Poštovane dame i gospodo narodni poslanici, otvaram sednicu Trinaestog vanrednog zasedanja Narodne skupštine Republike Srbije u 2003. godini. Obaveštavam vas da prema službenojevidenciji današnjoj sednici prisustvuje 108 narodnih poslanika. Radi utvrđivanja kvoruma za rad Narodne skupštine, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je primenom elektronskog sistema za glasanje, utvrđeno da su u sali prisutna 84 narodna poslanika. Konstatujem da imamo kvorum za rad. Obaveštavam vas da su sprečeni da prisustvuju sledeći narodni poslanici: Marko Jakšić, Aleksandar Vatović, Sreten Mitrović, Ljubiša Maravić, Kasa Jožef, Bojan Kostreš, Srđan Sikimić, Miloš Radivojčević, Neda Arnerić, a pre podne Pal Šandor i Jelena Milenković. Shodno članovima 162, 165. i 80. stav 2. Poslovnika Narodne skupštine Republike Srbije, obaveštavam vas da sam ovu sednicu sazvala u roku kraćem od roka utvrđenog u članu 80. Poslovnika zbog potrebe da Narodna skupština, na predlog Vlade Republike Srbije, a imajući u vidu značaj funkcije koju obavlja tužilac za ratne zločine, što pre izabere tužioca. Uz saziv Trinaestog vanrednog zasedanja, koje je sazvano na zahtev grupe od 107 narodnih poslanika, saglasno članu 79. stav 3. Ustava Republike Srbije i članu 162. Poslovnika Narodne skupštine dostavljen vam je zahtev za održavanje Trinaestog vanrednog zasedanja sa utvrđenim dnevnim redom sadržanim u tom zahtevu. Kao što ste mogli da vidite, za Trinaesto vanredno zasedanje Narodne skupštine Republike Srbije u 2003. godini utvrđen je sledeći D n e v n i r e d: 1. Predlog za izbor tužioca za ratne zločine, koji je podnela Vlada Republike Srbije Prelazimo na 1. tačku dnevnog reda: - PREDLOG ZA IZBOR TUŽIOCA ZA RATNE ZLOČINE Primili ste predlog za izbor tužioca za ratne zločine, koji je podnela Vlada Republike Srbije. Primili ste izveštaj Odbora za pravosuđe i upravu. Podsećam vas da, shodno članu 90. Poslovnika Narodne skupštine, ukupno vreme za raspravu iznosi pet časova. Molim predstavnike poslaničkih grupa da podnesu liste sa prijavljenima za reč o ovoj tački dnevnog reda. Saglasno članu 156. Poslovnika Narodne skupštine Republike Srbije, otvaram jedinstveni pretres o predlogu za izbor tužioca za ratne zločine. Predstavnik predlagača, ministar pravde, gospodin Vladan Batić, nije prisutan. Da li reč žele predsednici nadležnih odbora? (Ne žele.) Da li predsednici odnosno predstavnici poslaničkih grupa žele da učestvuju u raspravi o ovoj tački dnevnog reda? Za reč se javio narodni poslanik Zoran Krasić, zamenik predsednika poslaničke grupe Srpske radikalne stranke.
Na dnevnom redu se nalazi zaključak Vlade Republike Srbije kojim ona predlaže Narodnoj skupštini da se Vladimir Vukčević izabere za tužioca za ratne zločine. Pre nekoliko meseci smo doneli Zakon o organizaciji i nadležnosti državnih organa u postupku protiv učinilaca ratnih zločina i tada je poslanička grupa Srpske radikalne stranke iznela veliki broj razloga zbog kojih je tada smatrala, a i danas to smatra, da nam ovi posebni organi nisu potrebni. Zakon je usvojen i stvara neke obaveze, jedna od tih obaveza je i izbor ovog specijalnog tužioca. Očigledno je da Vlada, kao predlagač ovog zakona, smatra da ovaj predloženi kandidat može najbolje da goni sva ona lica koja su osumnjičena da su izvršila neko od dela protiv čovečnosti. Ovim predlogom nama Vlada kaže da taj kandidat, taj čovek može da zameni Karlu del Ponte u Srbiji i da rukovodi odeljenjem za krivično gonjenje, koje će da postupa pred jednim isturenim sudom Haškog tribunala, koje treba da sprovede denacifikaciju po principu navodno lične odgovornosti. Verovatno je predloženom kandidatu poznato koje su njegove obaveze. Zbog toga što mu je poznato koje su mu obaveze, verovatno je dao i pristanak, a taj pristanak znači da se on zaklinje da će da goni sve one za koje postoji osnovana sumnja da su učinili neko od krivičnih dela iz glave 16. Krivičnog zakona, a tu se nalaze i krivična dela genocida i čitav set krivičnih dela koja se nazivaju ratni zločini. Posebna obaveza ovog tužioca jeste da primenjuje član 5. Statuta Haškog tribunala. Član 5. Statuta Haškog tribunala glasi: "Međunarodni sud ima ovlašćenja da krivično goni osobe odgovorne za sledeće zločine počinjene protiv civilnog stanovništva u oružanom sukobu, bez obzira na to da li je sukob međunarodnog ili unutrašnjeg karaktera: ubistva, istrebljenja, porobljavanja, deportovanja, zatočenja, mučenja, silovanja, proganjanja na političkoj, rasnoj ili verskoj osnovi i ostali nečovečni postupci?" Verovatno je da ovaj tužilac zna da postoji i Zakon o saradnji sa Haškim tribunalom i da u Statutu Haškog tribunala postoji i član 9. koji govori o istovremenoj nadležnosti, pa bih pročitao i taj član: "Međunarodni sud i nacionalni sudovi itovremeno su nadležni za krivično gonjenje osoba odgovornih za teška kršenja međunarodnog humanitarnog prava, počinjena na teritoriji bivše Jugoslavije od 1. januara 1991. godine. Međunarodni sud ima prednost u odnosu na nacionalne sudove. U bilo kojoj fazi postupka, Međunarodni sud može službeno da zatraži od nacionalnog suda da ustupi nadležnost Međunarodnom sudu u skladu sa ovim statutom i Pravilnikom o postupku i dokazima". Znači, predloženi kandidat Vukčević u tom dijapazonu treba da se kreće. Po Glavi 16. goniće za ratne zločine, a ako mu neko kaže, verovatno i za genocid. Ukoliko se u postupku gonjenja ne pokaže dovoljno efikasnim tu je član 9. Statuta Međunarodnog suda i tu je Zakon o saradnji sa Haškim tribunalom i sve ono za šta je kod našeg tužioca postojala i neka insinuacija i neka sumnja sa nižim stepenom verovatnoće, to može da bude putokaz da Karla del Ponte izvuče taj predmet i to lice preseli u Hag. O tome treba da se vodi računa, a ovo treba da se navede zbog toga što je na delu jedna velika nacionalna podvala. Podvala se svodi na sledeće, sve ono što Hag ne završi, to će ovaj specijalni tužilac, specijalni sud i specijalni kadrovi osposobljeni za ovu vrstu posla da završe ovde. Ovaj gospodin je prihvatio da radi ovaj posao, a to podrazumeva da ukoliko Hag podrazumeva da neko suđenje nije interesantno, nema ni pažnju ili je isuviše provokativno za međunarodnu zajednicu, da jednostavno taj predmet i tog našeg čoveka spakuju, pošalju ovde, tu će ovaj gospodin tužilac da napravi dovoljno dobre dokumentacije i da se završi posao. Ovde se ne radi o utvrđivanju da li ima ili nema, nego se radi o sprovođenju nečega što je neko već odlučio. Drugi scenario jeste da ljudi iz bivše vlasti koji se nalaze pred Haškim tribunalom budu tamo osuđeni, a na bazi obrazloženja te presude onda će ovde serijske presude bez nekog posebnog dokaznog postupka da se ištancuju po onom poznatom scenariju od pre nekoliko godina, to je 2.000 ljudi; a nije problem ni 2.000 ljudi, niti njihova lična odgovornost, problem je što treba da se uništi nacionalno dostojanstvo i ponos ovog naroda, kako bi bio obično testo, mogao bi svako da ga oblikuje iz inostranstva po svom nahođenju. Znači, Vukčević pristaje i na to. Ali, gospodin Vukčević na prvom koraku će biti suočen sa jednim velikim problemom. Pre bilo kog postupka koji bude pokrenuo protiv našeg državljanina on će, u skladu sa tim neustavnim zakonom i Statutom Međunarodnog suda u Hagu morati da pokrene postupak protiv Solane, Klintona i ostalih koji su izvršili upravo ova krivična dela iz člana 5. Statuta, a to su zločini protiv čovečnosti. To su zločini protiv civilnog stanovništva, to je ono bombardovanje koje ne sme da se zaboravi. To je prvi izazov i ako taj gospodin Vukčević pokrene te postupke, on će na taj način da dokaže da ispunjava ove uslove koje je neko naveo u obrazloženju, a jedan od tih uslova jeste nepristrasnost, visoki moralni lik i sve druge osobine koje krase jednu ličnost. Evo ga, prvi izazov je to i tu treba da se pokaže. Drugi izazov jeste, pa valjda treba da se pokrene postupak protiv Nebojše Čovića, poznato je šta je radio u Belom Manastiru za vreme oružanih sukoba, ukrao je celu fabriku. Morao bi, svakako, da istraži i slučaj svedočenja Ratomira Tanića u Haškom tribunalu i da se ispita uloga Mihajlovića, on je oduvek bio na vlasti. Nemoguće da predstavnici vlasti, ranije vlasti, budu u Hagu, a da Mihajlović ne bude pred našim sudom ovde. Ratomir Tanić se otvorio i rekao je sve. Najviše članova te stranke se nalazi u Hagu, i general Jokić i da ne ređamo dalje. Ako se ovo raščisti unutar vlasti, onda ovaj tužilac možda i ima neku perspektivu. Mi očekujemo da ova rasprava da odgovore na ova pitanja, pa da vidimo da li ovaj kanadidat baš ispunjava sve uslove za izbor.
Da li se još neko od predsednika prijavljuje za reč? (Da.) Reč ima narodni poslanik Žarko Obradović, predsednik poslaničke grupe SPS.
Poštovano predsedništvo, poštovane kolege narodni poslanici, poslanička grupa SPS će glasati protiv izbora tužioca za ratne zločine koga danas Narodna skupština Republike Srbije treba da izabere i mislimo da je to sasvim logično, jer poslanička grupa SPS u ovoj Narodnoj skupštini je glasala protiv usvajanja zakona kojim se ustanovljava ova funkcija. Naime, ne možemo prihvatiti izbor tužioca za ratne zločine na osnovu jednog zakona koji je primarno politički i koji za ovu vladu ima apsolutno marketinški značaj. Tada smo rekli i sled događaja, koji je usledio u proteklom periodu od usvajanja zakona do danas, pokazao je politički karakter ovog zakona i da postoji jedna saradnja, dogovaranje sa Karlom del Ponte, a to je vrhovni tužilac za sva zbivanja u ovoj zemlji. Ono što ona bude odlučila da je učinjeno i da predstavlja ratni zločin, to će očigledno biti i predmet rada, odnosno ovog tužioca, odnosno predmet bavljenja ovim zakonom. Istakli smo mnogo razloga zašto mislimo da ovaj zakon ne treba prihvatiti i zašto ovaj zakon jednostavno ne predstavlja nikakav doprinos, da tako kažem, niti u rešavanju ovog pitanja, niti u ukupnoj političkoj situaciji. Kada kažem da ne predstavlja nikakav doprinos u rešavanju ovog pitanja, izbor tužioca tu ništa neće pomeriti, jer da se stvarno želelo utvrditi ko je počinio ratne zločine, postojeći državni organi i organizacija vlasti u našoj državi je sasvim dovoljna i pruža dovoljno osnova da bi se i počinioci ratnih zločina mogli krivično goniti, održati suđenja i oni da budu pravično kažnjeni. Mnogo toga se dešavalo na prostorima bivše Jugoslavije, na prostorima SRJ i u samoj Republici Srbiji, a o svim tim događajima nemamo relevantna saznanja, niti su svi stavljeni u isti koš. Ne možemo prihvatiti izbor tužioca za ratne zločine, jer se uopšte ne pominje, niti ova vlast ima nameru da učini bilo šta povodom onih zločina koje je počinio NATO 1999. godine protiv naše zemlje. Tada je za 78 dana i noći bombardovanja ubijeno jako mnogo ljudi, uništena je privreda, sve ono što je imalo određenu vojno-stratešku vrednost, šteta je preko 100 milijardi dolara i oko toga se ništa ne čini, već postoje samo verbalne izjave i vidimo da Karla del Ponte jednostavno ne želi protiv počinilaca tih ratnih zločina, koje su učinili ovoj zemlji i ovom narodu, da učini bilo šta. Mi smatramo da jednostavno ni ovaj tužilac za ratne zločine do političkog karaktera neće imati ništa drugo. Naime, u postojećem zakonu je bilo sasvim dovoljno osnova da se u okviru tužilaštva pokrenu postupci za utvrđivanje ratnih zločina. Formiranje ovog postupka za ratne zločine, pored onog za organizovani kriminal i glavnog tužioca, nazovi to tako, dovodi nas u situaciju da imamo tri velika tužioca, a pitanje njihovog posla će biti vrlo diskutabilno. Logično, nismo mogli prihvatiti ni da se bira ni ovaj tužilac za ratne zločine, jer će on donositi akte o unutrašnjoj organizaciji, sistematizaciji, pa i u tužilaštvu za ratne zločine, ali će na to davati saglasnost ministar nadležan za pravosuđe. To pokazuje i pravi suštinski karakter ovog zakona. Naime, činjenica je i sudbina ovog zakona da on predstavlja sve ono što je potrebno ovoj vlasti, odnosno u pravosuđu. To se vidi u ovom detalju, vidi se u mnogim drugim, jer ne samo organizacija, ne samo određivanje zarada, ima tu mnogo više elemenata. Nismo ubeđeni da će ovaj tužilac za ratne zločine učiniti išta za ratne zločine povodom onog broja građana koji su počinili ratne zločine i koji su početkom januara i februara 2001. godine iz političkih razloga, a to je tada bio gest dobre volje prema tzv. međunarodnoj zajednici, kada je na saveznom nivou donet zakon o amnestiji i nekoliko desetina ljudi, nekoliko stotina ljudi Albanaca, a optuženi su za različita krivična dela, među njima i za ratne zločine, jednostavno su pušteni iz zatvora. Kako neko ko je tada u Saveznoj skupštini mogao glasati za taj zakon i amnestirati te ljude od zločina koje su počinili, ili bar amnestirati ih od odgovornosti za ono za šta su optuženi, sada očekuje da se može protiv njih voditi neki postupak ili eventualno da oni budu predmet rada tužilaštva ili ovog zakona za ratne zločine. To nije logično. Onaj ko je dao podršku da se Albanci puste na saveznom nivou neće učiniti ništa da oni opet budu predmet rada ovog zakona i ovog suda. U ovom zakonu i u ovom sadržaju ima mnogo verbalnog i to se pokazalo, a naime reč je primarno o marketinškom karakteru zakona i tu ne vidimo da će se išta značajnije pomeriti. Tu se na kraju krajeva vidi, jednostavno se ne sme pomenuti niti NATO, niti ovaj drugi element, jer aktuelna vlast očigledno beži od tih vrućih tema, kao što beži i od toga da se izjasni da američki vojnici ne budu predmet Stalnog suda u Rimu, nego da se napiše i potpiše poseban separatni ugovor kojim bioni bili izuzeti iz nacionalnog zakonodavstva. Nažalost, mislimo da će ovaj tužilac, kada bude izabran, jer očekujemo da će skupštinska većina obezbediti njegov izbor, i raditi ono što mu kaže Haški sud i Karla del Ponte. Mi smo do sada imali situaciju da se tvrdilo da neće biti više optuženih za ratne zločine u našoj zemlji, pa je Karla del Ponte u vreme "Sablje" najavila neke optužnice i na osnovu tih najava su Stanišić i Simatović izručeni Haškom sudu, a što govori o saradnji koja postoji između tog komiteta, da kažem za saradnju sa Haškim sudom, ali personalnu saradnju. Dogovara se ko će biti predmet Haškog suda. U međuvremenu, Karla del Ponte je najavila 17-18 novih optužnica i verovatno će i ti ljudi biti izručeni. Sada se pominje neki novi broj. Znači, stalno se povećava broj ljudi, a ovaj tužilac koji bude izabran, očigledno će raditi samo ono što mu dođe iz Haga, odnosno što mu Karla del Ponte bude postavila kao neki materijal i osnov za rad. Kada je reč o samom čoveku, gospodinu Vukčeviću, bilo bi nekorektno kada bismo pomenuli nešto vezano za njegove profesionalne i druge osobine. Ono što nas, predstavnike SPS-a, zanima u vezi ovog predloga, a to je što se iz ovih podataka koji su dostavljeni Narodnoj skupštini Republike Srbije ne vidi dovoljno dobro čime se gospodin Vukčević bavio. Naime, ovde imamo nabrojano samo taksativno neke podatke vezane za njegovu radnu biografiju, a to samo praktično kretanje u službi. Vidimo da je čovek iz tužilaštva, bio je tamo pripravnik, pa zamenik javnog tužioca u opštinskom tužilaštvu, pa zamenik okružnog tužioca i zamenik republičkog javnog tužioca. Formalno, on jeste neko ko ispunjava uslove za ovaj izbor, ali postavlja se pitanje, šta sa onim drugim delom člana zakona koji reguliše izbor tužioca za ratne zločine. Naime, tamo je u članu 5. rečeno da pored tog visoko-moralnog ugleda i nepristrasnosti, a ni o jednom ni o drugom nemamom adekvatna saznanja i stoji da je potrebno da kandidat poseduje značajno iskustvo u oblasti krivičnog prava, daprenos u postavljanju imaju lica koja poseduju znanje i iskustvo u oblasti međunarodnog humanitarnog prava i ljudskih prva. Prilikom usvajanja zakona regulisano je i ovo pitanje. Vrlo izričito smo rekli, i vidi se da smo bili potpuno u pravu, da će ovaj zakon imati marketinški karakter, a da će ova odredba u zakonu, jer smo mi socijalisti to i ovde u Skupštini pomenuli, imati primarno marketinški karakter. A da nije tako, valjda bi u biografiji pisalo šta je to gospodin Vukčević radio vezano za međunarodno humanitarno pravo i jednostavno za pitanje opštih ljudskih prava, ljudskih prava i sloboda. Šta je to gospodin Vukčević kapitalno uradio, a što ga preporučuje da može uspešno da obavlja ovaj posao. Kažem, podaci su vrlo šturi. Vidi se samo da je čovek iz tužilaštva. Očigledno treba odraditi posao, izabrati čoveka i da bi se formalno stekli uslovi za primenu ovog zakona. Suština očigledno neće biti bitna, jer da je suština bitna ne bi ni ovakav zakon, kakav jeste, bio predočen Skupštini i ne bi ovakav zakon bio usvojen. Dakle, mi poslanici SPS-a glasaćemo protiv izbora gospodina Vukčevića, iz prostog razloga što mislimo da niti ovaj zakon, niti tužilac imaju svoju suštinu, da su primarno političkog karaktera, pa pošto je zakon usvojen zbog toga se tužilac bira. Hvala.
Da li se još neko od predstavnika poslaničkih grupa prijavljuje za reč? (Ne.) Nastavljamo rad prema prijavama za reč narodnih poslanika. Reč ima narodni poslanik Dragan Todorović, a sledeći prijavljeni za reč je narodni poslanik Dragoljub Stamenković.
Dame i gospodo narodni poslanici, oštovani ministre, na početku mog uobičajeno kratkog i konciznog izlaganja, moram da izrazim nezadovoljstvo SPS-a zbog činjenice da se jedan ovakav važan momenat, kao što je izbor nedavno konstituisanog državnog organa, posebnog tužioca za ratne zločine, obavlja na zaista ubrzan način. Materijal nismo dobili na vreme, tačnije nismo bili upoznati sa tim kada će sve to da bude zakazano. Kao što je to praksa u zadnjih nekoliko meseci, ova skupština želi da na brzinu i po nekom srkaćenom postuku progura neka rešenja koja očigledno nisu utemeljena na realnim osnovama i želi se da se tim ubrzanim postupkom nadomeste određeni nedostaci u samoj suštini. Dakle, kao što smo već mogli da čujemo i iz izlaganja šefa poslaničke grupe SPS-a Žarka Obradovića, naša poslanička grupa neće glasati za izbor predloženog kandidata za posebnog tužioca za ratne zločine zbog toga što se koncept stvaranja posebnih tužilaštava, koji će imati povlašćeni položaj u odnosu na ostale tužioce, tačnije u odnosu na tužilaštvo, generalno uzevši u Republici Srbiji. Taj koncept nije za nas prihvatljiv i to će po našem skromnom mišljenju dovesti do daljeg komplikovanja rada tužilaštva. Mišljenja smo da u postojećoj organizaciji i u sistemu rada javnih tužilaštava može da se nađe modus, način da se procesuiraju određeni počinioci krivičnih dela iz oblasti ratnih zločina, a ne da se konstituiše posebno javno tužilaštvo ili organi za procesuiranje takvih slučajeva. U načelu, mi smo protiv jednog ovakvog rada, a dodatno mogu samo da kažem da su podaci o predloženom kandidatu takvi da mi ne možemo da zaključimo da li se radi o čoveku koji će nepristrasno, objektivno i stručno, u skladu sa iskustvom i znanjem, obavljati tu dosta složenu funkciju, s obzirom na pravne nedostatke koji su sadržani u samom Zakonu o organizaciji i nadležnosti državnih organa u procesuiranju počinilaca ratnih zločina. Dakle, nismo mogli da se iz predloženog materijala na valjani način upoznamo sa kvalitetima, sa kvalifikacijama kandidata predloženog za ovu funkciju. Pored toga, a i razlog više zbog našeg odbijanja da glasamo za jedan ovakav predlog, jeste to što će taj kandidat ili čovek koji bude izabran na ovu funkciju imati težak zadatak da se ne osvrne na ratne zločine koji su počinjeni na prostorima SRJ u toku 1999. i agresije na našu zemlju. Zbog svega toga bitno je da predloženi kandidat može da odgovori izazovima, da profesionalno shvati i ispuni svoju dužnost. Bez obzira od koga poticalo vršenje ili ma ko bio izvršilac krivičnih dela ratnih zločina na ovom prostoru treba da bude procesuiran na odgovarajući način. To samo potvrđuje da je stručna, kao i moralna kvalifikacija predloženog kandidata veoma bitna i zbog toga se mi zalažemo da se na još svetliji i javniji način predoče kvalifikacije kandidata, kako bismo mogli da se opredelimo prema njegovim kvalitetima za ovu odgovornu funkciju. Takođe, ne verujemo da će, bilo kakve kvalitete ili kvalifikacije da ima predloženi javni tužilac, smeti da se osvrne na hiljade pobijenih ljudi u toku 1999. godine, ne verujemo da će taj čovek smeti da smogne snage i da pogleda istini u oči i da kaže - onaj koji je vršio ratne zločine u toku 1999. godine treba da odgovara. To su, pre svih, ljudi koji su izvršili agresiju na našu zemlju, to su oni koji su rušili naše mostove, škole, ubijali našu decu. Zbog svega toga, stav SPS neće biti promenjen. SPS neće glasati za predloženog kandidata, uprkos tome što možda i predloženi kandidat ima određene kvalitete, ali iz priloženog materijala mi to ne možemo da primetimo.
Reč ima narodni poslanik Dragoljub Stamenković. Sledeći prijavljeni za reč je narodni poslanik Rade Bajić.
Dame i gospodo, posle Zakona o osnivanju suda, tužilaštva i ustanova za otkrivanje i suđenje licima koja su počinila ili za koje se sumnja da su počinila ratne zločine na tlu bivše SFRJ i SRJ, danas nam predlažete i srpsku verziju Karle del Ponte, tužioca za ratne zločine, gospodina Vladimira Vukčevića. Unapred žalim gospodina Vukčevića, dobio je jedan nezahvalan posao. Njegov zadatak će biti da u armiji boraca, dobrovoljaca, pripadnika Vojske Jugoslavije, oružanih snaga naše države, nađe i pronalazi one ljude za koje on sumnja ili za koje neko drugi kaže da su počinili zločine, da se tim ljudima sudi i da ti ljudi budu, možda i na pravdi boga, osuđeni. Žalim ga samo pod jednim uslovom, da je to njemu nametnuto, da on to mora da radi, da mu je to neko naredio. Ako je to dobrovoljno prihvatio, onda će biti greh na njegovoj duši, mada ovde ima, čuo sam od predsednika Narodne skupštine, čak i poslanika koji su se dobrovoljno javili da budu u onoj komisiji za lustraciju, pa je od velikog broja prijavljenih kandidata izabran jedan određeni broj za koje se veruje da će taj posao raditi kako očekuje od njih režim. Da odmah kažem da srpski radikali nisu protiv suđenja svim onim licima koja su učinila ratne zločine ili za koje postoji opravdana sumnja da su učinili ratne zločine. Niko njih ne može opravdati, niko nije protiv toga da oni budu izvedeni pred lice pravde i kažnjeni onako kako to zaslužuju. Mi smo to govorili i tada, kada smo raspravljali o Zakonu o suđenju za ratne zločine, ali smo protiv toga da se to radi na specijalnim sudovima, da to rade specijalni tužioci, da se unapred kaže svetu da je u Srbiji bilo puno ratnih zločina, da su Srbi takav narod da su skloni vršenju zločina i da zbog toga moramo da osnujemo i posebne sudove, posebne ekipe ljudi, ustanove, tužilaštva i da jedan veliki broj ljudi bude uključen u te poslove. Ovaj tužilac će biti pod velikim pritiskom. On će morati da pronađe nekog koga mora da optuži, kako bi se svetu pokazalo kako smo mi odlučni u borbi protiv izvršilaca ratnih zločina. Njemu će svi naređivati, i ovi iz Vlade, jer se od što većeg broja osuđenih očekuje veća pomoć, i oni iz sveta, i oni iz Haga, tako da će on biti između dve vatre, a s druge strane biće i opravdan pritisak javnosti da su ti poslovi nepotrebni i da je on čovek koji je u nečije ime egzekutor i koji će suditi Srbima, naročito ako znamo da je najveći broj uhapšenih lica u Hagu baš iz redova srpske nacionalnosti. Šta će se desiti ukoliko neko od bivših visokih funkcionera Srbije i SRJ ili visokih oficira bude u Hagu na bilo koji način osuđen za genocid ili vršenje ratnih zločina? Svi oni koji su bili kao vojnici regularne vojske ili kao dobrovoljci učesnici u ratovima na tlu bivše Jugoslavije biće pod posebnom pažnjom i prismotrom i biće možda pod optužbom ili pod istragom za činjenje ratnih zločina. Ko zna dokle će to ići, možda do nivoa vodnika, običnog vojnika, običnog policajca itd. Kada će gospodin Vukčević biti uspešan? Biće uspešan onda kada ima veliki broj optuženih i osuđenih. Posebno se plašim da on ne bude puki izvršilac naloga Haškog tribunala, da iz Tribunala dobije optužnice, da iz Tribunala dobije imena ljudi koje treba osuditi, da od Vlade ne dobije zahteve da određeni broj ljudi optuži za činjenje ratnih zločina, kako bi ih uklonio sa političke scene u Srbiji. SRS neće glasati za predlog tužioca za ratne zločine, kao što nije ni glasala za Zakon o osnivanju sudova, ustanova i tužilaštva. Smatramo to nepotrebnim, smatramo to time da se unapred jedna velika grupa ljudi u Srbiji dovodi pod sumnju i da ćemo sami, praktično, svetu reći kako jesmo takav zločinački narod i da iz tog razloga moramo osnivati takve sudove.
Izvinjavam se narodnom poslaniku Radu Bajiću. Za reč se javio narodni poslanik Dejan Mihajlov, predsednik poslaničke grupe DSS.
Dame i gospodo poslanici, DSS je glasala za Zakon o suđenjima za ratne zločine u Srbiji, smatrajući da je jako dobro da Srbija kao država počne da sudi najteža krivična dela ili dela protiv ratnog prava, dela protiv građana, odnosno najozbiljnija krivična dela koja su regulisana svim međunarodnim konvencijama i koja su u nadležnosti Haškog tribunala. U tom pravcu su išle i naše izmene Zakona o suđenjima za ratne zločine, upravo da se proširi nadležnost i da ta nadležnost bude jednaka nadležnosti Haškog tribunala: znači za zločine protiv međunarodnog prava i zločine protiv čovečnosti; i drugi amandman, koji je takođe prihvaćen, da se ova suđenja odnose na čitavu teritoriju bivše Jugoslavije. Tako da bismo mi ovde mogli da sudimo za sve zločine, bez razlike, kako one koji su činili, ukoliko ih je bilo, pripadnici ili građani SRJ, a sada Srbije i Crne Gore, tako i za one zločine koji su činjeni protiv Srba u Hrvatskoj, Bosni i na Kosovu. Zato smo podržali, smatramo da je veoma važno i jedan od pokazatelja zrelosti države je da formira ovakav sud. Ne podržavamo mi predloge Vladana Batića, koji su uvek više nego sporni i uvek više nego stranački obojeni. Naša podrška ovde pre svega ide izboru Vukčevića, ne kao Vukčevića, već kao početak konstituisanja organa, da bi ovaj sud mogao da zaživi, odnosno da profunkcioniše. Zato ćemo mi podržati ovaj predlog, kao jedan načelan stav da se omogući konstituisanje ovog suda i da se pokaže dobra volja da taj sud počne da radi, odnosno da se da podrška tom sudu da počne da radi. Ako ste protiv i jednog i drugog, ne vidim koje je treće rešenje. Trećeg rešenja nema i zato smatram da je dobro održati formiranje, konstituisanje suda za ratne zločine u Srbiji kao takvoj i kao državi koja treba da pokaže, na žalost, ne sa ovom vlašću, već sa nekom drugom vlašću, da je sposobna da se izbori i sa tim zločinima, da je zrela kao država da izgradi takav sud, koji će imati puno nadležnosti, puno autoriteta da sudi za najteže zločine protiv čovečnosti. Demokratska stranka Srbijestoga podržava ovaj predlog. Druga stvar, sa posebnom pažnjom ćemo pratiti rad ovog suda i tužilaštva za procesuiranje ovih predmeta za ratne zločine, jer smatramo da će tu biti koncentrisana posebna pažnja javnosti, posebna pažnja međunarodne zajednice i naravno posebna pažnja naše domaće javnosti, što je za nas jako važno, a naročito ako se ima u vidu da pitanja ratnih zločina koji su činjeni protiv Srba u Hrvatskoj, Bosni i na Kosovu nisu otvorena, da međunarodna zajednica i Haški tribunal nisu pokazali naročitu želju da to otvore, a Hrvatska kada je sudila za ratne zločine u Lori, koji su činjeni protiv ratnih zarobljenika iz Crne Gore, izrekla je više nego blage kazne. Na taj način jednostavno podsmevala se zločinima, odnosno podržavala zločine koji su činjeni u Hrvatskoj, odnosno u Lori. Isti slučaj je i sa Antom Gotovinom i sa svima onima koje je Haški sud osudio za ratne zločine, a koji su građani Hrvatske. Mi na ovaj način treba da posvetimo, i očekujem da ovaj tužilac posebno posveti pažnju prema ratnim zločinima koji su činjeni protiv Srba u Hrvatskoj i Bosni, i da se ne posveti sva pažnja da se gone samo oni građani Srbije i Crne Gore za koje postoje osnovane sumnje da su izvršili ratne zločine, već da se jednaka -pažnja posveti ratnim zločinima koji su činjeni protiv Srba u Bosni, Hrvatskoj i na Kosovu, i na taj način da se uspostavi jedna dvosmerna komunikacija sa Haškim tribunalom. Ne mislim ovde samo na haško tužilaštvo, već na Haški tribunal, kako bi dokumentacija koju oni imaju za pojedine zločine bila dostavljena nama, a kako bi mi i ovo tužilaštvo dokumenta do kojih dođe preko vođenja postupaka o činjenju ratnih zločina protiv Srba dostavilo Haškom tribunalu, i na taj način doprinelo da se razvije medijska slika koja je kreirana dugo godina, da su Srbi jedini koji su činili zločine na Balkanu, da se vidi da su Srbi mnogo puta bili žrtve i da su jednostavno te žrtve prouzrokovale neke zločine. Zato treba sve rasvetliti i time doprineti da se dođe do nekog rešenja koje bi možda rezultiralo nekim drugačijim odnosima ovde u ovom delu Balkana. Mislim da je za sve ovo bila jednako važna komisija za istinu i pomirenje koja je postojala u ovoj državi, koja odlukom većine više ne postoji u Srbiji i Crnoj Gori, koja bi pokušala na drugi način da osvetli sve ono što se dešavalo u Srbiji i Crnoj Gori, odnosno na prostorima bivše Socijalističke Federativne Republike Jugoslavije, na drugi način da pomogne istini i pomirenju ljudi koji žive na ovim prostorima i pored ovog suda da učini da toga više ne bude. Ali, voljom ove skupštine, koja je usvojila Zakon o sprovođenju Ustavne povelje, koja jednostavno zato što je to bila tvorevina, ideja predsednika Koštunice, nije htela da podrži takav predlog da komisija za istinu i pomirenje ostane, funkcioniše i nastavi sa radom, a ona je uradila i napravila dosta građe koja bi pomogla puno i ovom tribunalu, i uopšte u daljem radu. To ide na čast onima koji su bili protiv toga, ali svakako da bi trebalo stvoriti uslove da ta komisija ili neka druga komisija nastavi da se bavi ovim pitanjima sa drugog aspekta, ali jednostavno da istražuje ovu materiju. Demokratska stranka Srbije će podržati predlog izbora za specijalnog tužioca, ali samo sa jednim ciljem, da se omogući što pre konstituisanje svih organa u skladu sa zakonom, kako bi se omogućili počeci suđenja za ratne zločine u Srbiji i kako bi time zaštitili integritet naše države i naše državljane i na taj način doprineli izgradnji pravnog sistema i sudova u Srbiji.
Reč ima narodni poslanik Rade Bajić, a sledeći prijavljeni za reč je Srboljub Živanović.
Gospođo predsednice Mićić, dame i gospodo narodni poslanici, kao što su poslanici Socijalističke partije Srbije bili protiv Zakona o organizaciji i nadležnosti državnih organa u postupku protiv počinilaca ratnih zločina, isto smo tako kategorički protiv današnjeg predloga da se izabere javni tužilac, odnosno specijalni tužilac za ratne zločine. Razloga je mnogo. Nema ni jedan pozitivan elemenat koji bi se mogao ukazati, a kao što smo rekli o zakonu razloga je puno, i reći ćemo samo da smo automatski za to da ako je bilo indicija da je neko počinio ratni zločin treba da mu se sudi. Neka ponese taj krst pojedinačno, a ne da ga nosi narod, ali zato smo imali veće nadležnosti sudova i tužilaca koji su mogli poneti taj teret,a ne da osnivamo na nečiji zahtev, a to je zasigurno zahtev iz Haga da se osniva ovde i specijalni sud i specijalni tužilac za ratne zločine. Voleo bih da je taj čovek ovde, pa da kaže da li je on to dobrovoljno izabrao ili mu je to po nalogu da mora biti advokat odbrane, mimo njegove volje, jer bih zaista želeo da čujem njegove motive zbog čega se prihvatio ovoga. Da li to znači da će on sve ono što mu dođe, imena po spisku iz Haga, da poziva i optužuje za ratne zločine. Tipičan politički primer je i onaj zakon, postavljanje specijalnog tužioca. Kako drugačije objasniti već da je Haški tribunal što je mislio i odradio, a ono što mu nije interesantno, da bi svetskom javnom mnjenju jednostavno usadio u glavu da su Srbi ratni zločinci, da je sve ono što je rađeno protiv njih, počev od bombardovanja i sankcija bilo opravdano, a sada da im kaže da su oni sami formirali ratni sud i imenovali specijalnog tužioca. Jednostavno, oni su takav narod i sve ono što je prema njima rađeno je potpuno opravdano. Šta će biti sa onim tužbama i optužnicama protiv učinilaca ratnih zločina kada su u pitanju šiptarski teroristi? Mi smo amnestirali da bi učinili neko dobro preko 1.900 ratnih zločinica ili zločinaca sa teritorije Kosova, šiptarskih zločinaca, a pri tom bih voleo da pitam tog tužioca da li će jedna postupak pokrenuti ponovo, da li će se tu naći braća Mazreku, koji su stravične zločine počinili u Klečki. Silovali su devojčice, ubijali ih ili spaljivali u krečanama, i oni se sada slobodno šetaju po Kosovu, a da niko u svetu ili od nas se ne pita šta je to. Danas ste mogli pročitati članak u novinama da je italijanska novinarka Marija Lina-Veka izdala knjigu o problemu zločina protiv Srba na Kosovu. Kaže da je ceo svet ili Italija izdala knjigu, ali Srbi neće da prevedu na srpski jezik, jer izgleda da u Srbiji ne žele da čuju šta se to dešavalo na Kosovu. Svedoci smo da ovih dana kongresmeni u Americi sada javno prozivaju Klintona da je lagao i da je fabrikovao lažne informacije o progonu i zločinima nad šiptarskim narodom, samo da bi jednostavno ubedio svetsko mnjenje da treba bombardovati Srbiju. Kada sve to danas izlazi na videlo i kada postoje mnogi ljudi čiste savesti, sa ljudskim osobinama, koji iznose sve ono što je bilo, ali istinu govore, i kada se vidi da srpski narod ni u jednom segmentu nije bio kriv, mi jednostavno želimo da još više doprinesemo tom javnom mnjenju da smo mi bili zločinci, da smo bili ti koji su kršili ratna prava i ratne zakone. Što je puno, puno je. Mislim da smo došli do jednog dna iz kojega se moramo zajednički dogovoriti da stanemo, da se trgnemo i da više odbacimo to, a ne da bilo šta da zatraže mi jedva čekamo da to ispunimo. Dokle ćemo sami sebe sanatizovati. Zar jetrebalo da pustimo da niču novi Jasenovci, da niču nove jame i da se pune srpskim leševima, da mi ne smemo jednostavno progovoriti i stati u odbranu toga naroda. Kada su oni bombardovali kolone izbeglica, kada su 500.000 i 600.000 ljudi proterali sa krajiških terena, onda jednostavno tamo nema zločinaca, nego su zločinci oni koji su išli braniti. Iz tog razloga mislim da možemo nabrajati ne znam koliko tih činjenica i slučajeva. Iz tih razloga poslanici SPS ne mogu se složiti ni sa onim zakonom, niti mogu prihvatiti ovog ratnog, da tako kažem, specijalnog tužioca za ratne zločine, iz tog razloga ćemo glasati protiv. Zahvaljujem.
Reč ima narodni poslanik Srboljub Živanović, posle njega narodni poslanik Rajko Baralić.
Dame i gospodo, mi srpski radikali smo protiv ove institucije tužioca za ratne zločine. To znači da smo i protiv kandidata. Pitam se da li kandidat Vukčević ima u sebi nečega nacionalnog, jer da ima verovatno ne bi prihvatio ovu funkciju. Mi srpski radikali smo isticali, još od vremena kada je proradio Haški tribunal, da svima onima koji su nosioci takvog zločina treba da se sudi u ovoj zemlji, da se sudi u Srbiji. Međutim, vi ste sarađivali sa onima koji su bili najveći krvnici Srbije i srpskog naroda i trudili ste se, jer samo ste na takav način mogli opstati i materijalno i politički u ovoj zemlji predavanjem najvećeg heroja u Srbiji, predavanjem onih koji su se borili za spas Srbije i srpskog naroda. Ono što je kolega Krasić napomenuo jeste, ne znam da li će ovaj tužilac pokušati ili hteti da podnese javnu prijavu protiv onih koji su pritiskom prsta na dugme učinili najveća zlodela ovom narodu, a to je Solana. Ipak mislim, gledajući koliko je ova tema danas interesantna, a koliko je ova sala danas prazna, vi morate shvatiti da je ovo upereno protiv svih onih koji su se suprotstavili i koji su učestvovali u odbrani Srbije i svog naroda. Sami znate, kada se zemlja izgubi, kada se izgubi ono najsvetlije, imamo primer Palestinaca, vrlo teško se to vraća, odnosno generacije koje su iza nas svojom borbom vrlo teško će to da vrate, slobodu i nezavisnost. Ipak mislim da formiranjem ovog suda vi u stvari želite da se obračunate sa političkim protivnicima, sa svima onima koji nisu na vašoj liniji, na liniji izdajstva zemlje. Molim vas, ovih dana je prisutno da su vojni funkcioneri, vojni stručnjaci iz NATO baza danas prisutni na našem terenu, drže seminare našim vojnim stručnjacima, drže seminare onima koji su se suprotstavili toj velesili, toj hegemoniji, tim zlikovcima, a danas oni drže seminare našim vojnim herojima koji su pokušali i koji su uspeli da spasu ovu zemlju. Hvala najlepše.
Reč ima narodni poslanik Rajko Baralić, posle njega narodni poslanik Milovan Radovanović.
Gospođo Čomić, dame i gospodo narodni poslanici, ovo danas je samo poslednji čin u izvršavanju naloga koji dolaze iz istog centra, da se do besmisla dovede pravo jednog naroda na samoodbranu i da se u formi suđenja za ratne zločine pošalje poruka da je suprotstavljanje velikima rizik koji u izvesnom smislu može da čitav jedan narod, njegovu istoriju, njegovu sudbinu, njegovu poziciju obespredmeti i na način koji skoro nije viđen u istoriji u formi neformalnog protektorata, upravlja jednom zemljom i jednim narodom. Okružna tužilaštva i do sada su imala nadležnost da sude svima koji su se ogrešili o Ženevsku konvenciju, o ratno pravo, o sve drugo što je u ratu kao jednom bezumlju, rat jeste bezumlje, moguće da se dogodi, ali na ovakav način izborom specijalnog tužioca, mi praktično unapred priznajemo da je najveći broj onih ljudi koji se uredno odazivao na piziv u svoje ratne jedinice, rizikovao da samo po nečijem sudu, koji je obično spolja, bude svrstan u ratne zločince. Mi, naravno, ne možemo da glasamo za tužioca, nismo glasali ni za zakon. Hteo bih da još jednom kažem da su vođeni postupci za ratne zločine u ovoj zemlji, da je značajan broj lica osuđen za ratne zločine, da su to radili i vojni i drugi organi, da smo ista lica, odnosno lica koja su iste stvari činila, a pripadaju albanskom narodu, amnestirali nekritički, potpuno se dodvoravajući nekome, ili rešavajući nečiji nalog, a da pri tom nismo uspeli ni da naše građane oslobodimo, koji su pod sumnjom da su učinili slične stvari uhapšeni i držani do današnjeg dana u privatnim zatvorima na Kosovu. Dakle, ništa za njih nismo mogli da učinimo, na način koji je za jednu državu normalan i koji se očekuje od onih koji imaju odgovornost za vršenje vlasti. Nije dobro, koliko god se nekome učinilo da je to neophodno, da selektivnom pravdom jedno stanje koje se svugde u svetu definiše kao agresija, kao rat koji nije odobren ni jednim oficijelnim međunarodnim forumom, pre svega mislim na Savet bezbednosti, nije dobro da taj rat spočitavamo onima koji su u njemu učestvovali, vršeći odbranu svog naroda, svoje teritorije, a da pri tom prostiremo crveni tepih pod dnoge onima koji su bombardovali ovu zemlju, koji su je ostavili bez industrijskih, tehničkih kapaciteta, koji su odgovorni za hiljade mrtvih, za gubitak desetine hiljada radnih mesta samo u mom gradu, 10.000 ljudi ostalo je bez radnog mesta, jer su srušeni kapaciteti "Slobode", Tehničkog remontnog zavoda, "CER-a" u okolini, u Lučanima Hemijske industrije "Milan Blagojević", jer je srušen repetitor Ovčar, jer je pogođena pošta u Užicu, jer je pogođen repetitor na Rudniku. Ne može biti govora o tome da je to neko ovde zaboravio. Mora biti govora o tome da neko ovde nešto mora da izvrši. Gospodin Havijar Solana bio je oficijelni naredbodavac, bio je čovek koji je povukao, u inicijalnom smislu, okidač za bombardovanje naše zemlje. Zašto ni jedan tužilac ne pokrene odgovarajući postupak, jer ste rekli da oni koji su to pre radili nisu radili na valjan način? Ima li neko pravo da oprosti takvo krcanje zemlje, takve materijalne i ljudske gubitke? Ima li neko pravo da oprosti ratnu štetu koja se meri milijardama dolara, a da pri tom prima donacije u visini od desetak ili od stotinak hiljada evra i da pri tom ima obavezu da objasni naciji kako je to nešto bez čega ova zemlja i ova nacija ne bi opstali? Te stvari ne prolaze kod onih za koje mi mislimo da su samo puki glasači. Ti ljudi promišljaju o ovome na jedan način za koji vlast očigledno nema sluha. Ljudi tačno znaju, bez obzira na to što je prošlo izvesno vreme, ko je i za šta bio odgovoran i da neko nema pravo, zbog toga što se ne slaže sa političkim uređenjem ili sa personalnim rešenjem u jednoj zemlji da tu zemlju skrca, bombarduje, uništi je. Takva sudbina je zadesila našu zemlju, zadesila je Irak, zadesiće još neke druge zemlje. Ne mislim da je to normalno. Ne mislim da je normalno da neko ima pravo da zbog toga što mu se ne sviđa tvoja kuća dođe i zapali ti kuću, a da pri tom tebe optuži kada počneš da je gasiš. Ovde nema interesa za ovu temu na način na koji to ova tema zaslužuje. Nije definisan odnos vlasti prema jednom od najvažnijih pitanja ovde, a to je odnos prema ratnoj šteti. Nisu uvaženi argumenti narodnih poslanika, koji o ovome govore na način koji je suprotan od onoga za šta se vi ovde zalažete. Ali, očigledno je da građani, u vezi sa ovom temom i u vezi sa čitavim paketom mera koje preduzimate, imaju mišljenje koje će iskazati na narednim izborima, u šta uopšte ne treba sumnjati. Specijalni tužilac će imati priliku, imaće obavezu da čini sve što mu se kaže i sve što mu se naredi. Nema govora o tome da će on u ovom slučaju sprovoditi svoju stručnu, ličnu, profesionalnu volju. On će ovde raditi stvari koje se od njega očekuju. Bez obzira o čemu se radi, ta stvar jednu zemlju dovodi u poziciju neformalnog protektorata. Znam da veliki broj kolega makar deo argumentacije koju ovde iznosim deli sa mnom, ali iz razloga koji su stranačke i političke prirode ne može formalnim glasanjem da mi da za pravo, u vezi sa ovim što govorim. Ali, takođe, znam da skoro nije zabeleženo u istoriji da se jedna vlast na taj način obračunava sa onim ljudima koji su u jednom trenutku učinili jedino što je bilo moguće i jedino što se od njih očekivali - stali su uz svoju ratnu jedinicu i probali da učine nemoguće. To je sudbina ove zemlje, kroz istoriju, kao i ovog naroda. Čini mi se da, skoro nikada u istoriji, ovaj narod nije došao na tako niske grane u pogledu svog odnosa ili odnosa njegove vlasti prema onima koji u svakoj normalnoj zemlji zaslužuju poštovanje, niti ima zamene teza. Svako ko se, na najmanji mogući način, ogrešio o sve ono što čini Ženevsku konvenciju, ratno pravo i svako drugo običajno ili bilo koje drugo pravo, za tako nešto treba da odgovara žestoko. Ali, ovde se radi o hiljadama ljudi, bar tako govori Karla del Ponte, koji će biti predmet istraživanja i postupanja ovog specijalnog tužilaštva i tužioca. Da li je moguće da će svi oni ljudi koji su jednog dana stajali pred strojem svog naroda odgovarati samo zbog toga što su učinili ono što je bila njihova zakonska, ljudska, profesionalna, etička, nacionalna i svaka druga obaveza? Znam da će i ovo danas biti izglasano, kao i mnogo toga drugog što je već izglasano. Ne znam baš da li će biti izglasan i guverner Narodne banke Srbije dok se ne pojave poslanici Demokratske alternative u sali. Ali, svako se kaje natenane kada se oženi na brzinu. Tu sudbinu ćete podeliti, u šta sam potpuno siguran. Ako ne smirite Momu, nećete postaviti Kori Udovički. Hvala.
Reč ima narodni poslanik Milovan Radovanović. Posle njega reč ima narodni poslanik Goran Cvetanović.
Dame i gospodo narodni poslanici, stav Srpske radikalne stranke je više puta za ovom govornicom iznošen o pitanju Zakona o organizaciji i nadležnosti državnih organa za sprovođenje postupka protiv ratnih zličinaca. Mi iz Srpske radikalne stranke navodimo da je ovaj zakon protivustavan, nepotreban i suvišan. Od 1993. godine, od osnivanja Haškog tribunala, uglavnom se tamo odvode Srbi. U Haškom tribunalu se sudi Srbima za ratne zločine koje nisu učinili ili su učinili neke postupke protiv ratnog prava, ali što trba sagledati u kontekstu događaja jednog građanskog ili verskog rata na prostorima bivše SFRJ. Da li donošenje ovog zakona i sprovođenje odredbi ovog zakona podrazumeva postojanje poteza ukidanja Haškog tribunala? Da li znači da ovim zakonom treba da se predvide svi oni slučajevi, a mi to u Srpskoj radikalnoj stranici navodimo i ovom prilikom, koji će doći pod udar, ne zbog toga što postoji njihova pojedinačna krivica ili odgovornost,koja se neće utvrđivati, već će se sprovoditi nalog Amerikanaca i drugih zapadno-evropskih nalogodavaca vama u vlasti da sudite onim policajcima i onim vojnicima na koje vam oni budu ukazali? Po našem mišljenju, po mišljenju nas iz Srpske radikalne stranke, već postojeći pravni poredak, u konkretnom materijalno-krivičnom zakonodavstvu, u Zakonu o krivičnom postupku već postoje odredbe po kojima je mogao da se sprovede postupak utvrđivanja pojedinačne krivice i odgovornosti za eventualno učinjene ratne zločine. Vi u ovom predlogu navodite ime Vladimira Vukčevića kao tužioca za ratne zločine, koji će dobiti i imati ulogu Karle del Ponte, jednu nezahvalnu ulogu i veoma je važno da u sprovođenju ovog neustavnog, nehumanog, neopravdanog zakona bude nepristrasan, objektivan i neselektivan. Prvo što ćemo procenjivati u prvih par meseci njegovog rada na ovoj funkciji, pod uslovom da bude izabran, a ne sumnjam u to, obzirom da ćete vi na svakojake načine prikazati kao da ste doneli odluku većinom od ukupnog broja u ovoj skupštini, da li će on pokrenuti postupak protiv onih ljudi koji su učinili ratne zločine, ratna profiterstva; tu je i krađa fabričkih mašina za pravljenje čepova iz Belog Manastira, a vi svi znate, više puta smo mi iz SRS pominjali za ovom govornicom da je to učinio Nebojša Čović. Da li je kvalifikacija za Vladimira Vukčevića, kandidata za tužioca za ratne zločine, to što ga prozivaju članovi porodice jedanaestroro poginulih ljudi od pre sedam-osam godina u slučaju "Grmeč", nije podigao optužnicu protiv odgovornih ljudi, a trebalo je podići optužnicu za utvrđivanje odgovornosti za 11 radnika koji su poginuli u ovom slučaju. On je kao izgovor za nepodizanje optužnica navodio da je dobio politički nalog sa vrha tadašnje levičarske vlasti i to je njemu opravdanje zašto nije to uradio, a da je bilo zakonskih uslova i zakonskih opravdanja da podigne optužnicu protiv odgovornih ljudi u fabrici "Grmeč" u Beogradu. Da li to znači da će čovek o čijim stručnim, dalje o pravničkim znanjima, o moralnim kvalitetima nećemo da govorimo, ali ovaj slučaj ukazuje, pod uslovom da je tačno to što se dešavalo pre osam godina, da nije iz neopravdanih razloga podigao optužnicu, da li će podizati optužnicu po nalogu ili po pravdi i po zakonu koji je donet i prema odredbama ostalih zakona, ostalih pravnih normi i pravnog sistema Srbije i Crne Gore. Da li su njegovi motivi poštene i časne prirode ili je neki motiv materijalne prirode ili možda neki drugi motiv? U svakom slučaju, cilj SAD je stvaranje novog svetskog poretka, učinile su mnogim državama i mnogim narodima veliko zlo, jer oni su vršili zlo, a uticali su da tzv. međunarodna zajednica proziva Srbe za ratne zločine i na odgovornost pojedinaca i u Hagu i povodom ovog zakona. Hvala.
Reč ima narodni poslanik Goran Cvetanović, a posle njega narodni poslanik Dragan Ljubojević i to je poslednji prijavljeni govornik u raspravi u načelu.
Dame i gospodo narodni poslanici, u vreme kada je gospodin Dragan Maršićanin bio predsednik Skupštine tražio je od svih poslanika da dolaze na zasedanja Narodne skupštine da bi bilo kvoruma i stalno je insistirao na tome. Sada sam se obradovao, jer gospodina Maršićanina skoro dva meseca nisam video u skupštinskoj sali i očigledno kada više nije na poziciji predsednika Skupštine to više ne važi, pa i oni saveti koje je delio narodnim poslanicima SRS, pa čak i u skupštinskom restoranu, gde nas je često sretao. Posle Maršićanina došla je još gora alternativa za predsednika Skupštine Nataša Mićić, a onaj poslovnik koji je DSS predložio, ona je i te kako mnogo puta zloupotrebljavala. Upravo je to tema, gospođice Emilija, jer je žena javni tužilac u Hagu, Karla del Ponte, a da li su se to predstavnici Vlade uplašili da sada postave opet neku ženu, mada je to čudna žena sa previše muških hormona, pa su predložili Vladimira Vukčevića kao neko personalno rešenje. U ovom predlogu uopšte nije bitno personalno rešenje, više je bitno da li je neko uslovljen, da li je neko moralni lik i da li je nepristrasan. Sve ono što sam malopre govorio, pominjao sam i gospodina Maršićanina, to je više iz razloga jer je u to vreme predsednik Jugoslavije bio Vojislav Koštunica. Upravo u tom vremenskom periodu preko 1.300 Šiptara je pušteno iz zatvora. Fjora Brovina je puštena iz zatvora upravo u to vreme kada je Maršićanin bio predsednik Skupštine, a Vojislav Koštunica predsednik države, tako da nije ni čudno što vi glasate za ove zakone, jer iz istog ste legla ponikli i isto se i ponašate, a razlika je samo zavisno od vremena da li ste u poziciji ili u opoziciji. Interesantna je stvar da niko od predsednika, odnosno od predstavnika Vlade nije prisutan, kao i gospodin Dragor Hiber, predsednik odbora koji je predložio javnog tužioca. Očigledno sve ono što želi Demokratska stranka da uradi, upravo radi preko isturene i duge ruke, a to je GSS. Ako Hiber stoji iza ovog predloga, logično je da kaže zbog čega su baš njega izabrali. Juče sam posmatrao i slušao suđenje Slobodanu Miloševiću u Hagu, i zaista onaj zaštićeni svedok koji je bio i modifikovan glas, sve nas je podsećalo na zonu sumraka; onakav glas, onakav ton, intonacija, a neko ko je častan i pošten, ne vidim razloga zbog čega bi se plašio da pokaže svoj identitet, nego neka se kao svedok pojavi i svedoči. Plašim se da će biti dosta politički montiranih procesa i u Srbiji, da će među preko 2.000 ljudi kojima će se suditi, mnogi biti politički protivnici DOS-a i zbog toga će biti pred tim sudom. Samo ljudi koji nisu bili na ratištima za ovih desetak godina mogu sa osmehom i sa zadovoljstvom da posmatraju kada se sudi nekome za ratne zločine. Svi oni koji su bili na tim ratištima doživljavali su da uglavnom predstavnici DOS-a kada se vrate sa ratišta, kažu - jao, pa kako ste izgubili Kosovo i Metohiju ili neke druge oblasti, jer su sve vreme oni sedeli ovde. Ali ako su mnogi od njih na jakim političkim pozicijama i sada, nije ni čudo što se skraćuju vojni rokovi, što sada treba da budu civilni rokovi, jer pod ovakvom vlašću retko ko bi se odazvao da brani otadžbinu, da rade ono što su srpski radikali sve vreme ovih desetak godina radili. Plašim se da će mnogim ljudima u Srbiji biti suđeno nekoliko godina ili uopšte neće biti suđeno nekoliko godina, kao što gospodinu Krajišniku tri godine nije počeo proces u Hagu. Zbog toga, u svakom slučaju, smatramo da ovo personalno rešenje koje ste dali i nije bitno, bitno je da GSS i DOS stoje iza ovakvih predloga i da možda to što kažete da se gospodin Vukčević služi nemačkim jezikom, a istorija Srba je pokazala da mnogi koji se služe nemačkim jezikom, naročito taj jezik kada su upotrebljavali protiv Srba, mnogi Srbi su, nažalost, stradali, a većina njih je bila nevina.
Reč ima narodni poslanik Dragan Ljubojević i to je poslednji prijavljeni govornik u raspravi u načelu.
Dame i gospodo narodni poslanici, SRS se protivila i argumetovano obrazložila zašto je protiv donošenja Zakona o specijalnom sudu za ratne zločine, samim tim smo principijelno i protiv izbora tužioca za ratne zločine. Što se konkretnog predloga za funkciju tužioca za ratne zločine tiče, izvesnog Vladimira Vukčevića, nisam mislio da o njemu govorim kao o nekoj ličnosti. Međutim, to iziskuje ovaj detalj koji je kolega Milovan Radovanović izneo, a vezan je za tragediju koja se dogodila pre osam godina u "Grmeču", gde je 11 ljudi izgubilo život. Posle intervencija, pritisaka od strane porodice nastradalih da se podigne optužnica, odnosno da se pokrene krivični postupak protiv odgovornih lica u "Grmeču", obrazloženje Vladimira Vukčevića je bilo da je sa vrha vlasti izvršen pritisak na njega da taj posao, odnosno taj postupak stopira, odnosno da ne pokrene krivični postupak protiv odgovornih lica. To je očigledno bila najbolja i najznačajnija kvalifikacija za njega, da bude predložen za tužioca za ratne zločine i da verovatno bude izabran na tu funkciju. U novini "Balkan" od 11. jula još jedan bitan argument za vlast da ga izaberu za tužioca za ratne zločine, a za nas, srpske radikale, protiv takvog predloga da glasamo, jeste to što je predsednica Jugoslovenskog komiteta pravnika, Biljana Kovačević-Vučo saglasna i slaže se sa ovakvim predlogom, a to je dovoljno da mi odbacimo ovakav predlog. Što se tiče samog suda i posla koji će obavljati tužilac za ratne zločine, to će biti prljav posao, jer kako odmiču suđenja i procesi u Hagu, više je nego jasno da Haški tribunal nema novca, da neće biti u mogućnosti do onog zacrtanog roka da završi sva suđenja, a i više je nego jasno da se upleo u sve to kao pile u kučine. Prvi koji je razlupao i razbucao Haški tribunal jeste bivši predsednik SRJ i Republike Srbije Slobodan Milošević, sada su svesni toga da dolaskom Vojislava Šešelja u Haški tribunal oni apsolutno nikakve šanse nemaju, da sve to u bilo kakvu formu i pravnu normu uviju i da zbog međunarodne pravne, pre svega javnosti, ti procesi pred Haškim tribunalom lične na nešto ozbiljno. Zbog toga su dali nalog aktuelnoj vlasti u Beogradu, u Srbiji, da ona formira sud za ratne zločine, da izabere tužioca za ratne zločine i da ona najveći deo prljavog posla ovde kod nas u Srbiji obavi za taj Haški tribunal, da sprovodi istrage i da dovede gotovo do kraja neke procese, pa da onda to servira i da preda Haškom tribunalu, kako bi oni u ekspresnom roku nekim ljudima koji su za njih interesantni sudili. Da li će ovaj i ovakav tužilac za ratne zločine pokretati procese protiv svih koji su na prostorima bivše SFRJ, a za šta je nadležan ovaj sud, počinili ratne zločine. Sigurno je da neće, jer njegova biografija i njegove kvalifikacije to govore. Ovde, u ovoj zemlji, jedan od ratnih zločinaca, Havijer Solana, osuđen je pravosnažnom presudom i dok je bila na snazi ta pravosnažna presuda, on je nesmetano šetao ovom zemljom i niko ga nije uhapsio, odveo i priveo na odsluženje zaslužene kazne, već ga je naprotiv, sa najvišim mogućim počastima dočekivao ovde, da bi potom ukinuo tu presudu. To govori kakav će biti odnos ove vlasti, ovog suda i ovog tužioca prema ratnim zločincima. Mi ne govorimo i ne kažemo da nije bilo zločina i od strane pripadnika našeg naroda. Mi imamo redovne sudove, imamo krivično zakonodavstvo, gde su predviđene kazne i sankcije za sve zločine, pa i za ratne zločine, za zločine protiv čovečnosti. Svi oni koji su počinili u ovom periodu iza nas neki ratni zločin, mogli su i morali da odgovaraju po redovnom zakonodavstvu, odnosno u redovnoj proceduri. Imamo i svedoci smo da je unazad nekoliko godina bilo nekoliko slučajeva gde su pripadnici Vojske Jugoslavije odgovarali za ratne zločine i bili osuđivani, i žalili se i poništavane su presude. Išlo se na ponovno suđenje, pa znači da nije bilo sporno i nije bila sporna volja pravosudnih organa da sude onima koji su počinili ratne zločine. Postavlja se pitanje, ako je već formiran specijalni sud za ratne zločine, ako biramo tužioca za ratne zločine, zašto ne bismo mogli da formiramo sudove i da izaberemo tužioce za šverc cigareta, za šverc oružja, šverc droge, trgovinu belim robljem, nezakonito i nelegalno otimanje društvene i državne svojine, jer su možda to problemi koji predstavljaju, odnosno krivična dela koja predstavljaju možda i veći problem za ovu državu, nego što su to ratni zločini. Nažalost, vama nije stalo do ove države, vama nije stalo do ovog naroda, vama je stalo samo do toga da budete po volji Zapada i da izvršavate sve ono što vam Zapad, u ovom slučaju Karla del Ponte, odnosno Haški tribunal ispostave kao zahtev.
Za reč se javio, pošto na listama više nema prijavljenih za reč, narodni poslanik Zoran Krasić, zamenik predsednika poslaničke grupe Srpske radikalne stranke, a zatim narodni poslanik Petar Petrović, zamenik predsednika poslaničke grupe Strane srpskog jedinstva.
Pošto je sasvim izvesno da ovaj predlog Vlade Republike Srbije ima obezbeđenu većinu, ne bi bilo loše malo pažnje da se čuju još neki detalji, pre nego što budete upotrebili svoje kartice. Samo bih zamolio, prilikom glasanja, da imate u vidu da će poslanici SRS da napuste prostoriju, te unapred vam kažem, izbegnite onu situaciju da se u listingu pojavi da nismo glasali. U ovom obraćanju, želim da vam ukažem, SRS je sigurna da predloženi kandidat ne ispunjava uslove propisane zakonom. Pored uslova nepristrasnosti i visokog moralnog ugleda, kao uslov traži se i poznavanje međunarodnog humanitarnog prava i ljudskih prava. Smatramo da ovaj kandidat ovaj drugi uslov ne ispunjava, jer samom činjenicom što je pristao da bude kandidat DOS-a za ovu funkciju, on je pokazao da su mu ljudska prava slaba strana u oblasti prava koju bi morao da poznaje. Naime, od 1991. godine neko nam je instalisao krizu, odnosno stvorio socijalni konflikt koji ne može da se reši političkim sredstvima, već naoružavanjem, podsticanjem i ohrabrivanjem na secesiju, izazivani su sukobi radi daljeg rasparčavanja ove zemlje. Ovaj specijalni tužilac morao bi to da zna, jer u tim delima i aktima koji su došli iz inostranstva, nalaze se radnje grubog kršenja ljudskih prava. Verovatno bi ovaj specijalni tužilac morao da zna i za slučaj Martinović, morao bi da zna za onaj broj ljudi koji su bez bilo kakvog državljanstva boravili u ovoj zemlji, namerno naseljavani, kako bi se promenila i demografska i nacionalna struktura stanovništva. Verovatno bi ovaj tužilac morao da zna, a ako ne zna, vi ga obavestite, 10 godina na ovom prostoru bio je problem kako zaustaviti i slomiti terorizam i kako da se odupremo agresiji. I terorizam i agresija su međunarodno zlo. Kada pričamo o pružanju otpora agresiji, verovatno da treba da se setite i 1990. godine i da prihvatite kao notornu činjenicu da su u nekim mestima vaši članovi, kao gradonačelnici, mada nisu ni služili vojsku, oblačili uniforme i tako, kobajagi, prkosili agresiji. Verovatno da treba da znate da ni jedan pripadnik policije ne bi smeo da dođe na razgovor kod ovog tužioca pošto taj tužilac ne obavi razgovor sa Sretenom Lukićem, čovekom koji je komandovao svim jedinicama na prostoru Kosova i Metohije. Verovatno još mnoge detalje morate da imate u vidu kada glasate i o ovom tužiocu, jer u vreme kada nastupi kriza autoriteta i identiteta, najlakše je zbog šake dolara da se napravi ova podvala i da budemo skoro jedina zemlja na kugli zemaljskoj koja u okviru svog pravosudnog sistema ima, zamislite, poseban sud za ratne zločine, jer pobogu, ovaj narod kao da je zločinački i to genetski zločinački narod, gde treba da se sudi, da se izriču presude, da se ljudi šalju u zatvor, na taj način obezbeđuju neophodna sredstva za monetarnu stabilnost i dalje razaranje naše privrede, a ujedno i da se spasu svi oni koji su hiljade tona razornog materijala bacili na ovu zemlju i pobili ljude. Pa, setite se samo male Milice Rakić, koja je u svojoj kući poginula. Kada glasate, razmišljajte o porodici Milice Rakić, da li ćete ovim glasanjem da spasete onoga ko je bombardovao? Našeg pilota koga su u Mađarskoj uzeli, kidnapovali, prebacili u Italiju i osudili, niste imali namere da branite. Setite se samo da od 2001. godine ni jedan šiptarski terorista nije terorista, nego ekstremista. Setite se da je pohvalu na račun ovog kandidata dala samo Biljana Kovačević-Vučo. Setite se izveštaja Komisije Savezne skupštine, koja je obilazila sve zatvore, obavila razgovor sa teroristima na nekoliko nedelja pre amnestiranja i pomilovanja i znak njihove zahvalnosti prema dosmanlijskoj vlasti je izostao, već su rekli - sve su oni to platili preko Nataše Kandić i nekih ljudi koji su omogućili da se taj zakon donese. Koga mi treba da štitimo u ovoj Narodnoj skupštini? Zašto mi da imamo poseban sud za ratne zločine? Malopre je jedan politički vizionar ovde rekao - nema trećeg rešenja. Postoji treće rešenje. Treće rešenje je u našem pravosudnom sistemu, u postojećim sudovima koji su već nešto radili, ali treće rešenje niste hteli da izvučete do kraja, već ste 2001. godine angažovali, u to vreme zamenika republičkog javnog tužioca, Jovana Prijića, da obriše Okružnog javnog tužioca iz Prokuplja, koji se protivio nameštenim sudskim postupcima za ratne zločine. To je ta zasluga Jovana Prijića zbog koje je on specijalni tužilac protiv organizovanog kriminala, a ovaj kandidat je ove godine izabran za zamenika Republičkog javnog tužioca i verovatno je taj izbor uslovljen i time da je morao da pristane da radi ovaj posao. Ovaj posao neće biti ni častan ni pošten. Ovo će biti posao protiv dostojanstva ovog naroda. Niko ne brani one pojedince koji su izvršili neka kažnjiva dela, ali je naš problem što se ne proganjaju ta lica. Naš problem je što će ovde istureno odeljenje Haškog tribunala, po principu lične odgovornosti navodno fizičkih lica, sa velikim brojem, u velikoj količini montiranih postupaka, da nametne kolektivnu krivicu ovom narodu, a Zapad ima u svakom trenutku da kaže - vi ste to sami pronašli, vi ste sami bacili sebi pepeo za nekih 150 miliona dolara ili ko zna za koju crkavicu. Odustajete od tužbe, ne želite da se naknadi šteta koja je pričinjena ovom narodu. Na to niste ovlašćeni. Niste ovlašćeni zbog onih koji su poginuli. Vodite računa, vaši ljudi su takođe nosili uniforme i vaši ljudi su prkosili agresiji. Izborom ovog kandidata vi kažete da je manja šteta bila bombardovanje u odnosu na ona prava koja su poništena građanima zbog prethodnog režima. Možete vi to politički da mislite u političkoj borbi ovde, ali ne smete tu poruku da šaljete u inostranstvo, jer vi ste na vlasti, pa vidite sami sa kojim ste problemima suočeni i koji je stepen ljudskih prava. Ovi što vam izigravaju neku konkurenciju, oni se samo dodvoravaju Zapadu kako bi vas zamenili. A vi, demokrate, pošto ste preuzeli odgovornost za ostatak DOS-a, vodite računa, približava se, cenzus je mnogo veliki za vas.
Reč ima narodni poslanik Petar Petrović, zamenik predsednika poslaničke grupe SSJ.
Poštovano predsedništvo, dame i gospodo narodni poslanici, kao što ste videli, iz poslaničkog kluba SSJ niko nije uzeo učešće u raspravi povodom predloga kandidata za specijalnog tužioca za ratne zločine, iz razloga koje ću vrlo kratko objasniti. Kao što je poznato, poslanici SSJ nisu podržali Zakon o ratnim zločinima i iz tog razloga nećemo glasati za predloženog kandidata, jer nećemo da osporavamo da li je on stručan, moralan ili nije, ali nećemo glasiti ni protiv predloženog kandidata, jer smatramo, pošto nismo glasali za zakon, uopšte nećemo da se upuštamo u to da li treba da bude neko predložen i izabran za specijalnog tužioca za ratne zločine. Međutim, postavljamo jedno pitanje sada, postavljali smo ga i postavljaćemo ga ubuduće - da li mi u Srbiji moramo uvek da idemo korak ispred, da li mi moramo da žurimo uvek da postavljamo ljude, da biramo ljude, prvo da donosimo zakon za utvrđivanje ratnih zločina, a zatim i specijalne tužioce koji će goniti ljude koji su, navodno, učinili ratni zločin? Pitam vas, a pitajte se da li je u Hrvatskoj postavljen tužilac za utvrđivanje ratnih zločinaca, da li je u muslimanskom delu BiH postavljen specijalni tužilac za utvrđivanje ratnih zločina prema srpskom narodu i ostalim narodima u BiH? Još jednom se pitamo da li mi uvek moramo da idemo korak ispred? Ko je to isterao ovoliki broj Srba sa svojih vekovnih ognjišta, iz Hrvatske, iz BiH, sa Kosova i Metohije? Da li odgovaraju zato što su učinili ratne zločine ili ne? Da li samo Srbi uvek treba da odgovaraju za nešto što nisu učinili, pored onog što su učinili? Da li želimo ponovo da nam se vrati 1944. i 1945. godina, kada su mnogi ratni zločinci, koji su uništavali srpski živalj na teritoriji Hrvatske, BiH i dela Srbije u Vojvodini, bili rehabilitovani od strane komunističke vlasti i vrlo lepo živeli u posleratnoj Brozovoj Jugoslaviji? Želimo li da pokažemo svetu nešto što nikad u istoriji srpskog naroda nismo hteli da priznamo, jer nikad to nismo ni radili? Želimo li na ovaj način da priznamo da među Srbima ima genocidnih ljudi, da ima ljudi koji čine ratne zločine ili ima ljudi, patriota, koji su branili srpstvo, srpska ognjišta, srpske porodice, srpsku tradiciju? Dajmo već jednom da postanemo ponosni i dosledni, da se setimo raznih Obilića koji su branili Srbe svuda, ili želimo podanički da priznamo sve ono i da ispunimo sve ono što Zapad od nas očekuje. Dame i gospodo, danas u Haškom tribunalu, vi znate šta Stranka srpskog jedinstva misli o njemu, ali danas u Haškom tribunalu se nalazi 80% Srba, srpskih čelnika i tako dalje. Mi se ponovo pitamo i po sto prvi put ćemo se pitati, ko je to ubijao srpski narod u Hrvatskoj i Bosni i Hercegovini. Nismo ih valjda mi Srbi ubijali i tamo činili ratne zločine prema sopstvenom narodu. Ko je ubijao Srbe u Bosni i Hercegovini, ko je isterao Srbe sa Kosova i Metohije, ko ih je ubijao, ko im je palio kuće? Valjda nisu to radili Srbi. Sada treba da im sudimo za navodno učinjene ratne zločine. Još jednom ponavljam, budimo dostojni svojih slavnih predaka, budimo Srbi u Srbiji.
Da li se još neko od predstavnika poslaničkih grupa prijavljuje za reč? (Ne.) Predstavnik predlagača nije prisutan. Zaključujem jedinstveni pretres o predlogu za izbor tužioca za ratne zločine i pristupićemo glasanju odmah. Pre nego što stavim na glasanje, utvrdićemo da li imamo kvorum za odlučivanje. Konstatujem da imamo kvorum za odlučivanje. Stavljam na glasanje predlog da se za tužioca za ratne zločine izabere Vladimir Vukčević. Za 129, protiv 20, nije glasalo sedam, od ukupno 156 prisutnih narodnih poslanika. Konstatujem da je Narodna skupština većinom glasova usvojila predlog da se za tužioca za ratne zločine izabere Vladimir Vukčević. Dozvolite mi da u vaše i u svoje ime čestitam izbor Vladimiru Vukčeviću i poželim mu uspeh u radu. Pošto smo završili razmatranje i odlučivanje o ovoj tački dnevnog reda, zaključujem sednicu Trinaestog vanrednog zasedanja Narodne skupštine u 2003. godini. (Sednica je završena u 12,55 časova.)
REPUBLIKA SRBIJA NARODNA SKUPŠTINA STENOGRAFSKE BELEŠKE ČETRNAESTO VANREDNO ZASEDANjE 22. jul 2003. godine (Sednica je počela u 12,55 časova. Predsedava Nataša Mićić, predsednik Narodne skupštine.)
Poštovane dame i gospodo narodni poslanici, otvaram sednicu Četrnaestog vanrednog zasedanja Narodne skupštine Republike Srbije u 2003. godini. Konstatujem da imamo kvorum za rad. Obaveštavam vas da su sprečeni da prisustvuju sledeći narodni poslanici: Marko Jakšić, Aleksandar Vatović, Sreten Mitrović, Ljubiša Maravić, Kasa Jožef, Bojan Kostreš, Zoran Bošković, Srđan Sikimić, Miloš Radivojčević i Neda Arnerić. Shodno članovima 162, 165. i 80. stav 2. Poslovnika Narodne skupštine Republike Srbije, obaveštavam vas da sam ovu sednicu sazvala u roku kraćem od roka utvrđenog u članu 80. stav 2. Poslovnika, zbog potrebe da Narodna skupština izabere guvernera i članove Saveta Narodne banke Srbije u rokovima utvrđenim Zakonom o Narodnoj banci Srbije, a imajući u vidu da taj izbor treba da se obavi pre letnje pauze u radu Narodne skupštine, odnosno da je prema tom zakonu predviđeno da se guverner mora izabrati najkasnije u roku od dva meseca od stupanja na snagu zakona. Uz saziv Četrnaestog vanrednog zasedanja, koje je sazvano na zahtev grupe od 96 narodnih poslanika, saglasno članu 79. stav 3. Ustava Republike Srbije i članu 162. Poslovnika Narodne skupštine, dostavljen vam je zahtev za održavanje Četrnaestog vanrednog zasedanja sa utvrđenim dnevnim redom sadržanim u tom zahtevu. Kao što ste mogli da vidite, za Četrnaesto vanredno zasedanje Narodne skupštine Republike Srbije u 2003. godini utvrđen je sledeći D n e v n i r e d 1. Predlozi odluka o izboru guvernera Narodne banke Srbije i predsednika i članova Saveta Narodne banke Srbije, koje je podneo Odbor za finansije Narodne skupštine Republike Srbije. Prelazimo na 1. tačku dnevnog reda: – PREDLOZI ODLUKA O IZBORU GUVERNERA NARODNE BANKE SRBIJE I PREDSEDNIKA I ČLANOVA SAVETA NARODNE BANKE SRBIJE Po Poslovniku reč ima narodni poslanik Siniša Mitrović.
Poštovana gospođo Mićić, uvažene kolege poslanici, obzirom da je ovo poslednji dan našeg rada danas i na osnovu člana 81. predlažem da Četrnaesto vanredno zasedanje traje ne do 18,00 sati, nego do završetka rasprave i okončanja glasanja i da time završimo ovo vanredno zasedanje.
Stavljam na predlog narodnog poslanika Siniše Mitrovića da rasprava po potrebi traje duže, odnosno do okončanja ove tačke dnevnog reda. Za 103, protiv 51, nisu glasala 24, od ukupno 178 prisutnih narodnih poslanika. Konstatujem da je Narodna skupština usvojila predlog narodnog poslanika Siniše Mitrovića. Primili ste predloge odluka koje je podneo Odbor za finansije Narodne skupštine Republike Srbije. Na sednici Odbora za finansije mišljenje su izdvojili narodni poslanici Slavoljub Matić i Miodrag Stamenković. Podsećam vas da shodno članu 156. stav 3. ukupno vreme rasprave za poslaničke grupe iznosi pet časova. Molim predstavnike poslaničkih grupa da predaju liste sa prijavljenima za reč o ovoj tački dnevnog reda. Saglasno članu 156. Poslovnika Narodne skupštine, otvaram jedinstveni pretres o predlozima odluka, s tim što napominjem da će Narodna skupština posebno odlučivati o izboru guvernera Narodne banke Srbije, a posebno o izboru predsednika i članova Saveta Narodne banke Srbije. Da li predstavnik predlagača, mr Nenad Bogdanović, predsednik Odbora za finansije, želi reč? (Da.)
Dame i gospodo, poštovani poslanici, danas kao predsednik Odbora za finansije stvarno imam čast da predložim kandidate za guvernera i za Savet Narodne banke, uz svoje očekivanje da će se ti predlozi prihvatiti, s obzirom da se radi o izuzetno kvalitetnim kandidatima. Prvo bih pokušao da obrazložim, i mislim da ću imati jako kvalitetne argumente, predlog za guvernera. Vi znate da je Savet, na svojoj jučerašnjoj sednici, istakao kandidaturu gospođe Kori Udovički. Naravno, pored onoga što ste imali prilike da pročitate u biografiji gospođe Kori Udovički, iz koje je potpuno jasno da se radi o osobi kompetentnoj za ovakav posao, s obzirom na svoje veliko međunarodno iskustvo i rad u MMF-u, gde se ona jako mnogo bavila sličnom problematikom, kao što je problematika kojom treba da se bavi u Narodnoj banci, s obzirom da je od septembra 2001. do juna 2002. godine bila specijalni savetnik za realni sektor Ministarstva finansije i ekonomije Vlade Republike Srbije, gde je bila odgovorna za praćenje rada javnih preduzeća, izradu nacrta i sprovođenje uredbe o visini zarada u javnim preduzećima, a od decembra 2000. postaje član za restrukturiranje javnih preduzeća Vlade Republike Srbije i uspostavljanje projekata za istu stvar. Isto tako jako je važno o kakvoj ličnosti se radi, pored radnog iskustva. Mislim da je gospođa Kori Udovički ličnost koja ima izuzetno jako svoje "Ja". Kada je ubeđena u ideje koje zastupa i kada je ubeđena da se bori za pravu stvar, imali ste prilike da vidite u vrlo komplikvanim situacijama otkako je ministar, da lako ne odstupa. Naravno, ponekad te stvari za koje se zalagala nisu možda popularne u javnosti,nisu možda popularne kod onih koji imaju neko drugo viđenje, kako treba rešavati te stvari za koje se ona zalagala. Međutim, ona je demonstrirala da na nju, kada je ubeđena u ono što je prava stvar, ne može uticati niko i mislim da je to što se tiče guvernera, izuzetno važna osobina. Imali ste prilike da čujete juče u njenom izlaganju na koji način ona zamišlja svoj rad. Sigurno je da u realizaciji osnovnog posla koji ima guverner, a to je stabilnost cena, to nije moguće ostvariti i realizovati ukoliko na tome, pored guvernera i Narodne banke, na tome ne rade i ostali koji brinu o toj problematici, a tu pre svega mislim na Vladu Republike Srbije. Naravno, ima raznih ideja i raznih komentara kako će i na koji način gospođa Udovički moći da radi ovaj posao, s obzirom da je ona prethodno bila član Vlade. Međutim, svaki čovek kada radi svoj posao, svaki pametan i sposoban čovek, ponaša se odgovorno na tom poslu ukoliko ima karakter, ukoliko imastručnost i snagu da se odupre isto tako snažnim i moćnim ljudima koji mogu da utiču na mnoge stvari. Mislim da gospođa Kori Udovički, u tom smislu neće imati problema, mislim da će ona vrlo čvrsto sprovoditi politiku koja se očekuje od guvernera Narodne banke Srbije i da će uraditi upravo ono što je rekla, ne ulaziti u konflikte sa Vladom po svaku cenu, nego pokušati ubediti Vladu da je njen stav ispravan i naravno ukoliko to ne uspe, da će dosledno sprovoditi ono što očekuju građani Srbije od nje. Zato očekujem od vas da ćete svi u Narodnoj skupštini podržati predlog da gospođa Kori Udovički bude guverner Narodne banke Srbije, pogotovo zbog toga što do sada nisam čuo, osim političkih komentara i sumnji da ona to može kao dosadašnji član Vlade, ni jedan drugi argument protiv toga da ona bude predlog za guvernera. Iskoristio bih priliku da odmah obrazložim zašto smo se odlučili za predloge za pet članova Saveta Narodne banke. Radi se o Savetu na koji, kada ga ova skupština izabere, ukoliko ga izabere, možemo biti ponosni. Radi se o izuzetno stručnim, kvalifikovanim ljudima, koji imaju razna životna, naučna i stručna iskustva, ali sva na taj način ostvarena da mogu maksimalno da u saradnji sa guvernerom Narodne banke sprovedu posao koji ih čeka. Za predsednika Saveta Narodne banke, sa mandatom na pet godina, predlažemo prof. dr Pavla Petrovića, koji je čovek od velikog iskustva. U njegovoj biografiji posebno je bitno, pored toga što je na Ekonomskom fakultetu i radio u mnogim ozbiljnim istraživanjima iz oblasti kojima će se baviti u okviru Narodne banke, njegovo dugogodišnje iskustvo i sradnja sa gospodinom Avramovićem. Mislim da svi oni koji znaju rad jednog od guvernera Narodne banke Srbije, a to je gospodina Avramovića, ako pročitaju biografiju gospodina Petrovića i shvate da je on bio praktično prvi saradnik gospodina Avramovića, shvatiće da su sigurno zajednički kreirali sve što su kreirali i da je to garancija da će se ono što su nekada radili nastaviti u Narodnoj banci i u sledećem periodu. Sledeći kandidat sa mandatom na četiri godine je prof. dr Boško Živković. Njegovu biografiju imate, tu možete da vidite da se radi o čoveku od iskustva, od znanja, od stručnosti i sve najbolje možemo reći za njega. Znači, nemamo ni jedan razlog, ni jedan argument kojim možemo osporiti njegovu kandidaturu. Kod trećeg kandidata, danas ću predložiti, u odnosu na materijal koji ste danas dobili, jednu izmenu. Naime, mi smo imali Odbor za finansije u toku prepodneva. Desio se jedan propust. Naime, u zakonu je definisano da član Saveta ne može biti čovek koji je u penziji. Mi, nažalost, nismo imali informaciju za gospodina Stojana Stamenkovića da je on već penzionisan i zbog toga što smo, za razliku od onih koji za sebe tvrde, legalisti, odlučili smo da izvršimo izmenu ovog predloga i da umesto gospodina Stojana Stamenkovića predložimo gospodina dr Dejana Šoškića, docenta na Ekonomskom fakultetu. On je rođen u Beogrdu 1967. godine, diplomirao, magistrirao i doktorirao na Ekonomskom fakultetu u Beogradu, nagrada na Univerzitetu u Beogradu za najboljeg diplomiranog studenta generacije 1989. Znam da vas sve to nervira, ove koji su protiv ovako dobrih rešenja, ali šta da radimo. Uglavnom, iz biografije koju ćete dobiti, ako niste dobili, nažalost nikad ne razumem ove službe u Skupštini, kojima treba po sat vremena da iskopiraju jedan papir i da podele poslanicima. Primite moje izvinjenje, šta da radimo. To je jedna stvar koja je u tranziciji. Ako bog da promenićemo jednog dana, da mogu i u kraćem roku da iskopiraju i u 150-160 primeraka biografiju kandidata. U svakom slučaju, kada primite detaljnu biografiju mladog stručnjaka, mislim da ćete biti oduševljeni kakav predlog je u pitanju. Četvrti predlog, sa mandatom na dve godine, to je gospodin prof. dr Zoran Popov. Naravno, ne bih vam čitao ovu dosta obimnu biografiju, zbog toga da bih pružio i vama šansu da se detaljnije informišete o svemu iz papira koje imate. Bitno je da je tokom rad u Institutu ekonomskih nauka i u Ekonomskom institutu učestvovao u radu i koordinirao je rad na preko 80 velikih projekata, uglavnom iz sledećih oblasti: privredni sistem, ekonomska politika, ekonomski razvoj, privatizacija i restrukturiranje. Tokom svog naučnog rada objavio je više od 300 članaka u domaćim i stranim časopisima, kao i 26 knjiga, i to kao autor, koautor ili editor, a kao značajne, navodim sledeće: "Makro-ekonomsko planiranje", Univerzitet u Novom Sadu; "Jugoslavija u svetskoj privredi", "Informator" - Zagreb; "Stabilizacija i razvoj" - "Jugoslovenski pregled" - Beograd; "Ekonomski razvoj Jugoslavije do 2000. godine", "Produktivnost i raspodela", "Sistemi demografskog računovodstva" itd. Znam da neke od vas ovo što sam rekao toliko impresionira da su zbunjeni [[smeh prisutnih poslanika u sali]] i znam da imate problem da uopšte razumete šta čitam, ali vam to neće odmoći da ne prihvatite ovako dobru kandidaturu. Peti kandidat je prof. dr Milorad Ivanišević, mandat za jednu godinu, koji je 1947. godine rođen u opštini Otočac, ima reference u oblasti koje su važne za posao koji će obavljati. Naravno, njegov istraživački interes se kreće u oblasti finansija, preduzeća, investiranja i finansiranja. Prema tome, svoje izlaganje bih završio time da, sa velikim zadovoljstvom, predlažem i kandidata za guvernera i svih pet članova Saveta Narodne banke. Mislim da ćete, u velikoj većini, glasati za ove kandidate, jer će Narodna banka Srbije dobiti rukovodstvo kakvo i Srbija i Narodna banka Srbije zaslužuju. [[Aplauz svih poslanika u sali.]]
Zahvaljujem predstavniku predlagača, narodnom poslaniku gospodinu Nenadu Bogdanoviću. Da li učešće u raspravi žele da uzmu narodni poslanici koji su izdvojili mišljenje na sednici Odbora za finansije? Reč ima narodni poslanik Miodrag Stamenković.
Uvaženo predsedništvo, predstavnika Vlade na našoj sednici nema, dame i gospodo narodni poslanici, pre svega bih želeo da kažem nekoliko reči u odbranu skupštinskih službi, koje uopšte nisu krive zbog toga što niste dobili biografiju gospodina Šoškoća, jer je predlog za njega išao tek pre nepunih 60 minuta na sednici Odbora. Upravo zbog brzopletosti Odbora i predlagača, juče je kao predlog prošao gospodin Stojan Stamenković, a u međuvremenu, danas je morao hitno da bude smenjen, pa je umesto njega predložen i usvojen kao predlog gospodin Šoškić. Tako ljudi iz skupštinskih službi nisu imali vremena da poslanicima dostave sve te materijale. Znači, ljudi iz skupštinskih službi nisu krivi. Profesionalno rade svoj posao, ali predlagači, da ne kažem, muvaju, pa im onda prave probleme. Što se tiče teme današnje rasprave, nikada više Odbor za finansije nije bio u ustima raznih medija i poslenika javne reči nego zadnjih dana, a upravo zahvaljujući čl. 16. i 23. Zakona o Narodnoj banci Srbije, koji su definisali nadležni skupštinski odbor kao predlagača guvernera i Saveta Narodne banke Srbije. Mi smo to kritikovali još u proceduri donošenja, odnosno uvajanja Zakona. Rekli smo da je to demagogija, bez obzira na mišljenje ministra, koji je rekao da je licitiranje demagogija, ako kritikujemo to što Odbor za finansije treba da predlaže. Mi znamo da je Odbor za finansije samo farsa i samo paravan za predlagače. Koliko su legitimni i validni predlozi koji su sada pred vama, dao bih samo jedan podatak. Svi predlozi su na sednici Odbora za finansije usvojeni sa odnosom šest prema četiri. Odlučio je jedan glas, i to poslanika koji po Odluci Ustavnog suda od 27. maja ove godine ne bi uopšte trebalo da bude poslanik. Međutim, on je pre nepunih mesec dana "presvukao dres" i prešao u DS upravo da bi sačuvao mandat. Sada se to pokazuje kao dobra investicija, jer je on dao svoj glas i odlučio o predlozima i za guvernera i za članove Saveta Narodne banke Srbije. To je kolega iz Stranke SSJ koji je prešao u DS. Njegovo ime ne moram da pomenem. To je ta problematična većina o kojoj smo govorili, kada smo kritikovali Zakon o Narodnoj banci Srbije. Ali, ta problematična većina i takvi poslanici će i ovde danas odlučiti, ne samo o kandidatima, nego o guverneru Narodne banke Srbije, kao i o članovima Saveta Narodne banke Srbije. Druga stvar zbog koje sam izdvojio mišljenje na sednici Odbora za finansije je član 28 - konflikt interesa. U stavu 1. tačka 1. člana 28. kaže se da poslanici ne mogu biti članovi Vlade i funkcioneri u trenutku izbora. Gospođa Kori Udovički je ministar. Ona je radila u Ministarstvu za finansije, pre nego što je postala ministar u Vladi. To je neposredni konflikt interesa. Rečeno je da će ona odmah dati ostavku. U trenutku izbora, to je kršenje Zakona, a iza toga će ona biti ministar u ostavci. Ministar u ostavci je još uvek ministar, zamenjivaće ga neko ko nije izabrani ministar. Znači, mi ćemo sve do septembarskog zasedanja imati guvernera ministra. To je direktni konflikt interesa. Gospođa Udovički, koja po biografiji, nesporno, ima neke profesionalne kvalitete ...
Da, ali slabe.)
To ste rekli vi, a ne ja, da su ti kvaliteti slabi. Možda vi to tako cenite. Čak sam je pohvalio, na sednici Odbora, kada sam o njoj govorio. Međutim, u svom nastupu, zbog čega sam je i pitao kako zamišlja saradnju sa Vladom, što je predviđeno zakonom, pred poslanicima članovima Odbora za finansije rekla je za gospodina Dinkića sve pohvalno o vođenju monetarne politike, ali da je blokirao reformske potencijale Srbije. Šta to znači?
Upozoravam vas na prekoračenje dozvoljenog vremena.
Kako može pisac DOS-ovog i reformskog programa da koči reformski proces? (Više poslanika iz klupa dobacuje: "Ne da pare".)
Narodni poslaniče, upozoravam vas na prekoračenje dozvoljenog vremena.
Pričali smo mi i o kursu dinara, pa je gospođa Udovički to vešto izbegla, pa je rekla da kurs dinara zavisi od stabilnosti deviznih rezervi i da je verovatno da neće biti menjan. Međutim, sećate se da je prekjuče premijer rekao da će do kraja godine kurs evra verovatno biti 70,00 dinara. Ako se gospođa Udovički suprotstavi premijeru ... a znate kako premijer "lupa po prstima" one koji "prirodne potrebe vrše mimo noše". To je citat, doduše u malo ublaženoj formi, nego što je rečeno, jer nisam pomenuo pravi izraz za ono prvo.
Narodni poslaniče, već dva puta sam vas upozorila na prekoračenje dozvoljenog vremena. Imate pet minuta da govorite na sednici Skupštine, kao poslanik koji je izdvojio svoje mišljenje na sednici Odbora, prema članu 89. Poslovnika. Zahvaljujem.
Dobro i ja se vama zahvaljujem. Imam još mnogo toga da kažem, ali ću završiti, Nova Srbija neće glasati ni za jedan predlog.
Reč ima narodni poslanik Slavoljub Matić, koji je takođe izdvojio mišljenje na sednici Odbora.
Gospođo predsednice, kolege poslanici, DSS neće glasati za predlog, a ko želi da čuje on čuje, gospodine Jočiću, nema problema, neće glasati za gospođu Kori Udovički. Prvo da se podsetimo, mi smo doveli u pitanje prvo nadležnost ovog odbora za finansije, jer sam sastav Odbora za finansije ne garantuje da nosi preslikanu strukturu ovog parlamenta. Naime, dva člana Odbora za finansije iz reda DSS, gospodin Prodanović i gospodin Ilić, nisu više članovi Odbora za finansije. Podsetiću da i neke druge parlamentarne grupe više nemaju svog predstavnika u Odboru za finansije, što znači da je sam predlagač doveden u pitanje. Zašto je to tako? Zbog toga što na ovakav način funkcioniše ovaj parlament i naravno, neću više ponavljati, mislim da vi znate bolje od nas, mislim na vas, gospođo predsednice ovog parlamenta, ovoj Srbiji su potrebni izbori kako bi imali makar takve institucije kao što je Parlament, Odbor za finansije, kako bi moglo da se dođe do pravog vrednosnog suda kada su u pitanju ovakve odluke ili predlozi, vrednosnog suda birača Srbije. Što se tiče rešenja, ponudili smo ga dok smo raspravljali o Zakonu o Narodnoj banci Srbije, rešenje bi bilo da predsednik Republike bude taj predlagač, jer smatramo da je takvo rešenje prvo primereno parlamentarnoj praksi, ne samo pojedinih zemalja, već i sveta, potom to rešenje ne dovodi u zabunu i posebno ne unosi ove nemire koji postoje u našem parlamentarnom životu. Ali, ako zanemarimo to i dođemo do ovakvog predloga iz odbora, koji fakat nije na pravi način konstituisan ili je vremenom izgubio ono što treba da ima, i iz toga proizilazi da se sam predlog dovodi u pitanje. Iz toga dalje proizilazi da će promenom odnosa u republičkom parlamentu biti moguće da se menja guverner svakodnevno, tj. svakom promenom vlasti u Srbiji, a to ne doprinosi monetarnoj stabilnosti. Samom kandidatu niko nije na samom Odboru za finansije osporio stručnost, ali pripadnost Republičkoj vladi, a ona je ministar, mislim da dovodi u pitanje nezavisnost, a tu nezavisnost Narodne banke Srbije mi smo dovodili u pitanje i zbog toga što se na onakav način konstituiše sam Savet i ostali organi Narodne banke Srbije. Znači, to su bili razlozi zbog kojih sam, kao predstavnik DSS, izuzeo mišljenje. Nama se, takođe, čini da je ovaj guverner za jednokratnu upotrebu, on će isključivo koristiti kako bi bio spona između Narodne banke Srbije i republičkih vlasti, Srbiji se bliže izbori, ti izbori naravno da nailaze na biračko telo koje je nezadovoljno politikom Republičke vlade i potrebno je u svakom slučaju, a možda i nekim monetarnim intervencijama, poboljšati jednokratni status te vlade u biračkom telu. Zbog toga kažem, izdvajam mišljenje, i mi ćemo ovom prilikom biti uzdržani, a svakako dočekaćemo i kao parlament i kao država trenutak kada ćemo se svakako izboriti za status Narodne banke Srbije, kao jedne samostalne nezavisne institucije koja će na pravi način rukovoditi monetarnom politikom ove zemlje. Zahvaljujem.
Nastavljamo raspravu prema prijavama za reč predsednika, odnosno predstavnika poslaničkih grupa. Za reč se prvi prijavio narodni poslanik Dejan Mihajlov, zatim narodni poslanik Branislav Ivković, narodni poslanik Petar Petrović i narodni poslanik Rajko Baralić.
Ala će sada reforme da krenu kada ovi silni eksperti zasednu u Savet ministara, pa i na mesto guvernera, prosto čovek neće moći da ih obuzda. Toliko je dobro pripremljen ovaj predlog da ni biografije nisu mogli da sračunaju, čak ni godine staža, ni išta drugo da se napravi jedan solidan predlog, kako se ne bi menjale osnovne stvari na samoj sednici. Ovde je predlagač rekao da se on, za razliku od drugih, drži zakona. Ako se drži zakona, gde je ovde ostavka Kori Udovički na mesto ministra? Ona je i dalje ministar. Ovo je opet protivzakonito imenovanje, ova odluka opet može da padne na Ustavnom sudu bez ikakve priče, jer protivzakonito ćemo nekoga da imenujemo, ali to je postao već manir u ovoj skupštini da se protivzakonito primaju članovi za Savet radiodifuzne agencije, a sada guverner Narodne banke, a sutra imamo protivzakonito vršioca dužnosti predsednika države, protivustavno, tačnije, to je još gora povreda, tako da što više vremena odmiče, sve je više protivzakonitosti. Da se vratimo na ovu temu, naime, šta je sa razrešenjem prethodnog guvernera, da li ćemo njega razrešiti, da li ćemo o njegovom izveštaju o radu raspravljati, da li je njemu istekao mandat i u kakvoj je poziciji? Doći ćemo u situaciju da objavimo u "Službenom listu" imenovanje novog guvernera, a ovaj stari će ostati da lebdi u vazduhu, pošto u predlogu odluke, nigde drugde nemamo potvrdu da imenovanjem novog guvernera prestaje dužnost starog guvernera Narodne banke Srbije, tako da je ovo trebalo regulisati razrešenjem. Trebalo je da dobijemo pre razrešenja neki izveštaj o radu ili presek stanja Narodne banke Srbije, danas kada treba da imenujemo novog guvernera. Koliko je poznato, u javnosti smo čuli da je 250 izveštaja stiglo u ovu skupštinu, ali nisu distribuirani narodnim poslanicima, to će nam verovatno predsednik Skupštine ili sekretar objasniti zašto ti izveštaji nisu distribuirani. Ako su već stigli poimence na svakog od nas i nema niko pravo da uskrati bilo kome da primi poštu koja je njemu poslata. Impozantno je međunarodno iskustvo i uopšte profesionalna biografija Kori Udovički, potpuno je nesporno da je njeno međunarodno iskustvo sticano u Zimbabveu i drugim afričkim zemljama i prilika da se u praksi potvrdi sve, doktorat, sticano je na Jejlu, a Jejl je svakako nešto što će koristiti njenom radu na mestu guvernera Narodne banke Srbije. Prilično izgrađeni ekonomski sistemi u Africi će doprineti da na taj način doprinese izgradnji ekonomskog sistema u Srbiji, tako da mi očekujemo da stvarno neka iskustva sticana u Africi prenese ovde, i neku ekonomsku i monetarnu politiku koja se vodila u reformskim zemljama Zimbabvea i da sve to bude primenjeno ovde. Očigledno će afrička iskustva dati značajan doprinos reformama u Srbiji i svim tim reformama u Srbiji je potreban podsticaj tih afričkih iskustava i tih trendova koji su sada u Africi, s obzirom da oni beleže značajan stepen razvoja. Kako nam nisu pomogla razna druga evropska, pa i iskustva Japana, sada očekujemo da će afrička iskustva da budu značajan doprinos reformama u Srbiji i tu treba povesti računa i koristiti iskustva Etiopije i nekih drugih zemalja za reforme u Srbiji. Ta iskustva su verovatno blizu onim iskustvima, tu je Severna Koreja i neke druge zemlje, ali to je jedan konglomerat koji se pravi ovde i mislim da će biti jako dobar. Ovde priča o reformama i kočničarima dobija poseban zaplet, onako dramski, kako se već kaže. Tu imamo ulogu pozitivnih i negativnih, tako da su najodaniji reformisti, a dramski obrt je bio fenomenalan i Spilberg, ako bude bilo prilike, snimaće film, da su ti reformisti odjednom postali kočničari i da se broj reformista u Srbiji drastično smanjuje. Mali broj probranih reformista u Srbiji ostaje da nas vodi, kao u Domanovićevim pričama, u svetlu budućnost Srbije, i te vođe i reformisti daleko će da nas dovedu. Ono što je važno imati u vidu, kada govorimo o ekonomskoj politici Vlade Srbije, treba znati da je budžet za ovu godinu neracionalno planiran. Gospođa Kori Udovički nije znala da odgovori da li je ona za socijalni ili razvojni budžet, s obzirom da su u Africi imali uglavnom socijalne budžete. Tako da nema iskustva sa razvojnim budžetom. S obzirom da razvojni budžet ima Srbija danas, oni su reformski i udahnjuju zamah, ne znam kako će Kori Udovički da se snađe, s obzirom da se budžet Republike Srbije puni sa 37% od onoga što je planirano. Za prvih šest meseci zabeležno je 37% ostvarenja, budžet Republike Srbije ima deficit. Kada smo mi govorili ministru Đeliću da treba da dođe do smanjenja budžeta, jer je toliko neracionalno očekivati, a naša privreda s obzirom da je u reformskom zamahu i da se sve koncentriše u razvoj, a ne u poreze, ne može toliko sredstava da izdvoji za budžet i neće moći budžet da izdrži toliko opterećenje, gospodin Đelić je rekao - može, naravno. Sada dolazimo u situaciju da je jedan od razloga za smenu reformskog guvernera NBJ bio taj što nije hteo dati kredit Vladi Srbije da isplati dečiji dodatak. Nije problem u kreditu, problem je u tome što je budžet neracionalno planiran. Problem je u tome što se on puni sa 37% i što budžet ima deficit, od guvernera NB će se očekivati da da značajan podsticaj reformama Vlade Srbije, odnosno budžetskoj i ekonomskoj politici time što će biti taj koji će kratkoročno i dugoročno zaduživati i što će na taj način pomagati prilikom realizacije sredstava budžeta Republike Srbije i namirenja obaveza koje ima taj budžet Republike Srbije. Ovde je rečeno da se može očekivati da Kori Udovički, s obzirom na hvale i sve ostalo, izdrži pritiske za štampanje para, za velike kredite iz Narodne banke Srbije kako bi se popunio budžetski deficit. Možemo opravdano da posumnjamo u to da će nakon ovoga postojati prilično opravdan strah i kod nas ovde i kod građana da će doći do štampanja para, odnosno do inflacije, s obzirom da je budžet u manjku. Kako bi se pokrio, s obzirom da ulazimo u izbornu godinu, kako bi se namirila socijalna davanja, neko će posegnuti za velikim kreditima iz Narodne banke Srbije ili će tražiti štampanje para i na taj način krenuti taj inflatorni krug, a što je opasno. Plašim se da ministarka Kori Udovički, naravno kandidat za guvernera, nije dovoljno jaka, iako smo čuli niz pohvala da je ona njena snaga i uverenost u ispravnost onoga što radi jednostavno toliko moćna da odbije sve pritiske kojih ima. Plašim se da to baš i nije tako. Ako je podlegla štrajku rudara, a gde je odustala od svog prvobitnog nauma, tako će verovatno biti kada je budu pritiskali iz Vlade. Na taj način, dobićemo štampanje para. Razumem da je ovo možda višestruko korisno za Vladu. Pod jedan, Vlada se na ovaj način rešava jednog lošeg ministra, tu je Vlada zadovoljna i ona će oberučke da pusti Kori Udovički da ode, jer je to jedan elegantan način da se rešite lošeg ministra. Druga korist za Vladu je ta, što će taj loš ministar loše raditi u Narodnoj banci Srbije, odnosno biće predmet manipulacija i biće kontrolisan od strane Vlade Srbije. Na taj način dobijate dvostruku korist za Vladu, rešava se lošeg ministra, dobija marionetu na mestu guvernera Narodne banke Srbije i Srbija dobija zamah reformi. To je pomalo čudno, nismo čuli to obrazloženje, kako neko ko je ekspert u energetici može da bude ekspert u monetarnoj politici. Nemojte sada, Žarko Korać, on je ekspert i ima tu još eksperata, kako to neko može da bude. Malo je ljudi poput Žarka Koraća, koji mogu da budu multieksperti za sve, multidisciplinarne osobe. Nisam stekao utisak da je gospođa Kori Udovički multidisciplinarna kao Žarko Korać.
Da li želite da koristite narednih 10 minuta?
Ne, završavam. Narednih 10 minuta ću iskoristiti kada steknem još malo uvida u neke kandidate i kada budem video, kada se budem uverio u njihov reformski kapacitet.
Zahvaljujem. Reč ima narodni poslanik Branislav Ivković, predsednik poslaničke grupe Socijalističke narodne stranke, a zatim narodni poslanik Petar Petrović, zamenik predsednika SSJ-a.
Dame i gospodo narodni poslanici, mislim da treba svi u ovoj sali da se podsetimo stanja u kojoj se privreda u ovoj zemlji nalazi i koja i jeste osnovni motiv i razlog, pretpostavljam, predlagačima usvojenog Zakona o Narodnoj banci Srbije i predlagačima novih ljudi u rukovodstvu Narodne banke Srbije. Socijalistička narodna stranka je pre skoro punih godinu dana, zahvaljujući ljudima koji dobro razumeju stanje monetarne oblasti i ekonomski sistem, pravovremeno počela da ukazuje vladajućoj koaliciji, a vladajuća koalicija su svi oni koji su sa 176 poslanika ušli u salu 2001. godine u januaru mesecu, da vođenje monetarne politike daleko odudara od onog osnovnog, osnovne funkcije monetarne politike, a to je da bude u funkciji ekonomskog razvoja zemlje. Izbor guvernera Narodne banke Srbije i Saveta je samo posledica, a po našoj oceni vrlo zakasnela. Vlada Republike Srbije vrlo je zakasnelo predložila Zakon o Narodnoj banci Srbije i samim tim je preuzela na sebe odgovornost za sve ono što se događalo u monetarnoj sferi, najmanje u poslednja tri meseca. Vladajuća koalicija, koja je dolaskom na vlast većinom 2001. godine u januaru mesecu uzela vlast i u ovom parlamentu i u državi, nosi direktnu odgovornost što je dopustila ljudima iz monetarne sfere da vode monetarnu politiku na način koji vode i koja je rezultovala strahovitom stagnacijom u privredi i dominacijom uvozničkog lobija u ovoj državi. Mi smo zbog toga podneli 27 amandmana na Zakon o Narodnoj banci Srbije i vrlo smo zatečeni činjenicom da je odbijen amandman koji je davao pravo, mogućnost i obavezu guverneru Narodne banke Srbije da sa svojim rukovodstvom propiše uslove poslovanja inostranih banaka na ovom tlu, kao i njihovu obavezu da značajan deo sredstava i prikupljenih štednih uloga naših građana moraju da reinvestiraju u privredu Republike Srbije. Upravo ovo govorim zbog činjenice da je tačno da u biografiji gospođe Kori Udovički imamo mnogo impozantnije rezultate u odnosu na vrlo siromašnu biografiju maminog sina, gospodina Dinkića. To je ono što može da govori da gospođa Kori Udovički može da ponese taj deo tereta, ali narodni socijalisti, s obzirom da su opozicija, neće glasati ni za kandidata za guvernera, niti za sastav Saveta guvernera, jer neće da nose odgovornost za one ljude koje predlaže vladajuća koalicija. Međutim, moramo da ukažemo da novoizabrani guverner i sastav Saveta guvernera pred sobom imaju vrlo ozbiljne zadatke kada je u pitanju monetarna politika. Ne može biti cilj monetarne politike stabilnost cena, stabilnost cena je cilj ekonomske politike Vlade Republike Srbije, a monetarna politika mora da garantuje stabilnost valute i da bude u skladu sa ekonomskom politikom koju vodi aktuelna Vlada Republike Srbije. To je onaj problem koji je nasleđen iz prethodnog rukovodstva, a nadam se da neće biti na vlasti u Narodnoj banci Srbije. Mi svi, kao poslanici, vodimo i imamo odgovornost pred građanima Srbije koje predstavljamo i da se raščiste stvari koje su bile u Narodnoj banci Srbije i koje nikako ne bi smeli da se ponavljaju u funkcionisanju monetarne vlasti ove zemlje. Zbog toga, zbog činjenica da smo zatrpani sviftovima i sa jedne i sa druge strane, da gospodin Dinkić i Labus vade na volšeban način neke podatke, da sa druge strane aktuelna vlast vadi neke podatke, SNS je predložila Skupštini Republike Srbije, i duboko verujem da će to biti na narednoj sednici našeg zasedanja, formiranje anketnog odbora koji će imati zadatak da preispita šta se zaista događalo u NBS, od kada je ona osvojena na specifičan način od strane guvernera Dinkića. Mora ovaj narod da zna da li su morale otići u likvidaciju banke koje su, inače, bile vrlo prepoznatljive po plasmanima svojih sredstava u privredi. Mora ovaj narod da zna da li je, na primer, Beobanka likvidirana sa pravom ili bez prava, da li je istina da Beobanka danas ima daleko veću aktivu od pasive. Mora narod da zna šta se događalo i šta je bila predigra formiranja Nacionalne štedionice. Anketni odbor Skupštine Republike Srbije mora da da odgovor građanima Srbije, poslanicima u ovoj sali i njihovim predstavnicima, šta se zaista događalo kada je postojao interes pojedinih banaka iz inostranstva da ulažu u banke na našim prostorima i zašto su pojedine banke volšebno na nedelju dana ostale bez srednjeg ili malog ovlašćenja za poslovanje? Koliko je rukovodstvo NBS uzimalo sebi za pravo da diriguje opstanak pojedinih banaka ili ulaganje u pojedine banke? Konačno, mora građanin Srbije da zna da li su obavezni depoziti, u vidu 50% deviznih sredstava od strane komercijalnih banaka, izlazili iz ove zemlje ili nisu? Ako su izlazili iz ove zemlje, da se zna gde su odlazili, kolike su kamate dobijane i da li su ta sredstva ostvarena putem kamata, npr. u Standard banci iz Londona, ulazila u masu kao prihod NBS ili nisu? Konačno, građani Srbije moraju da saznaju podatak zašto je formirana Nacionalna štedionica kao takva i ko su vlasnici Nacionalne štedionice? Konačno, građani Srbije moraju da znaju i odgovor koliko i u kojoj meri je bilo malverzacija u radu NBS. Želim da kažem narodnim poslanicima da SNS očekuje većinsku podršku u ovom parlamentu za formiranje anketnog odbora i ispitivanje rada NBS, ne samo zbog onih koji su radili bahato, neznalački i direktno protiv interesa građana Srbije, nego i zbog onih koji će ovde danas biti izabrani, da znaju da, ukoliko takvi delovi politike budu vođeni u njihovo vreme, takav anketni odbor će raditi svoj posao. Sigurno najinteresantnije pitanje koje se nameće je definisanje sistema odlučivanja o participaciji u Akcijskom fondu Evropske banke za rekonstrukciju i razvoj. Pošto u službenom listu nekadašnje savezne države ni reči nema o odluci Vlade SRJ, tadašnje, o tome, jasno je da je neko negde odlučio u ime svih nas da 92,5 miliona evra dobijenih iz donacija uplati u Akcijski fond Evropske banke za rekonstrukciju i razvoj. Da je trebalo da uđemo u tu evropsku banku, to je činjenica i tu nema diskusije. Kao što su inostrane banke dobrodošle na tlo ove zemlje, tako je dobrodošla i participacija u Akcijskom fondu. Ali, zašto je ona iznosila 92,5 miliona, ako je Hrvatska dala 21, ako je Bosna dala 15, ako je Makedonija dala 9,5? Zašto smo mi morali da damo 91,5 milion evra? Ko je to odlučio u naše ime, čiji potpisi stoje iza te odluke, ko je stavio pečat i gde? Ko je odlučio ko će biti član borda guvernera Evropske banke za rakonstrukciju i razvoj? Ko je taj dopis poslao i zašto taj član borda nije imao svog zamenika? Znate, ovom zemljom mešetare eksperti. Od 2000. godine čini nam se da u svakom ćošku imamo po tri eksperta. Međutim, kad se malo zagrebe ispod površine, shvati se da ti eksperti, npr. u oblasti građevinarstva nikad nisu ništa izgradili, u oblasti bankarstva nikad u bankarstvu nisu radili. Svoje formalne i suštinske obaveze nisu ispunjavali. Znate, iza nas je doba jedne zlehude kadrovske politike koja mora da nestane. Meni je drago što gospođa Kori Udovički ima iskustvo i u MMF-u i u mnogim međunarodnim bankarskim sistemima, bar to se vidi. Nećemo glasati za nju, ali je kao nebo i zemlja razlika između nje i njenog prethodnika. Neka ovo bude put jedne mnogo bolje kadrovske politike.
Reč ima narodni poslanik Petar Petrović, zamenik predsednika poslaničke grupe SSJ.
Poštovano predsedništvo, dame i gospodo narodni poslanici, SSJ neće podržati predlog gospođe Kori Udovički za guvernera NBS. Pre nego što obrazložim stav poslaničke grupe SSJ zašto neće podržati gospođu Udovički za guvernera NBS, moram sa par rečenica da se osvrnem na proceduralne propuste prilikom predlaganja ovog kandidata za budućeg guvernera NBS. Naime, ovde je već rečeno, ali nije zgoreg ponoviti, da je u ovom trenutku gospođa Udovički ministar energetike i rudarstva u Vladi Republike Srbije. Da li se to ona plaši da predlagači i članovi DOS-ovske većine neće nju danas izabrati za guvernera NBS, kada nije danas poslanicima Narodne skupštine Republike Srbije podnela neopozivu ostavku na mesto ministra? Postavlja se pitanje da li će sutra moći gospođa Udovički istovremeno da bude guverner NBS i ministar energetike i rudarstva u Vladi Republike Srbije. Formalno-pravno, mislim da je to nespojivo. Međutim, izgleda da u ovoj državi, kao što reče uvaženi ministar Milovanović pre godinu, godinu i po dana, prilikom usvajanja Zakona o radu - u ovoj državi je sve moguće, pa zašto nije moguće da jedna ista osoba bude na dve vrlo važne funkcije u državi Srbiji. S druge strane, ovde se čulo da je na Odboru za finansije, kao predlagaču gospođe Udovički za guvernera NBS, odnos glasova bio šest prema četiri. Ako se zna da je taj šesti glas, koji je prevagnuo, glas jednog čoveka o čijim moralnim kvalitetima neka razmišljaju njegova deca i njegovi unuci, kada je dao svoj glas za guvernera, a zna se sa čije izborne liste je bio izabran za poslanika i treba da odgovori, kad stane ispred ogledala, prvo samom sebi i svom moralu - zašto je prešao u drugu poslaničku grupu, a do juče je sa ove govornice, doduše ima stenograma, ima video zapisa, vrlo vatreno kritikovao ovu sadašnju DOS-ovsku vlast, njihove ekonomske reforme, njihovu monetarnu politiku itd. (Predsednik: Molim vas da se vratite na temu dnevnog reda i da ne vređate poslanike.) Govorim o predlogu Odbora za finansije i kakvo je tamo bilo glasanje. No, da se vratim na temu. Mi iz SSJ-a ni jednim potezom, ni jednom rečju nećemo žaliti gospodina Dinkića, jer u narodu ima jedna dobro poznata rečenica - "batina ima dva kraja". Kako je došao za guvernera NBJ, odnosno Narodne banke Srbije i Crne Gore, odnosno ostao kao guverner NBS, na sličan način i odlazi sa te funkcije. Dakle, došao je, doduše, kako se priča, to nisam video, na jedan način neprimeren demokratskim načinima dolaska na vlast, heklerima, pištoljima, silom ili nečim sličnim, a odlazi na demokratski način, pritiskanjem crvenog dugmeta kad će biti razrešen, odnosno zelenog kad će biti postavljen novi guverner. Doduše, on je u ovom trenutku još uvek guverner NBS i opet sutra, kada on bude ustao i pošao u Narodnu banku na posao, on će se zvati guverner NBS, jer mi ga danas ne razrešavamo. Opet jedno formalno-pravno pitanje za pravnike i pravnu teoriju, za izučavanje da li na jednom istom mestu mogu da budu dve osobe? Guverner Dinkić je još uvek guverner. Mi ćemo, odnosno vi ćete danas doneti odluku da će gospođa Kori Udovički biti guverner NBS. No, šta je tu je. Na istoriji je da to proučava kako je to bilo i zašto je bilo. Mi iz SSJ postavljamo ta proceduralna pitanja, da široka javnost bude upoznata sa tim i da i stručnjaci daju odgovor na ova pitanja. Postavlja se pitanje zašto smo ovoliko žurili sa izradom Zakona o NBS, a sada sa predlaganjem kandidata za guvernera NBS? U svim stabilnim zemljama, mi težimo i tvrdimo da smo stabilna zemlja, da smo pravna država, zakoni ovakve vrste i ove važnosti se donose u dužem vremenskom periodu. U njihovoj izradi učestvuje dosta stručnjaka, daju svoja mišljenja i predloge da bi se došlo do konačnog nacrta zakona, odnosno predloga teksta koji ulazi u zakonodavni organ i kada se donosi odluka o usvajanju ili neusvajanju ovog zakona. Zakon o Narodnoj banci Srbije je bukvalno donet za 30 dana od dana njegovog prvog predlaganja, odnosno izrade nacrta teksta, usvajanja odluke, odnosno predloga na Vladi Republike Srbije, do izglasavanja u ovom parlamentu. Sigurno da je jedan od osnovnih razloga zašto se ovako požurilo sa donošnjem zakona i predlaganjem, a verujem do kraja dana da ćete to uraditi izborom novog guvernera Narodne banke Srbije, taj što se u svakom slučaju izbori približavaju, a svi ste vi svesni, naročito vi iz vlasti, da onaj ko drži novac, taj bi trebalo da drži i vlast. Novac je u Narodnoj banci Srbije, monetarna politika, i u Narodnoj banci Srbije da biste mogli da držite pod kontrolom sve to vama treba vaš guverner. Dinkić, do juče vaš miljenik i vaš saborac, nije više vaš miljenik i nije vaš saborac. Opet moram da iznesem iskustvo iz naroda, pošto često sam u kontaktu sa narodom, da vam kažem da kada se neko zabavlja 10 godina, i mladi kada se zabavljaju, obično takvi brakovi brzo pucaju. Obično u braku kada se venčaju, ne sastave ni godinu - dve, i to je praksa. Pošto ste vi bili dugo u ljubavi, G-17+ se odvojio od DOS-a koji je sada na vlasti, vrlo brzo je posle usvajanja vlasti 2000. godine došlo do razmirica, do razmimoilaženja, jednostavno političkog protivnika treba skloniti sa političke scene Republike Srbije. Jednostavno vi to danas radite na demokratski način i to moram da vam priznam da to radite na taj način što glasate. Imate poslanike koje ste doveli na ovaj ili onaj način, ali nema veza, život ide dalje. Dakle, Dinkić odlazi na sličan način kao što je i došao i doći će gospođa Kori Udovički. Šta je ona kao ministar energetike i rudarstva uradila za ovo kratko vreme svog ministrovanja, osim što je izazvala ogromno nezadovoljstvo kod građana Srbije stalnim podizanjem cena električne energije, tako da danas građani Srbije koji imaju prosečna primanja u letnjim mesecima, kada je i potrošnja električne energije vrlo mala, teško mogu da plate te račune. Šta će biti zimus, neka im je bog na pomoći. Štrajkovi su bili svakodnevni od strane zaposlenih u rudnicima, u energetskom sistemu Srbije i tako dalje. Doduše, u biografiji piše da je kao stručnjak raznih svetskih monetarnih organizacija bila zadužena za Mozambik i Zimbabve. Poznato je u svetskoj teoriji i praksi koliko su jake monete i monetarni sistemi ove dve države, gde je ona radila kao stručni konsultant i koliko je njima pomagala. Te privrede tih zemalja su danas na vrlo visokom stepenu razvoja, na svetskoj lestvici razvoja privrede u svetu. Mi zbog toga nemamo šanse, nema argumenata u koje možete da nas ubedite da podržimo Kori Udovički za guvernera Narodne banke Srbije. S druge strane, postavlja se pitanje zar pored ovoliko eksperata iz monetarne i finansijske sfere u Republici Srbiji, doktora nauka, priznatih stručnjaka i van granica ove zemlje, niste mogli da nađete nekog drugog koji će biti predložen i izabran za guvernera Narodne banke Srbije, već povlačite osobu iz Vlade Republike Srbije za guernera. Znači, želi Vlada Republike Srbije da guvernera banke stavi pod svoju kontrolu. Jednostavno da izvršava naloge koje je i do juče izvršavala kao ministar i na taj način da se monetarna i ekonomska politika Narodne banke Srbije stavi pod direktnu kontrolu Vlade, a puna su vam usta bila do juče da želite da Narodna banka Srbije bude potpuno nezavisna finansijska organizacija, koja će imati svoj plan i program. I na kraju, očekivao samda će se kandidat za guvernera Narodne banke Srbije danas pojaviti ovde i izložiti neki svoj plan i program monetarne politike, koji će ona voditi i zastupati kao guverner Narodne banke Srbije. Međutim, to izgleda uopšte nije u praksi. (Predsednik: Gospođa Kori Udovički je htela da se obrati Narodnoj skupštini, ali po Poslovniku nema pravo, samo poslanici mogu.) Nisam znao, izvinjavam se. Imala je dobru volju i mogla je bar da nam napiše to pa da pročitamo, ako nije imala pravo po Poslovniku da dođe ovde. Bar da pročitamo šta je to monetarni program, monetarni plan. Dakle, Stranka srpskog jedinstva iz ovih i iz drugih razloga neće podržati predlog Odbora za finansije Narodne skupštine Republike Srbije da se gospođa Udovički izabere za guvernera Narodne banke Srbije. Još jedan razlog ide tome u prilog, a to je da je privreda Republike Srbije, koja je u direktnoj zavisnosti od monetarne politike koja se vodi u banci Republike Srbije danas u kolapsu. Nemojmo da zatvaramo oči pred istinom. Ljudi, dame i gospodo narodni poslanici, pogledajte u kakvom je stanju privreda Republike Srbije. Čak 80% kolektiva nam ne radi ili radi sa smanjenim kapacitetom. Sve je više radnika bez posla. Plate su neredovne ili se smanjuju. Drži se čvrst kurs evra od 65,66 dinara. Pitanje je koliko je realan? Pitajte uvoznike i izvoznike danas ko je u povoljnijem položaju i ko je za šta. Hajde da izaberemo za guvernera Narodne banke Srbije osobu koja će stvarno biti samostalna u svom radu i koja neće sutradan slepo izvršavati ono što joj naredi Vlada Republike Srbije. Vi dobro znate da se izbori približavaju i želite, ponavljam još jednom, da monetarnu politiku i finansijsku moć stavite pod kontrolu.
Ovim završavamo prepodnevnu raspravu i određujem pauzu do 15,00 časova. [[Posle pauze - 15,40]] Poštovani narodni poslanici, molim vas da radi utvrđivanja kvoruma ubacite identifikacione kartice. Konstatujemo da imamo kvorum za rad i nastavljamo jedinstveni pretres o odlukama za izbor guvernera i savet Narodne banke Srbije. Nastavljamo sa raspravom prema prijavama za reč predsednika, odnosno predstavnika poslaničkih grupa. Za reč se javio narodni poslanik Rajko Baralić, ovlašćeni predstavnik poslaničke grupe SPS, zatim narodni poslanik Zoran Krasić.
Gospođo predsednice, dame i gospodo narodni poslanici, sasvim kratko o ovome. Nije tačno da po Poslovniku Narodne skupštine kandidat za guvernera ne može da prisustvuje radu sednice i da nam se lično obrati. Gospođa Kori Udovički je još uvek ministar za energetiku u Vladi Republike Srbije i po Poslovniku Skupštine Srbije ona ima pravo da prisustvuje sednici i da dobije reč kada zatraži od predsedavajućeg. Ima pravo da govori u vezi sa svim pitanjima koja su na dnevnom redu, ne isključujući pravo da govori ni o izboru guvernera Narodne banke Srbije. Dakle, predsedavajuća Narodne skupštine neprecizno je interpretirala odredbe Poslovnika kojim se sprečava kandidat za guvernera da se obrati Narodnoj skupštini i narodnim poslanicima. Toliko o Poslovniku. O samoj temi, iako je i ovo vezano za temu, želim da kažem da reference koje stoje u biografiji, stručne reference gospođe Kori Udovički, mogu da budu stvar ličnog shvatanja, doživljavanja narodnih poslanika, onoga čime se ona bavila, nesporno je da se radi o obrazovanoj osobi, o poligloti. Ono što bi moglo da bude sporno i što je u ovom trenutku za mene velika dilema jeste ova relacija gospođe Kori Udovički sa MMF-om. Narodni poslanici Skupštine Republike Srbije nemaju potreban nivo garancija da MMF neće preko gospođe Kori Udovički vršiti i ostvariti direktan uticaj na monetarnu politiku države Srbije, što bi bilo dosta delikatno, iako ne tvrdim da bi to uvek moglo da bude štetno. Ta pozicija zaslužuje posebnu analizu, poseban pristup, obazrivost članova saveta, koji će takođe danas biti izabrani. Podsećam da je jednim članom Zakona o Narodnoj banci Srbije onemogućeno da se članovi Saveta biraju na isti broj godina, da bi se u tom smislu obezbedila nekoherentnost, da bi se sprečio uticaj lobija, interesnih grupa i drugih činilaca na funkcionisanje Saveta i samog guvernera. No, sama činjenica da postoji mogućnost, odnosno zakonska obaveza, da se jedan broj članova Saveta bira na dve, tri, četiri, pet godina, upravo daje ovu mogućnost i daje priliku za lobiranje. Podsećam da su dvoje od pet članova Saveta pod direktnim uticajem BK grupe. To nije dobro. Vi možete to da osporavate, da izvlačite različite zaključke u vezi sa tim, ali imaćemo situaciju kao kod Radiodifuznog saveta, koji treba da bude nezavisna firma, da radi u skladu sa načelima, sa zakonom, sa drugim stvarima, ali kada se stvari malo drugačije pogledaju određeni krugovi ostvaruju, preko pojedinih ljudi koji su članovi ovakvih tzv. nezavisnih tela, direktan uticaj na organe koji bi trebalo da budu nezavisni i koji bi trebalo da obezbede nezavisno funkcionisanje ukupne Narodne banke Srbije i svega što se tamo dešava. Što se tiče ličnosti, predloga za guvernera, gospođe Kori Udovički, želim još da kažem, naravno, ne bih mogao da rizikujem pa da ovo isksustvo koje je ovde navedeno kao referentno iskustvo u međunarodnim organizacijama osporavam, ali želim ipak da kažem da su poslovi guvernera Narodne banke jedne države veoma specifični poslovi. Ponavljam rečenicu koju sam izrekao kada smo govorili o zakonu u načelu - u jednoj ozbiljnoj državi koja je naše veličine nema više od pet-šest ljudi koji su u stanju da posao guvernera Narodne banke obavljaju odgovorno, stručno i kvalitetno. To je veoma delikatan posao, mnogo je lakše postati šef države u jednoj zemlji, nego guverner Narodne banke ili recimo predsednik Akademije nauka.... nije dobro poređenje, ali moglo bi da bude. Poslanici SPS neće glasati za ovaj predlog, između ostalog i zbog toga što suprotno članu 28. Zakona o Narodnoj banci Srbije, koji je ekspresno usvojen u ovoj skupštini, gospođa Kori Udovički nema pravo da bude kandidat. Ona nije oficijelno podnela ostavku, ona je član Vlade, a ako je ostavku podnela, onda to narodni poslanici nemaju, nismo imali kada je ustanovljen predlog i danas smo govorili o tome šta su sve mogućnosti guvernera, odnosno ministra u ostavci. Sukob nadležnosti ovde ne da nije izbegnut, nego je ostvaren potpun sukob nadležnosti, konflikt interesa do nivoa da se na to ne može uticati i to je još jedan od dokaza da Vlada Republike Srbije preko ličnosti Kori Udovički proba da obezbedi personalno rešenje u Narodnoj banci Srbije, da može uticati na bitne odluke Narodne banke na monetarnu politiku, što u izvesnom smislu dezavuiše svaki pošten napor da se položaj i uloga centralne banke u jednoj zemlji ne može dovoditi u pitanje na bilo koji način i da jedino zakon može određivati položaj ove važne institucije u odnosu na državu, građane, na vladu, u krajnjem slučaju to je i zakonom definisano. Trudio sam se da veoma kratko sažmem razloge zbog kojih poslanici SPS neće glasati ni za članove Saveta ni za kandidata za guvernera. Ostaje utisak da je jedan interpersonalni sukob u samom DOS-u morao da se završi tako da se urgentno donese zakon i da se promeni guverner, što govori o namerama vladajuće većine, da po svaku cenu, nekritički održi mandat još godinu dana. To jeste pravo vladajuće većine, ali je pitanje da li je to najbolja odluka po građane Republike Srbije. Zahvaljujem. Naše kolege narodni poslanici koji su se prijavili u vezi sa ovom tačkom reći će još nekoliko rečenica. Više se neću javljati.
Reč ima narodni poslanik Zoran Krasić, zamenik predsednika poslaničke grupe Srpske radikalne stranke.
Kada nešto loše počne ima i sličan kontinuitet. Loše je počelo sa upadom u Narodnu banku Jugoslavije sa oružjem, otimanjem vrlo značajne državne funkcije. Pre nekoliko dana imali smo priliku da vidimo da je većina ovde izglasala jedan loš Zakon o Narodnoj banci Srbije i, naravno, u kontinuitetu ide i takav predlog za izbor guvernera i Saveta Narodne banke Srbije. Ovo što bih naveo u nastavku ne tiče se povrede Poslovnika, tiče se povrede Ustava Republike Srbije, koji verovatno još uvek važi, a sastoji se u sledećem. Poslanička grupa Srpske radikalne stranke 2. jula ove godine podnela je predlog da se izglasa nepoverenje ministru energetike i rudarstva Kori Udovički. Po odredbama Ustava Republike Srbije, taj predlog je morao da se nađe na dnevnom redu ove skupštine u periodu od 6. do 17. jula ove godine. Poslanici su samo dobili taj predlog, ali sednica nije sazvana, ne bih se sada pozivao na odredbe Poslovnika koje takođe propisuju obavezu u roku od tri do 15 dana mora o tom predlogu da se obavi rasprava i izjašnjenje. Ako je predlagač odlučio da ovu gospođu predloži za guvernera Narodne banke Srbije i da spreči raspravu o njenom nepoverenju, opet je učinio lošu stvar. Mnogo je razloga zbog kojih smo tražili njeno razrešenje. Ali, broj razloga zbog kojih javno kažemo da ona ne sme da se izabere za guvernera Narodne banke Srbije u međuvremenu se samo povećao. Ako pogledate samo poslednju stranu ovog predloga i ako pogledate malo njenu biografiju, videćete da ona, u stvari, ispunjava uslove za izbore u Mozambiku ili Zimbabveu i, verovatno, interne kriterijume za izbore u okviru Međunarodnog monetarnog fonda. Iz toga se izvlači zaključak da ona u stvari ne ispunjava uslove koje ste propisali Zakonom, koji je pre nekoliko dana u ovoj skupštini usvojen. Ti uslovi se odnose, pre svega, na struku, odgovarajuće radnog iskustvo. Ona nema radno iskustvo u monetarnoj sferi. Sve ovo što je bila - ekonomista, glavni ekonomista - to su činovnička mesta u sistemu Međunarodnog monetarnog fonda. Ona je obilazila zemljinu kuglu kao predstavnik Međunarodnog monetarnog fonda u činovničkoj strukturi. To njeno putešestvije preko afričkih zemalja, bar se tako čita u biografiji, došlo je do Bosne i Hercegovine, pa je tu i Savezna Republika Jugoslavija i blistava karijera od septembra 2001. godine, kada je u strukturi izvršne vlasti u Republici Srbiji. Ona je poznata po tome što je vrlo uspešno, kao ministar energetike i rudarstva, objasnila šta znači plaćanje naknade za instalisanu struju, odnosno za instalisanu energiju. Poznata je po tome što sledi naloge Međunarodnog monetarnog fonda. Videli ste ovu biografiju, i to radnu biografiju. Sada vam je jasno ko je donosio uredbe o ograničavanju plata u javnim preduzećima, ko je osmislio sistem reorganizacije javnih preduzeća, ko je diktirao monetarnu i fiskalnu politiku za protekle dve godine. To je činio Međunarodni monetarni fond, manje ili više, preko Kori Udovički ili preko Mlađana Dinkića i Miroljuba Labusa. Prava uvertira za ovu temu jeste surova činjenica da je Srpska radikalna stranka prošle godine u septembru podnela predlog da se izglasa nepoverenje, odnosno da se razreši guverner Narodne banke Jugoslavije, Mlađan Dinkić. Svi oni koji su u sukobu, već nekoliko meseci, sa Mlađanom Dinkićem, branili su Mlađana Dinkića upravo ovakvim karakteristikama sa kojima se danas ustoličava Kori Udovički. Slično je bilo i novembra prošle godine, kada je bio u pitanju predlog Srpske radikalne stranke u Saveznoj skupštini da se razreši Miroljub Labus sa funkcije potpredsednika Savezne vlade. Niko to tada nije hteo da sluša. Sve se svelo na kartice, na broj glasova i Miroljub Labus je ostao. Bilo je potrebno samo nekoliko meseci da sada vladajući deo DOS-a konstatuje da na Maršalskim ostrvima postoje računi, da na Kipru postoje računi, da supruga Mlađana Dinkića radi kod Miroljuba Labusa, da Labusova žena radi ovamo, da zet Miroljuba Labusa radi ovde itd. Ovo nije prvi put da ovaj deo DOS-a koji je na vlasti zloupotrebljava ono što je izborna inicijativa Srpske radikalne stranke. Setite se Leposave Karamarković, nekih sudija. Setite se organizovanog kriminala. Nema inventivnosti, kako vidim. Radi se o neuspelom plagijatu jedne političke ideje i jedne političke inicijative Srpske radikalne stranke. Ništa bolja neće biti Kori Udovički kao guverner Narodne banke Srbije od Mlađana Dinkića. U to budite sigurni. Ni do sada na politiku i ono što je radila Kori Udovički nikakvog uticaja nije imao DOS, imao je samo Međunarodni monetarni fond. Budite uvereni da će tako biti i kada je budete izabrali za guvernera Narodne banke Srbije. Za nekoliko meseci, živi bili pa videli, svi vi koji danas budete glasali za nju, tražićete da se ona razreši zato što se politika Međunarodnog monetarnog fonda na ovom prostoru ne razlikuje od one politike koja je vođena u Argentini nekoliko godina, a u Argentini se završila monetarnim sunovratom, haosom iz koga oni ni danas ne mogu da izađu i svakodnevno upadaju u sve dublje dužničko ropstvo. Mi smo u dužničkom ropstvu od onog momenta kada je spas za ekonomski život Savezne Republike Jugoslavije i Srbije pronađen u donacijama, sponzorstvima i svemu onome što dolazi iz inostranstva, sa uslovljavanjem. Posle ovog izbora slobodno možete da kažete da politiku u Republici Srbiji ne vodi Vlada Republike Srbije nego Međunarodni monetarni fond, kada je u pitanju monetarna politika; kada je u pitanju spoljno-trgovinska politika onda je tu Svetska trgovinska organizacija i Rotari klub, a kada je u pitanju odbrana i bezbednost onda su tu bezbednosne strukture OEBS-a i NATO-a, a kada su u pitanju neke druge oblasti pravi nalogodavac, onaj koji diktira, vodi i sprovodi politiku preko svojih ljudi, kao što je Kori Udovički, to su neki strani faktori. Pre nekoliko meseci sam vam ukazao na jednu ozbiljnu situaciju da svi oni koji su vas tapšali do 2000. godine - da ste perspektiva, da uklapanjem u moderne tokove Evropske unije treba da pronađete spas za ovaj prostor i ovaj narod, učinili su vam nešto loše. Oni su vas trajno otpisali. U to budite sigurni. Sada se traže potpuno nove face, novi likovi, nove grupacije koje će da sprovedu ono što je negde zacrtano u Briselu, Njujorku i na drugim mestima. Kori Udovički i ljudi koje ste predložili, koji verovatno ispunjavaju uslov u pogledu struke i, možda, donekle radne biografije, ne ispunjavaju uslov da su taj tip i taj kalibar bankarskih stručnjaka koji bi mogli da budu u Narodnoj banci Srbije. I u ovoj grupi od pet ljudi preslikava se prevlast i sukob između Demokratske stranke i ostalih stranaka unutar onog dela DOS-a koji vlada u Srbiji. Prethodni govornik je rekao za dvojicu, najmanje za dvojicu članova, od ovih pet, da su pod patronatom jedne velike banke i da su pod patronatom jednog velikog magnata koji želi da sačuva svoj kapital, svoje bogatstvo. On će da plaća i kazne, ali će uvek da drži odgovarajuću poziciju. To je vaš izbor, mi ne možemo da utičemo na vašu odluku. Sigurno ste nešto procenjivali i došli do nekog zaključka.
Da li želite da koristite narednih deset minuta.
Da, ali pošto pričamo o lošim potezima u kontinuitetu, malopre smo čuli da je gospođa Kori Udovički za ovih nekoliko godina koliko je u Srbiji povlačila poteze koji nisu popularni. Predlagač to nije pokušao da objasni samo nekim medijskim razlozima, nego je hteo da kaže - morali su da se vuku neki potezi koji su bolni, a ona je bila najbolja da to saopšti da je bolno. Čuvena ona njena izjava - ako nemate para da platite struju, onda prodajte svoje stanove i kuće, pa platite struju. Verujte da će ta logika da se preslika i na samom mestu guvernera Narodne banke Srbije, pa će logika biti sledeća: ukoliko nemate para za elementarnu egzistenciju, a kasne socijalne prinadležnosti, nemate gde da idete na posao, pošto je firma zatvorena, onda prodajte kuću da kupite koricu hleba, nemojte da se iznenadite, jer to je ta politika MMF, to je taj štap bez šargarepe. Šargarepa je odavno otpala, otišla je, sada je ovde samo bezbol palica, ona menja varijante, varijacije na temu bezbol palice i razmišljajte o tome. Mora nešto da se uradi dobro za ovaj narod, a prosto ne mogu da shvatim da za ove tri godine niste nijedan potez uradili da malo olakšate ljudima ovu situaciju. Vara vas neko ako kaže da sve treba da se spali i da bude pepeo, pa će valjda nešto da nikne novo i zdravo, a gde će nam ljudi do tada, ko će da vidi to novo i zdravo? Generacije gube perspektivu zbog ovakve ekonomske politike. Nije popularno i neće biti popularno. Dalje, formalno-pravno predlagač ove odluke i ovog izbora je Odbor za finansije. Nekoliko članova Odbora je to slikovito opisalo kako se došlo do predloga. Sudeći po slovu zakona, svako je mogao svakom članu Odbora za finansije da predloži i da licitira ime koje bi moglo da se nađe u opticaju prilikom odlučivanja i formiranja predloga. Na sednici je bila prisutna i Kori Udovički, verovatno je većina našla za shodno da progura preko Odbora svog kandidata, ali da ste vi preko sredstava javnog informisanja obavestili i rekli, tog i tog dana u toliko i toliko sati biće sednica Odbora za finansije, na toj sednici treba da se utvrdi predlog kandidata za izbor guvernera Narodne banke Srbije i da ste pozvali sve zainteresovane koji ispunjavaju uslove, šta bi onda uradio Odbor? Šta ako se pojavi neki kandidat za boljom biografijom, sa većim radnim iskustvom i sa rezultatima, ali pozitivnim rezultatima u sprovođenju neke ekonomske politike i kreiranju i sprovođenju ekonomske politike. Vi imate kandidata Kori Udovički, koja niti kreira politiku, a sve što sprovodi do sada je bila loša politika, loši su rezultati. Priprema elektro-energetski sistem godinu i po dana za privatizaciju, pa je sada malo zastala, jer je isprovocirala i rudare i građane i, verujte, niko ne želi da čuje za to ime i prezime. Sada se malo pomeri na stranu pod patronatom MMF, tu će u monetarnoj sferi nešto da uradi, posebnu ekipu ima da napravi u Narodnoj banci Srbije koja će da kontroliše banke, to zapamtite, jer to će biti prvi posao koji će ona da uradi. Šta sledi - neposlušne domaće banke moraće da se ugase ili da im se smanje svi mogući potencijali da ne mogu da utiču i da učestvuju u predstojećem postupku privatizacije. Sada postoje privilegovane banke kojima ste obezbedili vrlo povoljne kredite iz inostranstva za prestrukturiranje, obnovu i rad malih i srednjih preduzeća, ali alarmantno je to što više nema ko da se javi da bude korisnik tih kredita. Jedan direktor jedne velike banke koju vi protežirate i koja vam pravi kancelarije za Demokratsku stranku, u sastavu ili u neposrednoj blizini filijala te banke, već ima problema, jer nema gde da plasira sredstva, a obaveze pristižu prema svima koji su dali sredstva iz inostranstva i on stalno traži izveštaje. Srpska radikalna stranka je poznata po tome što obmanjuje, ona je obmanula kada je tražila smenu guvernera Mlađana Dinkića, kada je tražila smenu Miroljuba Labusa, pa ste vi naseli na tu našu obmanu, pa ste ih obrisali pre nekoliko dana. SRS je verovatno obmanula kada su u pitanju neki ljudi iz organizovanog kriminala, ali ako neko malo pogleda vaše izjave u novinama i pročita knjigu broj 31 Vojislava Šešelja, videćete da je sve postupljeno po onome što je napisano u toj knjizi, ali ste vi to očigledno loše čitali. Ta knjiga ima svoj dodatak, u tom dodatku ste opisani vi, kao što je u prvoj knjizi opisano 450 vaših odbornika sa kriminalnim dosijeima još novembra 2000. godine, i to ste zaboravili, ali ima nas koji ne zaboravljamo. Znači, danas ćete nekako da izaberete Savet, izabraćete guvernera, predstavićete to kao da je nešto epohalno, sviće novi dan za Srbiju, evro će biti 70 dinara, krenuće izvoz. Neće krenuti izvoz, jer nema šta da se izvozi. Krenuće posao, ne zna se koji posao da krene. U opredeljenju između dva ista Mlađana Dinkića i Kori Udovički SRS nema šta da bira, pa ne znam koga da ste predložili, da je iz strukture MMF. Pa vi nas provocirate i vi nam ne dajete pravo da biramo. Ne možemo da biramo između istih, mora da postoji neka razlika i u nečemu da se ogleda. Ovde nema razlike, ovde ima samo pokušaja jedne ujdurme da se novim Zakonom o Narodnoj banci Srbije predstavi nešto bolje i kvalitetnije, a u stvari da se potvrdi ono staro i da se daju još veća kontrolna ovlašćenja novom guverneru, a da mu Savet stoji kao dekoracija, jer ako pogledate koje su njegove nadležnosti, to je savet bez nadležnosti, bez kontrole, bez mogućnosti da utiče na monetarnu politiku. Izabraćete, pa ćemo za nekoliko meseci da vas gledamo i slušamo kako i te ljude, prvo dva meseca preko medija pripremate za odstrel, a onda ovde birate nekog novog guvernera. Ako vam je to krajnji domet politike, onda znate šta sledi posle toga.
Da li se još neko od predsednika, odnosno predstavnika poslaničkih grupa prijavljuje za reč? Reč ima narodni poslanik Zoran Ćirković, predstavnik poslaničke grupe Nova Srbija.
Dame i gospodo narodni poslanici, poštovana gospođo Mićić, uvaženo predsedništvo, poštovane poslaničke kartice, kao što neko duhovitiji od mene ranije reče, recimo, šta kaže ministar Đelić - da budžetski deficit za ovu godinu iznosi 9 milijardi, a saniraće se - pod jedan - iz agrarnog budžeta, dva - iz budžeta MUP-a i tri - država će štedeti na sebi i ostalo je ono četvrto - alternativa je i primarna emisija. Imam utisak da je sukob između G17 i preostalog DOS-a isfingiran, jer naprosto želi se biračko telo da polaraizuje i kaže ovako, postoje samo te dve stvari, ono treće ne postoji, a naravno, te dve stvari su u početku različite. Kada vas prevarimo pa vi glasate za nas ili za njih, mislećida oni nismo mi, mi ćemo vas onda opet udružiti i tako dalje. Ta varijanta Srbije protura se iz prostog razloga da bi se pokazalo da je to jedini, nažalost, oskudan izbor. Inače, tradicija srpskih guvernera jeste da se novčanice potpisuju ćirilicom. Nadam se da će gospođa Udovički Kori, a inače to je često, frekventno je to ime u Srbiji, aznam u mom selu Leposava, Milivojka, pa ono treće Kori. Pretpostavljam da će ona imati vremena da se uvežba lepo, tako da će ta tradicija potpisa biti očuvana. Izbor guvernera u Srbiji nikada nije bila stvar političkog ukusa. Nemam običaj da hvalim komuniste, naprotiv, ali istaći ću da nakon pobede komunističke revolucije, zadržan je isti guverner Radosavljević, a mislim čak do 60-tih godina, koji je bio guverner i u Nedićevoj vladi, potpisivao je dinar iz prostog razloga što je on stručno lice i Srbija nije imala nekog drugog da mu poveri tu guvernersku palicu. Srbi, kao narod tolerantan, koji uvažava druge, nikada nije demonstrirao skučenost, a tako recimo i Jevrejin je mogao biti guverner Narodne banke Srbije, iz prostog razloga što je stručan. Prema tome, niko ne prigovara gospođi Kori Udovički poreklo, ali nešto joj mogu da prigovorim (smirite se gospođo Milka)sa aspekta mog političkog ukusa. Sudbina mog oca i mene bila je da nam vladaju očevi komunizma. Nadao sam se da će makar moj sin izbeći tu sudbinu. Kako stvari teku, neće i on će biti kažnjen. Tako će deca komunizma upravljati životima mog sina i mojim. Šta da radimo? Naravno, govoreći o očevima i deci komunizma, a mislio sam na one koje su nam uveli komunizam i mislio sam na njihovu decu koja zbog toga nisu kriva. Po tom osnovu, zaista, ne moraju biti kažnjena, ali pitam, a što moraju biti nagrađeni. Još jednom ističem da su guvernersko mesto u Srbiji zauzimali ljudi posebne stručnosti. Ističim jednu važnu činjenicu, recimo istorijski poznatu, da je valuta novčana, naš dinar, očuvao svoju vrednost i posle Prvog svetskog rata, iako je privreda bila potpuno devastirana. Dakle, dame i gospodo narodni poslanici, i vi koji čujete i koji ne čujete, poslanički klub Nove Srbije neće podržati izbor guvernera, gospođe Udovički. Znam da ste vi zbog toga potreseni, ali zato nastojte da ih navatate 126, krenite na vreme. Hvala lepo.
Da li se još neko prijavljuje za reč od predstavnika, odnosno predsednika poslaničkih grupa? (Ne.) Raspravu nastavljamo prema prijavama za reč narodnih poslanika. Reč ima narodni poslanik Stanko Kovačević, poslanička grupa DOS - Reforma Srbije, a sledeći prijavljeni za reč je narodni poslanik Milorad Mirčić, poslanička grupa SRS.
Poštovano predsedništvo, koleginice i kolege poslanici, imao sam nameru da odustanem od rasprave po ovoj tački dnevnog reda da bih dao doprinos skraćenju rasprave. Kao što mi je svojevremeno jedan bivši šef poslaničke grupe, koji sede u ovom bloku, uvek davao šlagvort za izlazak za ovu govornicu, tako mi je i danas jedan mladi nadobudni advokat dao šlagvort da se ipak odlučim i da dođem za ovu govornicu, jer se u svojoj raspravi u želji da omalovaži predlagača i predlog za guvernera služio insinuacijama, služio se poštapalicama poput nerazvijenog dela Afrike, poput želje Vlade da se otarasi svog ministra energetike, ne želeći nijednog trenutka da shvati da on predlogu za guvernera Narodne banke ne može da čisti ni špic štikle od cipele, a kamoli celu cipelu. Ako je bilo ko od nas spreman da korektno i pošteno pročita CV predloga kandidata, hoću reći, biografiju i kretanje u službi, onda bi vrlo lako došao do saznanja da predloženi kandidat raspolažestručnim i profesionalnim performansama koje će sigurno garantovati, uključujući i njenu poziciju na međunarodnom, monetarnom i finansijskom tržištu, veoma uspešno i odgovornoobavljanje funkcije guvernera Narodne banke. Još neki govornici sa ove govornice ustvrdiše kako ona neće biti samostalna, kako monetarnu politiku ove zemlje i Narodne banke Srbije neće voditi ni guverner, ni Vlada nego će voditi MMF, zaboravljajući da je juče kandidat za guvernera Narodne banke Srbije, gospođa Kori Udovički, na primedbu prisutnih članova odbora i prisutnih poslanika ove skupštine, na primedbu da ona ne može biti nezavisna, jer dolazi iz Vlade Srbije, jasno i glasno dala do znanja, biću nezavisna, ali ću biti spremna da 24 časa dnevno sedim u Vladi Srbije ili sa Vladom Srbije u kabinetu guvernera da bismo se do detalja raspravljali u čemu se ne slažemo i zašto se ne slažemo, ali ću ostati pri odgovornosti za odgovorno obavljanje funkcije guvernera. Čvrsto sam ubeđen, prateći rad gospođe Kori Udovički kao ministra energetike, jer sam imao prilike da sa njom sarađujem preko Upravnog odbora NIS-a i prateći ono što je radila zajedno sa menadžmentom, sindikatima i rukovodstvom EPS-a, da će potpuno odgovorno i dostojanstveno raditi posao guvernera Narodne banke Srbije i, živi bili pa videli, uverićemo se svi skupa u to. Hvala.
Reč ima narodni poslanik Milorad Mirčić, poslanička grupa SRS, a zatim narodni poslanik Ljubomir Mucić.
Ako bi se o ovom predlogu raspravljalo sa pozicija stranačkih interesa i političke koristi, onda bi SRS mogla da bude gotovo zadovoljna, prezadovoljna. Ovo je približno idealno rešenje koje ide u korist, ako se ovako posmatra ovaj predlog od većine u Skupštini, a možda imaju dva ili tri imena u okviru DOS-a koji bi bili idealni, jedan od njih je izbačen iz Vlade, a drugi je zauzet, privremeno je predsednik Vlade. Mi smo potpuno zadovoljni, gledajući uskostranačke interese. S druge strane, politički interesi su zadovoljeni, zato što je ovaj predlog protivzakonit. Podnet je suprotno zakonu koji je pre neki dan usvojen u ovoj skupštini. I sam predstavnik predlagača je rekao da jesuprotno tom zakonu da član Saveta bude čovek koji je penzionisan, a u istom tom zakonu član koji decidno isključuje mogućnost da na čelo Narodne banke stane istaknuta politička ličnost, stranački funkcioner, narodni poslanik ili član Vlade. Taj član se zanemaruje. Član Vlade staje na čelo banke, najverovatnije, voljom manjine. I sam zakon predviđa kako se bira čelni čovek Narodne banke, centralne banke - većinom od ukupnog broja prisutnih. Znači, za izbor guvernera Narodne banke u Srbiji dovoljno je 64 glasa. Glasa, dobro ste vi razumeli. Ti glasovi se sastoje manjim delom od prisutnih poslanika, a većim delom od ubačenih kartica. Kako ste počeli, moći će glasati i sa udaljenijih mesta nego što je Peking. Do sada je rekord Peking, Solun je pao u zaborav. Ono što je veoma interesantno, da i sam predlagač, predlažući kandidata za guvernera Narodne banke, navodi neke stvari koje u realnim ekonomskim uslovima nisu utemeljene. Prvo, da će novi guverner Narodne banke održati stabilnost cena, da će održati količinu ili visinu deviznih rezervi, da će održati stabilnost dinara. Gledajte, ljudi, o čemu mi razgovaramo ovde, kada su devizne rezerve NBS mnogo manje nego što se nalazi u slamaricama građana ove države. Kada za tri godine niste uspeli svojom reformskom politikom da ubedite, uverite građane da vam daju na poverenje te svoje devize, pa šta sad za godinu dana, imenovanjem novog guvernera, to ćete uspeti? To je van pameti. Drugo, ukupna štednja vam je u visini od 900 miliona evra. Ukupna količina dinara koja je u opticaju je 200 miliona evra. To su podaci, to je vaša statistika. O čemu vi pričate? Pričate o jednoj magli. Sasvim je svejedno da li će na čelu takve narodne banke biti Dinkić ili neko umesto njega. Ta narodna banka, po svim realnim parametrima, nigde u svetu ne bi mogla da postoji. Možda samo u ovim zemljama gde se kandidat usavršavao, možda tamo postoje takve banke. To je jedino što možete da iznesete kao prednost. Gospodo draga, vi se ponašate i predlažete ovde, iznosite planove kao da ćete još jedan mandat. Nećete, gospodo [[Dobacivanje iz sale.]] Što se tiče kolege koji dobacuje, i ja sam siguran da ćete vi još jedan mandat, jer jednom čovek u politici kad prelomi, onda nema više donje granice. Kolega, jedan ste prelomili, za vas ta granica ne postoji. Ta granica zavisi i u funkciji je od morala ličnosti, ali jednom kad ga izgubi čovek, onda ga više nikad ne povrati. Što se tiče drugog dela naše političke koristi, korist ima i Srbija, srpska javnost. Konačno građani Srbije mogu da vide šta se to dešavalo posle 5. oktobra, odnosno da čuju iz usta onih koji su učestvovali i bili predvodnici te petooktobarske revolucije. Nisu verovali nama srpskim radikalima, ali sad narod vidi, oni sami priznaju. Sami priznaju, ti bajni i veliki stručnjaci monetarnih sistema, bankarskih organizacija, tih koji kažu - najveća je prednost što su bili prvi saradnici Avramovića. Pa, koga vi lažete, ljudi? Avramović je mogao da bude ko god hoće. To je administrativnim putem Slobodan Milošević, koji je tad imao većinu, proglasio stabilan dinar. Pa, je l' vam Labus stručnjak, je l' vam Dinkić stručnjak, je l' vam ova što je predlažete sada stručnjak? Oni su svi na ovaj ili onaj način bili saradnici upravo one vlade čiji je predsednik tvrdio, a to je bio Radoje Kontić, da vas podsetim - ako se zaustavi inflacija, on je spreman da da ostavku. Dolaskom Avramovića, mogao je da se zove i Dinkić tada, zaustavljena je inflacija. Administrativno dinar je proglašen da je paritet 1:1 kada je u pitanju marka. Tako je i sada. Šta je cilj? Cilj i zadatak ovog novog guvernera je da izvuče što više iz slamarica. Kako će to da radi? Nerealan kurs dinara, odnos prema evru, povećanje cena. Pa, već ovaj ministar ima velike zasluge, povećala je cenu struje, povećane su cene nafte i idu enormno u vis sveostale cene. Kakva stabilnost cena? Čovek, da bi izmirio svoje obaveze prema državi i prema komunalijama - struji i ostalo, mora da izvlači iz slamarice, jer plata je mala ili, tačnije rečeno, nema je nikako. To je suština vaše monetarne politike, a za to imate podršku MMF-a. Pa, oni su najveću podršku davali Argentini, a vi ćete proći isto kao oni što su prošli u Argentini.
Reč ima narodni poslanik Ljubomir Mucić, a posle njega narodni poslanik Dragan Maršićanin.
Gospođo Čomić, dame i gospodo narodni poslanici, pre nego što vam poželim prijatan odmor, želeo bih da vas podsetim na neke stvari i da dobro utvrdite znanje, imajući u vidu da nas isto ovo čeka za mesec-dva dana, kada dođemo ponovo na razmatranje o guverneru u ovoj skupštini. Rekao sam, kada smo razgovarali o Zakonu o Narodnoj banci Srbije, "sve što je brzo, to je i kuso". Zakon je usvojen u petak, stupio je na snagu u subotu. Juče smo imali sednicu odbora, danas drugu sednicu odbora, tako da ono što sam juče načeo na sednici odbora, hteo bih da ovom prilikom dokrajčim i da na taj način ukažem na činjenicu da ćemo za mesec do dva dana ponovo govoriti o izboru guvernera i da će do tada Mlađan Dinkić ostati guverner Narodne banke Srbije. O čemu se radi? Radi se o famoznom članu 28. koji je u ovom zakonu, a vi ste prihvatili i tražili - nespojivost funkcija, sukob interesa i prestanak funkcije. Kaže: "Guverner, viceguverneri, članovi saveta i zaposleni sa posebnim ovlašćenjima ne mogu biti poslanici u Narodnoj skupštini, članovi Vlade" itd. O tome smo juče dosta govorili,složili se i očekivao sam da će danas gospođa Kori Udovički, kao ministar za energetiku, da podnese bar ovom domu ostavku, bez obzira da li će to ovaj dom verifikovati ili ne. Ta ostavka do početka rasprave, pa čak mi se i čini da neće biti ni do glasanja dostavljena, niti ponuđena ovoj skupštini, iako mislim da postoje svi osnovi da se tako nešto uradi. Zbog čega ovo govorim? Član 30. kaže: Prestanak mandata guverneru, viceguvernerima i članovima Saveta. Odvajam ovom prilikom članove saveta, imajući u vidu da su to ljudi sa fakulteta i većina u ono vreme kada sam i ja studirao i o njima ću nešto kasnije reći. Kaže: "Guverneru, viceguvernerima i članovima Saveta prestaje funkcija pre isteka mandata: ako ne dostavi ili dostavi lažnu izjavu o podacima iz člana 28. ovog zakona; ako ne dostavi izjavu da nije poslanik, odnosno nije član Vlade". Mi u ovom trenutku, ni na sednici odbora, ni na sednici ove skupštine nemamo izjavu ni od članova Saveta, nemamo ni izjavu od kandidata za guvernera, da on nije ili jeste član Vlade i da će podneti ostavku na tu funkciju. To je što se tiče člana 30. Član 31. - Savet je dužan da utvrdi da li su stvoreni uslovi za prestanak funkcije guvernera i Savet u roku koji je ovde propisan, 60 dana, dužan je da ovom odboru Skupštine za finansije dostavi izveštaj o tome da li je guverner, koji će danas biti ili neće biti izabran,ispunio sve uslove po Zakonu o Narodnoj banci Srbije. I u članu 32. odbor Narodne skupštine nadležan za finansije utvrđuje ispunjenost uslova za prestanak funkcije, odnosno razrešenje članova saveta i pokreće postupak pred Narodnom skupštinom. Ovo sve govorim da ono što smo juče počeli na sednici Odbora, trebalo je na smiren i pravilan način da od početka krenemo u jedan posao, imajući u vidu da je to prvi put da Odbor za finansije vodi i neku vrstu kadrovske politike u oblasti javnih finansija. Još jednom vas podsećam, odredbe člana 28, 30, 31. Zakona o NBS govore da u ovakvim uslovima gospođa Kori Udovički ne može da bude kandidat za guvernera, jer da li može guverner biti izabran ako nije kandidat, iako ga ne predloži Odbor za finansije. Vraćamo se na onu temu, koju sam juče pokrenuo, a to je ko je mogao da predloži kandidate u ovom roku. Kada smo dobili poziv za sednicu odbora, jedan dnevni red na sednici odbora, drugi dnevni red i dalje da ja to ovom prilikom ne ističem. Oko članova saveta, hteo bih da kažem da bi možda neki od ovih članova saveta, koji su ovde predloženi, bio predložen i od strane SPS-a. Neki od ovih kandidata zaista zaslužuju pažnju da budu i predloženi kao stručni ljudi, kao stručnjaci, imajući u vidu da su u prethodnih 20, 30 do 40 godina zaista bili izuzetni eksperti u oblasti monetarne ekonomije i u oblasti finansija. Sve ćuvam polako objasniti. Ako uzmemo biografije i predloge, videćemo da je dobro što su to uglavnom stručnjaci ekonomisti, doktori ekonomskih nauka, ali po meni možda je trebalo u oblasti ovog saveta da se nađe i neki stručnjak iz privrednog prava, imajući u vidu da zaista ova oblast monetarne ekonomije treba da ima jednog izuzetno stručnog i dobrog pravnika. Svi oni, izuzev ovog novog kandidata Šoškića, bili su i eksperti u Vladi Ante Markovića, apostavljam pitanje da li zna neko ko je bio guverner u vreme Ante Markovića, i da li su se uopšte pitali šta radi taj guverner, koji su mu zadaci i da li je uopšte bio politička ličnost. Mislim da u to vreme nikakvih problema nije bilo u odnosima između monetarne i izvršne vlasti. Do svega ovoga je uglavnom dovela ova rasprava koja se pretvorila u međusobni rat između governera NBS i Vlade Republike Srbije. Zbog čega se sve ovo desilo? Mogu da kažem da je zaista duboka pozadina svega ovoga što se dešavalo, a i ono što treba da se desi u naredna tri meseca. U samom izveštaju Ministarstva za finansije, koji je juče prezentirao gospodin ministar Božidar Đelić, rečeno je da nas očekuju izuzetno teška tri meseca u budžetu, a gospodin Dinkić iako je dao nekoliko milijardi kratkoročnog kredita budžetu Republike Srbije za prevazilaženje nelikvidnosti, drznuo se da kaže ne, ne, ne, nema više. A da li će to ispoštovati gospođa Kori Udovički, ostaje da vidimo, imajući u vidu da u septembru dolaze i otplate kredita i kamata po inokreditima, i sa te strane zaista ako je u budžetu 13, 14 milijardi veći rashod od prihoda, a u fondu socijalnog osiguranja od planiranih 73 milijarde za šest meseci je ostvareno 60 milijardi, ukazuje da više ni zaduživanjem kod NBS neće moći da se servisiraju redovne obaveze budžeta i izmiruju obaveze za socijalna davanja i penzije, imajući u vidu da proizvodnje više nema. Sve je veći broj onih koji ne primaju plate, a i zarade u ovom trenutku su minimalne. Takođe, mogu da kažem da su ovo direktni potomci jedne ranije i nekih ranijih politika, i da ovaj savet zaista ima dobre osnove i predispozicije. Jedini problem će biti što imaju pored sebe, ako bude izabran, i dosta dokumentacije, kao i izaslanika MMF-a, i sa te strane sigurno će biti dosta problema i oko samih odluka i sprovođenja odluka saveta od strane guvernera. Nije moglo baš da se čuje sve, imajući u vidu ovu medijsku blokadu, da baš niko ništa nije rekao protiv kandidata za guvernera. Bilo je juče na sednici odbora i nekih drugih stavova u odnosu na one koje je predložio DOS kao predlog i obrazlažući predlog za kandidata za guvernera, ali mislim da nemamo razloga da ovde ne kažemo ono što nas očekuje u narednom periodu i ono što nam sleduje kada se vratimo sa godišeg odmora. Kažem, ponovo ćemo birati guvernera i želim vam lepo da se odmorite, da izaberete i predložite pravog kandidata, i da sarađujete sa članovima ostalih poslaničkih grupa.
Reč ima narodni poslanik Dragan Maršićanin, a posle njega narodni poslanik Veroljub Arsić.
Oni onomad poslanici nosili su bele čarape, zbog toga što su poštovali Narodnu skupštinu. Doduše nisu često presvlačili, ali nosili su u Skupštini, na sahrane, na venčanja, zbog poštovanja mesta na kome se nalaze. Ovi današnji narodni poslanici, u ovome što se danas naziva Narodna skupština ne nose bele čarape, ali na sebi ne nose kravate. Pogledajte se gospodo na šta ličite, pogledajte mene. Ne nosimo zbog toga što ne poštujemo ovaj dom, jer ovaj dom i nije za poštovanje, jer je nelegitiman i nelegalan. Kako je on nelegitiman i nelegalan, pitajte predsednika Ustavnog suda. U ovoj sali sede poslanici čiji su mandati osporeni od strane Ustavnog suda i sram ih bilo što tu sede. Kako dakle govoriti u jednoj tzv. instituciji, u jednoj skupštini, kako uzeti i zaštouzeti učešća u tzv. raspravama ovde, u takvoj skupštini koju ne poštuju ni sami narodni poslanici, malo u patikama, u farmerkama, u kratkim pantalonama ćemo sutra dolaziti, čiji rad nije javan, koja nije legalna i legitimna, ako ne iz jednog jednostavnog razloga što treba da ostavimo nešto zapisano i za neke buduće pretraživače naše današnjice, za one koji će analizirati razloge kraha jedne ideje, razloge kraha prve vlasti koja je zamenila Miloševićevu vlast. Zbog toga jedino i mogu da započnem svoje obraćanje, a i malo da bih vas uveselio, na taj način što ću se obratiti sa - poštovani stenografi. Dakle, poštovani stenografi.... [[smeh u sali.]] Rekao sam da ću vas uveseliti i zadovoljan sam što se to ostvarilo. Molim hijene iz Novog Sada da prestanu sa zavijanjem. Hvala predsedavajućem što uporno zvoni da smiri neodgovorne poslanike. Dakle, poštovani stenografi, da nije odluke Demokratske stranke Srbije o tome da se ne izjasni o izboru predloženog kandidata, taj bih izbor svesrdno podržao iz više razloga. Doduše, slobodno raspolažem mandatom narodnog poslanika, ali ipak ću poštovati odluku stranke, koja glasi - nećemo se izjašnjavati zbog kandidata. Intimno, zaista mislim da ga treba podržati iz više razloga. Prvo, što izbor sasvim konsekventno oslikava kadrovsku politiku DOS-a, doduše nanoseći štetu državi, nanoseći štetu građanima, ali to ne možemo sprečiti, od toga DOS ne želi da odustane, a ta politika je zapravo politika - pogrešan čovek, u pogrešno vreme, na pogrešnom mestu. Ovaj predlog i ovaj izbor zapravo oličava tu kadrovsku politiku. On je u nizu sa svim drugim kadrovskim rešenjima, pa ću injih samo ovlaš ilustrovati, zbog čega podržavam kandidaturu koja nanosi štetu ne samo državi, nego i DOS-u. Kako ne mogu da sprečim štetu državi, svesrdno bih glasao za predlog koji nanosi štetu DOS-u, jer će se time šteta za državu umanjiti. (Milka Marinković: Ipak je ona tebe ostavila.) Milka, treba li štogod? Sasvim u skadu sa kadrovskom politikom DOS-a, kao što je recimo pomoćnik ministra inostranih poslova, pijanista, profesor klavira; ili sadašnji savetnik ministra odbrane za finansije, po obrazovanju pravnik, pa valjda finansije jako dobro poznaje, a pre toga savetnik saveznog ministra policije; a taj opet, sa različitim infrmacijama o obrazovanju, ali u svakom slučaju ne visokim, sada je predsednik Republičke vlade, a bio je i kandidat za ministra odbrane, bez završenog vojnog roka. Opet, vojni ministar, sociolog ili psiholog po obrazovanju, klinički psiholog po obrazovanju, bio je ministar telekomunikacija. Dakle, genijalci opšteg smera apsolutno su zastupljenu u ovoj demokratskoj vlasti i ovaj izbor Kori Udovički pokazuje, a ona nasleđuje građevinca, ministra energetike gospodina Novakovića, koji je uspešno radio svoj posao, pa je morao da ode, pa je ona uspešno radila taj posao i onda će otići na zadovoljstvo, pre svega, radnika EPS-a, posebno radnika "Kolubare". U tom smislu, tako posmatrano, jedino Duško Mihajlović, zaista, potpuno iskače iz tog koncepta - jednom Udba, uvek Udba, i to je nešto što mora DOS da reši. Tu nema oscilacija. U tom smislu, dakle, kao pogrešan potez DOS-a, taj potez podržavam, čini štetu DOS-u, ovu drugu štetu sprečiti ne mogu i u tom smislu bih, da nije odluke Demokratske stranke Srbije, za ovaj predlog glasao. Gospođa Udovički, ne samo zbog toga, ona uopšte imponuje, ona je žena koja pokazuje da je voljna, oslikava voljnost. Ona kaže da može. Ako kaže da može da bude i ministar energetike i ministar.... zašto ne bi mogla da bude guverner? Ona je to pokazala, moj kolega mladi, koji nije advokat, već je rekao u kojim se to bankarskimsistemima i kojih zemalja dokazala. Potpuno verujem da kad ona kaže da ona hoće i da može, da ona hoće i da može. Tako zaista deluje. Ono što treba imati na umu i zbog čega bih podržao izbor gospođe Kori Udovički jeste što će zapravo ona mesto guvernera samo formalno pokrivati, mesto guvernera je istini za volju već popunjeno, izbor je izvršen, donošenjem Zakona o Narodnoj banci ona je dobila kolektivnog guvernera, kolektivni guverner je politbiro DOS-a, odnosno predsedništvo DOS-a i Kori Udovički će tu samo za skromnu platu i nesumnjivo visoke ukupne prihode taj posao formalno obavljati, te će šteta u tom smislu od samog imena biti manja. Na kraju, dobro je što je na ovaj način, usvajanjem Zakona o Narodnoj banci Srbije i izborom gospođe Udovički za guvernera, uklonjena i poslednja, valjda, antireformska prepreka reformskim snagama DOS-a. Time je razoreno ono antirefromsko jezgro u Narodnoj banci Srbije, Jugoslavije pa Srbije, koje je ometalo onaj zamah reformi, sprečavalo bolje rezultate reformske vlade, uklonjena je ogromna prepreka uspešnom reformskom kursu i od današnjeg dana pa nadalje taj zamajac, taj točak biće pokrenut u mnogo bržem ritmu. Vrlo je dobro da tih kočnica više nema. Reformisti su sada potpuno vlasni.... Novakoviću, šta je? Je lÄ imate neke tikove, šta je to? Imate neke grimase. Preporučujem vam neuropsihijatra. Zaista ima neke neobične grimase. (Predsedavajuća: Fiksirajte se na druge poslanike.) Ne mogu, bolećiv sam. Kad vidim čoveka u nevolji, ja bih da mu pritrčim u pomoć. Ima li neko bensedin ili nešto za gospodina Novakovića. Sada kada je i ta poslednja prepreka uklonjena, ta reformska kola, to reformsko vozilo će krenuti punom brzinom. Jedini je problem, gospodo draga, što to vozilo ide u pogrešnom smeru, ide na dole, a ne na gore. Dakle, da nisam ograničenodlukom Demokratske stranke Srbije, izbor i nastavak koncepcija, pogrešan čovek na pogrešnom mestu u pogrešno vreme, bio bi podržan i mojim glasom. Nažalost, ostaje mi samo da se zahvalim na urednom zapisivanju i na činjenici da sam imao priliku da vas vidim ovako vesele.
Reč ima narodni poslanik Veroljub Arsić, posle njega narodni poslanik Jovan Todorović.
Dame i gospodo poslanici, kod nas iz Srpske radikalne stranke jasno je kako ćemo glasati. Nećemo glasati da nam guverner Narodne banke Srbije bude Kori Udovički. Mirne savesti možemo da izađemo pred vas i da vam to kažemo, jer nismo sa vama bili na izbornoj listi, jer nismo glasali za Vladu koja je konstituisana 25. januara 2001. godine, a ova samo nastavlja njen kontinuitet, sa nekim malim kadrovskim izmenama. Bar kod nas radikala je sve čisto i jasno, kako to vi volite da kažete, transparentno, a ne uvijeno, zakukuljeno i zamumuljeno. Vratio bih se na predlog za izbor guvernera Narodne banke Srbije. Vidim da je došao i gospodin ovlašćeni predstavnik predlagača. Još sam čuo neke pričice, od nekih svojih kolega, kako kandidat za guvernera obećava da će se boriti za stabilnost cena. Iz biografije vidimo da je Kori Udovički, ministar u Vladi Republike Srbije od juna 2002. godine, tako da kada je u pitanju politika cena njoj ništa ne mogu da verujem. Koliko je puta struja poskupela do sada, od kada je ona na čelu Ministarstva rudarstva i energetike? Struja je poskupela preko 40%, sa zadnjim poskupljenjem, i to za nepunih godinu dana, od kada Kori vodi to ministarstvo. Bile su priče da moramo da povećamo cenu struje zbog politike Međunarodnog monetarnog fonda, jer nam je cena struje mnogo niska, nije u evropskom proseku, tako da naši građani sada plaću struju preko šest centi, a tu istu struju u tu istu Evropsku uniju izvozimo za 2,5 centa. Kako sada Kori Udovički neće da podlegne pritisku Međunarodnog monetarnog fonda ili Vlade Republike Srbije? Kada je u pitanju ta politika cena, osim što to mogu da kažem, to u principu i nije posao guvernera Narodne banke Srbije. Politiku cena ne vodi Narodna banka Srbije. Narodna banka Srbije vodi monetarnu politiku, u smislu očuvanja kursa dinara, količine novca na tržištu - da li odgovara deviznim rezervama i vrlo malo uticaja ima na cene. Pre cena, prvo, mora da dođe do pada dinara. Tek pod takvim uslovima dolazi do skoka cena. Potrebni su još neki preduslovi, a to je da se primarna emisija, kroz Vladu, odnosno kroz javnu potrošnju, usmerava na tržište. Ipak, za to je potrebna saglasnost Vlade, tako da se tu Kori vrlo malo pita, bar što se tiče jedne takve politike. Bio bi red da se, pre rasprave o izboru guvernera Narodne banke Srbije, bar na neki način, gospodin Dinkić, koji još uvek vrši dužnot guvernera Narodne banke Srbije, razreši bar u ovoj skupštini, ili bi možda bilo bolje ovako: da sa tog mesta bude oteran kao što je na to mesto i došao u petooktobarskoj revoluciji 2000. godine, kada je sa puškama upao u Narodnu banku Jugoslavije, proneverio tadašnjih oko pola milijardi dolara deviznih rezervi, a za koje niko ne zna kako su i na koji način trošene, odnosno izbegava se da se da odgovor da su tim sredstvima raspolagali krizni štabovi, u čemu ste svi zajedno učestvovali, a sada, eto, neko je drugi kriv - kada je došao kuća je bila prazna pa nije moglo bolje, u tim trenucima. Postoji još jedan problem iz tog perioda, da ste od 5. oktobra do decembarskih izbora, sve vreme, javnosti plasirali da smo zbog nestašice struje, koju naš elektroenergetski sistem nije mogao da obezbedi, dobijali donacije od zemalja Evropske unije. Od toga nema ništa. Tih pola milijarde dolara najvećim delom i jeste utrošeno za kupovinu te struje, koja je navodno iz donacija. Što se tiče biografije predloženog kandidata, Kori Udovički, samo mogu da kažem da ona, u svakom slučaju, možda jeste kvalifikovana da taj posao obavlja u Zimbabveu ili Mozambiku, a ovde je situacija nešto drukčija. Smatram da nam nisu potrebni uvozni eksperti, da imamo dovoljno domaćih stručnjaka, koji bi taj posao, sasvim je sigurno, obavljali mnogo bolje i kvalitetnije, nego Kori Udovički.
Reč ima narodni poslanik Jovan Todorović, a posle njega narodni poslanik Radomir Naumov.
Gospođo Čomić, dame i gospodo narodni poslanici, svoje izlaganje ću uglavnom zasnovati na nekoliko, po mom mišljenju, veoma važnih pitanja i za odlučivanje u ovom domu, ali i za primenu odluke o izboru guvernera Narodne banke Srbije. Najpre, sve kolege i koleginice pitam, pod uslovom da poslanička većina odluči da gospođu Kori Udovički izabere za guvernera Narodne banke Srbije, kada će gospođa Kori Udovički da stupi na dužnost guvernera? Pred nama je odluka koja se sastoji samo iz dva člana. U članu 1. se kaže da se bira za guvernera Narodne banke gopođa Kori Udovički. U članu 2. se kaže da će se ova odluka objaviti u "Službenom glasniku". Kada će se objaviti? Kada će stupiti na snagu ova odluka? Kada će gospođa Kori Udovički preuzeti dužnost guvernera? Mislim da je to otvoreno. (Boško Ristić, sa mesta: Sutra.) Podsećam vas na deo teksta Zakona koji smo doneli u petak. U tom delu se kaže "Guverner kome je prestao mandat obavlja dužnost guvernera do izbora novog guvernera". Ko može da mi odgovori na sledeće pitanje: kada će gospođa Kori Udovički stupiti na dužnost guvernera? (Boško Ristić, sa mesta: Sutra.) Ako na dužnost stupi sutra, to će biti u suprotnosti sa članom 28, u kome se kaže da obaveze guvernera ne može obavljati lice koje je istovremeno poslanik ili član Vlade. Nemamo ostavku gospođe Kori Udovički, niti imamo predlog predsednika Vlade za izbor novog ministra energetike i rudarstva, niti imamo odluku ove skupštine o njenom razrešenju sa dužnosti člana Vlade. Nemojte da mislite da je ovo beznačajno pitanje. Držim da je to pitanje veoma ozbiljno, a pre svega zbog toga što postoje neke obaveze koje taj guverner, u narednom vremenu, a neke i vrlo brzo, mora da izvrši. Jedna od tih obaveza, koja proističe iz Zakona o Narodnojbanci jeste i izveštaj guvernera Narodne banke o stanju u banakrskom sistemu i u finansijskom sistemu Republike Srbije, koji je on dužan ovoj skupštini da dostavi najkasnije do kraja septembra ove godine. Mi danas odlazimo na godišnji odmor. Vraćamo se krajem avgusta sa godišnjeg odmora. Otvoreno je pitanje hoćemo li taj izveštaj imati blagovremeno, pri čemu imam na umu činjenicu da je većina saradnika dosadašnjeg guvernera Dinkića rekla da više neće raditi na tim poslovima u Narodnoj banci. Čitava procedura, koja se zasniva na tome da se u roku od 24 sata sastane Odbor za finansije i da prođe jednu i te kako skraćenu proceduru ili da predloži guvernera, ide samo na štetu tom guverneru, za koga iskreno govoreći, mislim da bi taj posao uspešno mogao da obavlja, obzirom na podatke iz njegove biografije. Pošteno govoreći, ima nešto u tim podacima koji govore o stručnosti i profesionalnojspremnosti gospođe Udovički da ovaj posao i obavi. Ali, ako se na ovaj način bira, a da ne znamo ni kada će stupiti na dužnost, onda je veoma otvoreno pitanje kada će se to zapravo desiti i kako će ona ući u taj posao. Nemam nikakvu nameru da štitim neko prethodno stanje, naročito guvernera Dinkića kojim, kao čovek koji se pomalo razume u finansije, uopšte nisam zadovoljan. On govori o tome da je Narodna banka Srbije, odnosno ranije Narodna banka Jugoslavije, bila najuspešnija institucija od 5. oktobra 2000. godine do danas. Ne znam u čemu se taj uspeh ogleda. Ne treba biti guverner Narodna banke, niti previše pametan, ni previše mudar da se zavrnu slavine, odnosno da se ne štampa novac i da se na taj način zaustavi inflacija. Suština posla guvernera nije u tome. To jeste jedan od poslova guvernera, ali je mnogo šira obaveza guvernera. Ima još jedno suštinsko pitanje, ovaj dosadašnji guverner Mlađan Dinkić, koga nismo razrešili i kome će faktički prestati dužnost onog dana kada se ovde bude znalo kada Kori Udovički stupa na dužnost, bio je na čelu naše delegacije ili komisije koja je pregovarala sa Londonskim klubom poverilaca. Molim vas, pregovori sa Londonskim klubom poverilaca nisu stvar za šalu, pogotovu što morate imati na umu da upravo vaš ministar finansija Božidar Đelić, rekao bih možda namerno obmanjuje javnost o tome kakvo je stanje državnog duga Srbije prema međunarodnoj zajednici, prema poveriocima i Pariskog, a ako hoćete i Londonskog kluba. Zašto to govorim? Zato što on priča o tome da je naše stanje duga ukupno 12,5 milijardi dolara, odnosno evra, ali pri tome podrazumeva da će se pregovori sa Londonskim klubom rešiti po istoj proceduri i po istoj proporciji kao i sa Pariskim klubom i da će nam komercijalne banke i druga pravna lica, kompanije sa Zapada, da će nam iz međunarodne zajednice otpisati najmanje dve trećine kamata za koje su nas, doduše, neopravdano zadužili u vreme sankcija i da ćemo tek tada moći da razgovaramo o 12,5 milijardi dolara. Za sada je taj dug 16,5 milijardi evra, dame i gospodo, što je oko 18,5 milijardi dolara i bitna je razlika tih šest milijardi. Između ostalog, funkcija Narodne banke jeste u tome da sa međunarodnom zajednicom, sa međunarodnim finansijskim insistucijama, sa MMF, Svetskom bankom, pa i Londonskim klubom,nađe odgovarajuće načine da se ovaj problem duga države Srbije reši. Da li će Kori Udovički biti u prilici da obavlja i taj posao? Treće, ne smete zaboraviti da je monetarna vlast jedna posebna vrsta vlasti. Nije izvršna, nije sudska, nije zakonodavna, ali jeste jedna vrsta vlasti i kao takva ima ovlašćenje upravo u ovom zakonu da se, između ostalog, zadužuje. Pričali smo o tome kada je bila diskusija o Zakonu o Narodnoj banci Srbije i upozorili na realne opasnosti koje proističu iz toga da se Narodna banka može u svoje ime i za svoj račun zaduživati kod međunarodnih finansijskih organizacija do godinu dana. U stavu 2. se kaže da se, izuzetno od te odredbe, možei sa rokom dužim od godinu dana zaduživati kod MMF. U stavu 3. se kaže da se može zaduživati srednjoročno, ali po posebnom zakonu, dakle po odluci Narodne skupštine. Sada mene muči taj stav 2. gde se daju ovlašćenja Narodnoj banci da se može kod MMF zaduživati i sa rokom vraćanja tih sredstava dužim od godinu dana. Podsećam vas sve da je svojevremeno ovaj guverner Dinkić, koga faktički smenjujemo izborom novog guvernera, zadužio ovu zemlju kod MMF za 850 miliona dolara, sa ciljem, odnosno sa zadatkom dobijenim od MMF da se ta sredstva koriste u tzv. deviznim rezervama i da se koriste isključivo za stabilnost dinara u odnosu na evro. Dakle, Kori Udovički, kao stručnjak koja je radila za MMF, može imati koristi od saznanja kako razmišlja MMF. Upozoravam vas na jednu opasnost, mene upravo plaši taj način mišljenja koji je Kori Udovički stekla i to jeste ono što misli MMF. Ako i ovde bude primenjivala taj način mišljenja, mi ćemo imati tek problem, jer će nas isti taj MMF terati da držimo ovaj nivo deviznih rezervi, a da bi imali obezbeđeno plaćanje prema inostranstvu najmanje za šest meseci unapred, pri ovom spoljno-trgovinskom deficitu, to je skoro nemoguće obezbediti. Znači, moraćemo da povlačimo nove kredite od MMF da bi očuvali tu tzv. stabilnost dinara u odnosu na evro. Tu će se jako veliki problem otvoriti, jer kako ćemo onda sve to servisirati i razduživati ukoliko imamo taj način mišljenja. Naravno da mislim kao i većina mojih kolega da nije ista stvar raditi ovakav ili sličan posao u Srbiji ili raditi u Mozambiku ili Zimbabveu. Nemam nikakvu nameru da potcenim te zemlje, ali to je druga ekonomska zona, druga finansijska zona, druga psihologija i druga vrsta problema. Na kraju želim da kažem da mi je malo indikativno da su se pitanjem cene struje istovremeno bavili i gospodin Dinkić, kao dosadašnji guverner Narodne banke i gospođa Kori Udovički, kao ministar energetike i da svi znamo da je upravo MMF, sada tome posebno posvećujem pažnju u svojoj diskusiji, tražio da se poveća cena električne energije ne bi li se izjednačila cena sa nekom svetskom cenom, a svi znamo koje su posledice toga. Struja je poskupela, i još više će u zimskom periodu poskupeti i mi ćemo imati veliki problem da se ostvari prvi cilj u funkcionisanju Narodne banke, a to je stabilnost cena. Zna se da struja i te kako utiče na opšti rast cena u ovoj zemlji. Naravno, ne želim da govorim o tome koji će biti mogući problemi na relaciji izvršna vlast, što će reći Vlada, ministar finansija i gospođa Kori Udovički kao guverner, kada se još izrazitije otvori pitanje budžetskog deficita. Molim vas, gospodin Đelić priznaje da je do sada u manjku devet milijardi dinara, zato što nema donacija i zato što će biti na nivou od 3,6 milijardi,zato što nema stranih kredita u obećanim iznosima i računa se sa tim da ćemo povećanim sredstvima privatizacije nadomestiti te rupe. Ako imamo opšte stanje bankarskog i finansijskog sistema takvo da nema kupovne moći za privatizaciju koja se planira, onda ni to neće moći da se ostvari. Naravno da je tužno u svemu tome da će se zapravo uskratiti sredstva koja su namenjena Agrarnom budžetu, ne bi li se nekako namirile budžetske rupe i to mi liči na priču koju zapravo ponavljamo već tri godine na primeru RTS koji se finansira na teret Agrarnog budžeta, a na sramotu narodnih poslanika, dakle svih nas, i pozicije i opozicije, u ovoj skupštini. Moram tako zato što se zna da ništa u ovom momentu nije preče od te delatnosti, od agrara, od poljoprivredne proizvodnje, jer je jedino ona realnom prisutna kada se iskazuje društveni bruto proizvod i opšti rast proizvodnje. Nažalost, mi u poslednjih šest meseci u odnosu na prethodnu godinu imamo 6,4% pada proizvodnje, a u odnosu na decembar mesec u prvih šest meseci imamo 2,4% pada proizvodnje, umesto projektovanog rasta od 4-4,5%, koji bi omogućio da se ostvare osnovni ekonomski pokazatelji iz memoranduma o ekonomskoj politici koji nam je ovde podnet prilikom usvajanja budžeta za 2003. godinu. Samo nekoliko rečenica da kažem o Savetu; zato što tako radimo kako radimo, mi smo došli do toga da predložimo čoveka koji je već neko vreme u penziji i to za člana Saveta, pri čemu nismo ni zakon proučili. Meni je jako krivo što ćemo mi do takvih situacija dolaziti i ubuduće, što je normalno. Odbor za finansije nije sam po sebi stručni organ ili telo ove skupštine i da bi mogao sve to da sagledam. Mi ovde imamo formalni predlog Odbora za finansije, a pitam vas sve - ko je zapravo predlagač gospođe Kori Udovički da bude guverner? Nisam siguran da je to naš uvaženi kolega Neša Bogdanović, ipak je to neko drugi predložio i to je ona priča o kojoj ćemo mi stalno morati da govorimo. Nije bilo, koliko znam, formalno te sednice predsedništva DOS-a da bi DOS predložio. Dakle, mora biti da je možda predsednik Vlade, poštujem i taj predlog, meni nije sporno to, ali mi je sporno što se u raspravi u tome nije moglo zaključiti ko je predlagač i što ta rasprava nije došla do toga da ovde u ovoj skupštini Kori Udovički lično čujemo šta to ona misli da uradi kao guverner Narodne banke. Nisam ni sam od onih koji bi naivno sada rekli - to bi trebalo da bude javna priča, ali da sam bio na mestu predsednika Skupštine, onda bi ova današnja sednica bila zatvorena za javnost, jer se govori o monetarnoj politici u narednoj godini ili politici koja će se realizovati do kraja godine, a koja podrazumeva i kurs i režim kursa, ali bi svi poslanici Narodne skupštine bili u prilici da čuju kako to buduću monetarnu politiku vidi budući guverner Narodne banke. Mi smo uskraćeni za tako nešto. To nije korektno, pošto nismo u prilici da čujemo guvernera sa obrazloženjima svoje politike koja će biti prisutna u narednom periodu. Iz tih razloga mislim da ne treba više to da radimo. Imamo sve po hitnom postupku, sve u roku od osam sati, u roku od 24 sata. Nama se na vrata, na bravu poslaničke grupe i sobe stavi poziv da imamo sednicu Odbora za finansije u 10,00 sati, odnosno u 14,00, a posle toga se promeni termin održavanja, a onda kažete, zašto niste došli na sednicu Odbora, pa pratili tu raspravu i predložili nekog drugog kandidata. To nema smisla, zato što je to silovanje demokratije i zato što to nigde ne vodi, a donosimo pogrešne odluke za koje i sami ne znamo kako ćemo ih primeniti. Hvala lepo.
Reč ima narodni poslanik Radomir Naumov, a posle njega narodni poslanik Lazar Marjanski.
Gospođe i gospodo narodni poslanici, dozvolite mi da se na početku obratim gospođi predsedavajućoj sa pitanjem, da li se zna ko su sve narodni poslanici u Skupštini. U sazivu za 14. vanrednu sednicu, gde piše da je sazvana na zahtev 96 narodnih poslanika u Narodnoj skupštini, stoje potpisi imena osoba za koje sam mislio da nisu više poslanici. Pogledajte, recimo, spisak članova Demokratskog centra, potpisan je moj drug, dobar znanac, Radoslav Nektarijević, ima još, a da ne bih dalje ovde navodio i citirao. Dakle, to bi bio u stvari možda moj konkretan doprinos za onu malu ironičnu opasku u uvodu gospodina Nenada Bogdanovića, da mi, kao legalisti, ne razumemo uvek sve stvari. Ali, da pređem na tačku dnevnog reda, izbor guvernera Narodne banke Srbije i članova Saveta. Pre neki dan, prvi čovek Vlade je izjavio, a televizije su više puta tokom tog dana ponavljale, kako guverner Narodne banke nije, odnosno ne treba da bude ekspert, već samo dobar činovnik. Doduše, dobar, a verovatno je mislio poslušan. Ove reči su nagovestile nameru da se u najvišem zakonodavnom telu Srbije, dakle u Skupštini Srbije, za guvernera Narodne banke izabere činovnik Vlade. Danas se bira taj čivnovnik. Gospodo narodni poslanici, pored neverovatne lakoće, pa i hrabrosti, sa kojom se današnji šarmantni kandidat sa referentskog mesta u Ministarstvu finansija vinuo u sedlo Ministarstva za rudarstvo i energetiku, verujem i želim da opovrgne želje vlasti i da ne podlegne očekivanim pritiscima. Neću glasati za njen izbor. To ipak ne znači da ne mogu ovde iskazati nekoliko ličnih opservacija u vezi teškog i odgovornog zadatka novog guvernera banke, budućeg. Dosadašnji guverner u svojim poslednjim istupanjima je sebi i Narodnoj banci pripisao zasluge za relativno nizak nivo inflacije i stabilan kurs. Za sve ostale, nažalost, loše ekonomske pokazatelje krivi su drugi. Dobar deo javnosti i štampa podržava ga u ovakvom stavu. Kakvi god da su motivi guvernera, ovakav pristup je suprotan logici funkcionisanja ekonomskog sistema i ulozi Narodne banke, kao jednog od njegovih ključnih elemenata. Primarni zadatak svake centralne banke, a Narodna banka je centralna banka, jeste da brine o stabilnosti cena. Međutim, zadatak centralne banke jeste da, vodeći računa o stabilnosti cena, stimuliše privredni rast, zaposlenost, uravnoteženje platnog bilansa. Sve što banka radi, direktno utiče na ova kretanja. Zato zadaci Narodne banke Srbije nisu "a la kart", pa banka ne može birati za koje pokazatelje želi da bude odgovorna, a koje prepustiti drugima. Stabilnost cena, povećanje zaposlenosti, dinamičan privredni rast i uravnoteženi platni bilans su najčešće suprotstavljeni u kratkom roku, pa politika centralne banke nekada liči na rešavanje kvadrature kruga. Upravo zato, zanat centralnog bankarstva jeste vrhunac ekonomske struke i kruna profesionalne karijere. Ovo sada dovodim u vezu i sa izjavom premijera o tome da ne treba guverner da bude ekspert, a i sa biografijom guvernera koga danas biramo. Prva važna odluka guvernera, gospodo narodni poslanici, biće da odluči o tome da li će da nastavi monetarnu politiku, odnosno dosadašnje održavanje, na neki način, fiksnog deviznog kursa. Naravno, ova politika daje relativno brze rezultate na polju cena, pa je psihološki efekat i kod stanovništva i kod privrede veoma povoljan. Zbog brzine delovanja i povoljnih psiholoških efekata, politika lako prihvata ovaj pristup, a još lakše, jer se loše konsekvence ostavljaju za kasnije, a bude li sreće, drugima. Dosadašnji koncept vođenja monetarne politike je rzvijen za zemlje koje imaju sklonost i istoriju inflatornog haosa. On vodi stabilnosti cena, uvodi red i stabilnost u kalkulaciju preduzeća, fokusira ga na traženje profita kroz unutrašnju ekonomiju itd. Znači, deluje da se te cene ne povećavaju. Dalje, pomaže da se troškovi opreme i repromaterijala snize, odnosno da padaju i da produktivnost raste. Ovakva kretanja po teoriji neutrališu pogubni efekat koji fiksiranje kursa ima na trgovinski bilans, kamatne stope takođe padaju, jer nema inflatornog rizika, a što dodatno smanjuje pritisak na cene. Problem ove teorije je što u kontaktu sa stvarnošću uvek iznova biva demantovana. Evo vam još, neko je naveo Argentinu, primer Tajlanda. Zato će novi guverner i Savet verovatno imati veoma velik,odgovoran i težak posao da definišu tu jednu monetarnu politiku, a da ne kažem da je od decembra 2000. kada je izvršena devalvacija, do kraja juna ove godine kurs oscilirao maksimalno oko 12% u odnosu na evro, kao ciljnu valutu. Kako je evro ojačao u odnosu na dolar, dinar je sledeći evro takođe ojačao u odnosu na dolar za oko 12,5%. To je apsurd. U istom periodu, kumulativna inflacija je oko 70%. Znači, fiksni kurs nije mogao da izdrži ovakav nivo kumulirane inflacije, a da ne deluje pogubno po trgovinski bilans. U teoriji, fiksni kurs se može održavati u uslovima povećanog trgovinskog bilansa. Prevedeno, to znači da ako ima svežeg investicionog kapitala, tu se još neka kontrola može vršiti. Ponoviću zato da Narodna banka mora da povećava zaduženja prema inostranstvu ili do koriguje kurs; no, svako kašnjenje, to je gore. Posledica monetarne politike je, naravno, izuzetno visok nivo realnih kamatnih stopa. Mogao bih o ovome da pričam i dalje. Prosečna realna kamatna stopa za prvih šest meseci je kod nas 25%, a 30% je od trenutka kada se počela ova politika da vodi, dok je, recimo, u Evropi nula, a u SAD-u ispod 2% godišnje. Ponoviću još jednom, nažalost, novi službenici u Narodnoj banci Srbije moraće, ako hoće da budu nezavisni, da donesu odgovorne odluke, kako bi se naša ekonomija, a to je cilj i to je svrha svemu ovome što radimo, dovela u povoljnu poziciju. Da li će novi guverner smoći snage da se suoči sa ovim činjenicama? Sve sam ovo rekao u šizofrenoj nadi da fundamentalno grešim i da će makroekonomski pokazatelji nekim čudom biti promenjeni nabolje. Po prvi put, radije bih da otrpim ruganje, nego da sam u pravu. U tom smislu, kao i Narodna banka Srbije, hoću da verujem u čudo.
Reč ima narodni poslanik Lazar Marjanski, a posle njega narodni poslanik Toma Bušetić.
Gospodo narodni poslanici, gospodo iz Vlade, koliko je značajno birati guvernera, to pokazuje i prisutnost naše vlade i poslanika. Baš iz Vlade je došla jedna izjava da je guverner Narodne banke ili guverner nekog trezora u nekoj državi najveći finansijski moćnik, da je Klinton svojevremeno čekao 45 minuta da ga primi njihov guverner. To je Đelić izjavio. Međutim, naš budući guverner, da li će biti izabrana gospođa Udovički ili neće, to ne znamo, nije tu. Nema ni ministra, ni predsednika Vlade, ni nikog. Sad je ostalo nama da malo pričamo. To što mi pričamo uopšte nije važno. Važno je ono što će se desiti. Bilo bi dobro kada nekog biramo, kad se neko bira, da bude prisutan, da kaže, da obelodani ciljeve, namere i sve ostalo, kao guverner ili kao ministar. Pre pet-šest dana doneli smo zakon da članovi Vlade ne mogu da budu kandidati za guvernera. Kori Udovički, i ako je dala ostavku, to nismo videli, novi ministar nije izabran i ona će vršiti dužnost ministra rudarstva i energetike. Gospodo, to ste vi izglasali sa 116 glasova, 12 kartica i narodni heroj Sava Kovačević je glasao iz Pekinga i to je tako prošlo. Što se tiče Kori Udovički kao ministarke, šta joj zameram? Zameram joj što je šest meseci držala direktora NIS-a neimenovanog. Naime, gospodin Dimitrije Vukčević je dva puta bio v.d. Posle toga, umesto da se izabere novi v.d, novi direktor NIS-a, uopšte nije važno, šest meseci nismo imali zakonitog direktora NIS-a. Zabranila je sve investicije u naftnoj industriji. U elektrodistribuciji, samo se pokazalo koliko su demonstrirali ljudi iz sindikata elektroprivrede i naftne industrije. Samo neki naslovi koji su bili po novinama: "potpis za ostavku ministra Udovički", "radikali traže smenu Kori Udovički", "nepoverenje Kori Udovički" itd. Ne sumnjam i ne mogu da sumnjam u njene dobre namere, možda žena ima dobre namere, verovatno. Da li su te namere čestite? Koliko čujem, vodi diskusije da je najlakše biti guverner Narodne banke - dobije zadatak od Međunarodnog fonda, uradi to, to i to i ti uradiš i ispuniš sve. Nije mi jasno, gospodo iz DOS-a, vas 177, kad ste došli na vlast, kleli ste se u poštenje, bivši predsednik Skupštine stavio je krst na poštenje i ništa od toga. Nezakonito je Dinkić ušao u Narodnu banku Jugoslavije, sa dugim cevima, a spominje se da mu je Šiptar pomagao. Kao što je kapetan Dragan ušao u carinu i oteo pare. Je lÄ tako, Maršićaninu? Da li je Šiptar ušao u Narodnu banku? (Jeste.) Kako možete sad da dozvolite da opet na nezakonit način biramo guvernera Narodne banke Srbije? Ako tako treba da bude, neka bude, nemam ništa protiv. Samo jedno se bojim, da onaj, kako Dinkić kaže - da ne dobijem opomenu, to je 3.000 dinara - "perač para" Mihajlović, sa njegovim društvom iz milicije ne legalizuje to pranje para.
Reč ima narodni poslanik Toma Bušetić, a posle njega narodni poslanik Dragan Šormaz.
Dame i gospodo narodni poslanici, iako smo mi iz SPS-a jasno bili za smenu Mlađana Dinkića, sada je sasvim jasno zašto je Dinkić tako brzo i lako otišao pod led, jer umesto Dinkića dolazi Kori Udovički. Koja je razlika između Dinkića i Kori Udovički? Skoro da nema razlike. Jedina razlika što je Mlađan Dinkić bio honorarac u MMF-u, a Kori Udovički je čist profesionalac, znači čist činovnik MMF-a. Zašto smo mi protiv toga? MMF ima uvek dva koncepta. Jedanse primenjuje na zemlje koje ne prihvataju sve ono što on diktira. Te zemlje su Slovenija, razne baltičke zemlje, Letonija, Estonija, Litvanija. Ali, postoji i korpus ovih drugih zemalja gde se, nažalost, nalazi i naša zemlja Srbija i Crna Gora, koja prihvata sve ono što MMF naredi i naloži, a Kori Udovički je upravo idelan sprovodilac svih tih naloga. Poznat je taj njihov koncept ili, kako bih bolje rekao, pljačkački pohod. To se desilo u mnogim zemljama oko nas. Taj koncept i ta politika ima nekoliko faza. Prva faza je podmićivanje ministara, članova Vlade, radi rasprodaje svega onoga što vredi u ovoj zemlji. To se desilo i kod nas. Ko je uzeo pare, to ćemo tek da vidimo, ali sasvim je jasno da su mnoge fabrike prodate. Govorio sam za "Zdravlje" Leskovac - za 3,5 miliona evra prodata fabrika koja je imala samo zalihe u lekovima i medicinskom materijalu 10 miliona evra, a gde je ostalo, gde su komercijalne zgrade, gde su mašine, gde je fabrika, gde je sve ostalo? S druge strane, ove afere koje se danas javljaju vezano za činovnike Vlade, te Kolesar, te Janjušević. Oni optužuju Dinkića i Labusa. Njima apsolutno verujem, mislim da su oni apsolutno u pravu, ali, naravno, i Dinkić i Labus su u pravu. Svi su u pravu. Činjenica je da su svi u pravu. Sada je opet jasno gde se nalazi DOS, gde se nalazi kompletna ova mašinerija koja danas u Srbiji vrši vlast. Znači, to je prva faza tog koncepta. Druga faza je tržišno utemeljenje cena, a to je podizanje cena u nebo, npr. struje, komunalnih usluga. Zar se to ne primenjuje u našoj zemlji? Primenjuje se. Treća faza je tzv. liberalizacija tržišta kapitala gde, navodno, u tu zemlju ulaze investicije, a od investicija nema ništa, ali sve je praćeno bankrotom banaka i najznačajnijih preduzeća. Je lÄ se to desilo kod nas? Desilo se. Najvažnije banke su likvidirane, ove državne banke i buduće najave su, bar kad je reč o Svetskoj banci, oni kažu - daćemo mi 80 miliona dolara, evra, ne znam čega, ali je uslov da se preostale državne banke privatizuju, likvidiraju na neki način. Četvrta faza koja se uvek javlja, to je strategija za redukciju siromaštva. Vlada već šest meseci govori o toj strategiji. Znači, kao na dlanu, svuda je isto. O tom konceptu su govorili mnogi eksperti i Svetske banke i MMF-a, kako se taj koncept primenjuje u svim zemljama. Ovde su nam predsednici Vlade, i pokojni Đinđić, i Živković i mnogi drugi ministri govorili da oni nikada neće pristati na jedan takav koncept, na takvu politiku. Svi su pristali i sve je to tako. Ono što je najgore u svemu ovome, znači da Kori Udovički treba da izvršava naloge MMF-a, koji podrazumevaju još neka određena pitanja, a to su ključna, najvažnija pitanja domaće proizvodnje. Sve što je značajno profitabilno to će se ugasiti i to se danas dešava. Smanjenje socijalnih davanja, zar i to nije na dnevnom redu Srbije? Evo, penzije. Danas su penzije sistemom obračuna, koje je nametnuo ministar finansija i hvali se sa tim, manje od prosečne plate 60%, a sve cene svih artikala se baziraju na prosečnoj plati. I, za dve godine ili za godinu dana, ako DOS opstane, biće penzija i 40% od prosečne plate. Zašto? Zato što više nema izvornih prihoda. Predsednik Vlade je pre nekoliko nedelja rekao da mi moramo da se odlučimo da li ćemo izdvajati 50 milijardi za penzije ili ćemo izdvajati za neki fond za razvoj. Ne mogu da se prave nikakve paralele. To znači ili da ukinemo penzije ili neće biti razvoja. To je u najmanju ruku izjava veoma nesmotrena. Eliminisanje javnog sektora u privredi, i to se dešava. Evo najave restrukturiranja NIS-a EPS-a. To je najpogubnija stvar, i to će se desiti i sa DOS-om i sa ovakvim kandidatom, iako će ona sada biti guverner Narodne banke, ali poznato je njeno zalaganje. Ona je još uvek važeći ministar energetike. Kada je reč o Kori Udovički, kao kandidatu, u obrazloženju se kaže da je ona bila u Mozambiku, Bosni, Zimbabveu, pa zar je to neka preporuka, i kakva je to preporuka. Jedno je sigurno, da je Kori Udovički bila najomraženiji ministar u Vladi Republike Srbije. Sećate se njene izjave, gde je govorila o tome kako penzioneri treba da prodaju stanove ako su trosobni, da bi platili struju. Ali, Vlada na neki način bar tako misli da će jednim udarcem ubiti dve muve. Jedna je smena Dinkića, a drugo je pomeriće Kori Udovički sa funkcije ministra energetike. Ali, i jedan i drugi potez je katastrofalan. Ako se misli da će se sa Kori Udovički obezbediti neka stabilnost, od toga nema ništa. MMF i Svetska banka biće ovde, a stabilnost će se održavati dok se misli da još uvek postoje te četiri milijarde evra ili dolara u slamaricama kod našeg stanovništva. Iza toga, kada se to završi, kada se usisaju tih nekoliko milijardi, imamo scenario Argentine. Tu su mnogi poslanici govorili o tome, i ja sam i ranije govorio veoma često o tom scenariju. To je scenario koji se nama priprema, a samo da vas podsetim, u Argentini nekoliko meseci pred taj ekonomski slom ili krah, prosečna plata je bila 1.000 dolara, ali su cene za najelementarnije usluge, za najelementarnije stvari vezane za ishranu bile 1.500 dolara. Zato je taj slom došao. S druge strane su poznati i podaci vezani za tu politiku MMF-a, koju Kori Udovički predstavlja. Oni su svojevremeno davali kredite Ekvadoru. Ljudi su tražili da te kredite ulože u proizvodnju, u kupovinu hrane. Oni su rekli ne, i to mora da ostane u našim trezorima, američkim trezorima. Kamata je bila 4%, a za ove namene su morali da uzimaju kredite od 12% na godišnjem nivou. Znači, naša sudbina je ta. Kori Udovički je najbolji predlog za nas sa aspekta da ova vlast što pre propadne.
Reč ima narodni poslanik Dragan Šormaz, a posle njega narodni poslanik Stevan Kesejić.
Dame i gospodo narodni poslanici, izabrani, ima još uvek i nekoliko onih imenovanih, ali čekamo da se sprovede odluka Ustavnog suda Srbije. Čekaćemo. Dočekaćemo. Kada sam dolazio jutros ovde, nisam ni znao da ću govoriti. Nisam ni mogao da znam kako ću i šta. Kakvi su predlozi, kakav ćemo predlog dobiti, kako će biti obrazloženi i napisani, ali pročitao sam to, pa sam pažljivo slušao raspravu i mogu da kažem da me je ovako nekoliko stvari iznenadilo, jer nam se to dešava već više od godinu dana. Čuli smo svašta do sada u raspravi. Na primer, da i sam ovaj predlog krši zakon koji smo još koliko juče usvojili, tj. pre neki dan, poslednjeg dana redovnog rada Skupštine. Krši članove 28, 30. i 31. Možemo da pričamo koliko god hoćemo da li će sutra biti Kori Udovički ministar energetike ili neće, ali ona de fakto još uvek jeste. Mi nemamo njenu ostavku, nemamo ništa, ne znamo da li je ona podnela ostavku. Dala je biografiju. Verujem da je ona napisala biografiju, a posle ću objasniti na osnovu čega. Kada je već dala biografiju, mogla je da da ostavku da bi sve bilo u okvirima zakona, da ne bismo kršili zakon zbog toga što jednog još uvek zvaničnog ministra Vlade Republike Srbije postavljamo na mesto guvernera. Kada bude izabrana, onda će dati ostavku. Dobro, ali opet kršimo zakon. Biramo nekoga ko je ministar. Znači, ako je ne izaberemo, ona će biti ministar i dalje i sedeće u ministarskoj fotelji. To je sada i sa moralne strane malo u pitanju da li žena treba da radi određeni posao, da li želi da radi ili ne želi. S druge strane, čuli smo od kolege iz Nove Srbije, koji je član Odbora za finansije, da je presudio glas poslanika iz Stranke srpskog jedinstva, koji je prešao u Demokratsku stranku, a koji po odluci Ustavnog suda Srbije ne može ni da bude poslanik, jer je on zamenio neke druge koji su bili poslanici u onom prvom sazivu. Sada opet i sa te strane, koliko je ovaj predlog legitiman ili ne, na nama je ovde da presudimo. Potpuno je pogrešno da Odbor za finansije predlaže kandidata za guvernera, treba da ga predloži predsednik države, a bira Skupština apsolutnom većinom. Tako je u većini normalnih, civilizovanih, everopskih zemalja. Mi se zalažemo da uđemo u Evropsku uniju jednog dana. Što pre to bolje. Nažalost, te neke stvari koje su pravila u Evropskoj uniji mi ne poštujemo. Mi iz DSS-a, koji smo jedini pravi reformisti u Srbiji, to zaista želimo, ali vi koji ste kočničari reformi to ne želite. Jednostavno dajete i ovakve zakonske predloge i ovakve predloge za kandidate za guvernera. Mislim da je ovo de fakto političko pitanje, da se ovde ne radi mnogo oko toga da li neko ispunjava stručne potrebe ili sve ono što je neophodno za guvernera NBS, jer podsetiću vas na to da je Demokratska stranka, tj. njihovi predstavnici koji kontrolišu ostatak DOS-a, još u vreme pravljenja Ustavne povelje, još su kroz Ustavnu povelju želeli da se dočepaju Narodne banke Jugoslavije, tj. tada Narodne banke Srbije. Već smo tada prvi put slušali o smeni gospodina Dinkića, koga ne želim da branim. Podsetiću vas na to da je on vodio jednu, rekao bih, od svih drugih najnecivilizovaniju kampanju za vreme predsedničkih izbora prošle godine u Srbiji, tako da nemam nekih ličnih potreba da branim njega kao Mlađana Dinkića. Posle toga, podsetiću vas da je jedna od prvih stvari koje je izgovorio novoizabrani predsednik Vlade, gospodin Živković, da je gospodin Dinkić falsifikator, da je to što je uradio sa 1.000 dinara, štampanom novčanicom, sa novim znakom Narodne banke Srbije, najobičniji falsifikat, pa je posle morao i to da menja i da popravlja, poput ovoga sa penzijama, što je malopre podsetio kolega Bušetić. Podsetiću vas jer možda ne znate za taj podatak, lično ministar za finansije ovde pre nepunih mesec dana meni, još jednom poslaniku DSS-a i pred par poslanika DOS-a, rekao je da više kompromisa i razgovora sa gospodinom Dinkićem nema, jer mu je tražio 30 miliona evra kratkoročnog kredita i da je gospodin Dinkić odbio da da taj kratkoročni kredit Vladi Republike Srbije, da zbog toga sa njim nema nikakvog razgovora, da on mora da se menja i da će se zbog toga naći u proceduri i Predlog zakona o Narodnoj banci Srbije i sve ostalo. Zbog toga tvrdim da je ovo političko pitanje, što se tiče tih 30 miliona evra, čuo sam dve verzije: jedna verzija da je trebalo da bude namenjeno krpljenju rupa u budžetu, druga verzija zbog Savezne skupštine, koja nije izglasala dve ratifikacije nekih kredita, pa da je trebalo za to. Sve u svemu, gospodin Dinkić nije dozvolio da se iz rezervi da tih 30 miliona evra kratkoročnog kredita Vladi Republike Srbije. Tu je pukla tikva i odatle je krenulo sve ovo na brzinu da se radi. Moje mišljenje je da Vlada Republike Srbije želi da ima guvernera pod svojom kontrolom zato što vreme teče neumtino, izbori se bliže, potrebno je zakrpiti. Smeškajte se vi, ali možda u to ne verujete, gospoda iz Novog Sada znaju, juče je objavljeno od jedne agencije, u koju oni dosta veruju, da je čak i u Vojvodini DSS ubedljivo prvi, da vama rejting pada debelo. Što reče gospodin Maršićanin, mi ovakav predlog možemo da podržimo, što gore to bolje, na neki način, ali naravno da nećemo tako da se ponašamo. Vi ćete sami da snosite posledice, vama je potrebna kontrola nad deviznim rezervama u Narodnoj banci Srbije, da biste eventualno, onim što je nekad radio i Slobodan Milošević, isplaćivanjem nešto redovnijih penzija, ne možete da ih povećate, sami ste ih zakonski smanjili, ali bar redovnije isplaćivanje kako biste neki glas više dobili u Srbiji na izborima, ali od toga nema ništa. Ne može se narod Srbije više na taj način prevariti, tako da vam to neće upaliti. Nažalost, ponovo će država imati štetu jer ćete vi imati kontrolu i nad jednom institucijom koja, opet nažalost, ima veze sa novcem, a videli smo i po poslednjim događanjima vezanim za gospodu Kolesara i Janjuševića, da vama ne treba mnogo poveriti novac, ili te poslove, niste sigurni kada ga imate u rukama, ali o tom potom, doći će na red i zakon o stečaju, pa ćemo onda razgovarati i o "Sartidu", i o ulozi gospodina Kolesara tu. Svačega tu ima. Videćemo da li je to o čemu se priča vezano za "Sartid" i za taj novac, a ne za tatu i mamu, ali o tom potom. Gospođa Kori Udovički, rekao sam da ću podsetiti i na to, vidim da se ona potrudila da nam napiše svoju biografiju, neki su već podsetili da je radila za MMF, u nekim egzotičnim zemljama poput Zimbabvea i Mozambika, da je radila u jednoj manje egzotičnoj, mojoj rodnoj Bosni i Hercegovini, vidim da je radila i u FR Jugoslaviji, pretpostavljam da misli na SR Jugoslaviju, pošto se radi o decembru 2000. do avgusta 2001. Žena je verovatno otkucala prvi deo na engleskom, pa drugi deo na srpskom. Obratite pažnju na font, možda niste primetili, očigledno je kucala engleskim fontom, pa odmah posle toga kaže "angazman ukljucuje koordinaciju rada stranih ekonomista". Ovaj prvi deo smo dobili ćirilično, a onda drugo smo dobili na ovaj način. To je sve vezano za njenu ozbiljnost. Znate šta, na sitnicama se može mnogo toga naučiti o tome kako neko gleda i kako se neko ponaša. Voleo da je bilo ćirilicom otkucano. Moglo je i latinično, ali srpskim jezikom, da ne koristi engelski alfabet. S druge strane, zaista poštujem, vidim da je ona doktorirala na Jejlu, ali naslov teze je interesantan - "Institucionalna decentralizacija i integracija tržišta Jugoslavije 1970-1987." Žena je doktorirala u Americi tako što je objašnjavala kako funkcioniše socijalističko upravljanje u Jugoslaviji. Ne znam da li je to referenca za vođenje Narodne banke Srbije, ne bih rekao, tako da kao i ostali poslanici DSS ne možemo da se izjašnjavamo ni za ni protiv, jer ovo je jedan neozbiljan predlog.
Reč ima narodni poslanik Stevan Kesejić, posle njega narodni poslanik Joca Arsić.
Dame i gospodo narodni poslanici, Vlada Republike Srbije, sve ekspert do eksperta i nismo mogli očekivati drugo nego da ćete nam ovde opet predložiti nekog eksperta. Predlagač me je skoro ganuo kada je izlagao ovde ovaj savet i predlog za izbor guvernera Narodne banke Srbije. Prosto sam razmišljao da li da ga zamolim da napiše, evo da mu ostavim u amanet, pa da mi posmrtni govor neko pročita. Opet sam razmišljao da to nije dobro, zato što će to biti isfingirano i svi koji budu prisutni, dok budem ležao tamo na odoru, znaće da je sve kao i u ovom predlogu čista, sama, gola laž. Iz tog razloga sam odustao od toga da zamolim predlagača. Neka sveštenik kaže - bio je dobar, ali je bio grešan. Dakle, smatram, kao i poslanička grupa SRS, da je ovo jedna ujudurma od predloga, s obzirom na legalnost izbora guvernera Narodne banke. Naime, mi danas imamo i guvernera i guvernerku. Malo ko u svetu danas ima to. Obično se kaže ministar i ministarka i podrazumeva se šta je to. S obzirom da ovde nisu u nekom srodstvu, smatramo da bi bilo potrebno i neophodno da "guvernerka" podnese ostavku, pa onda da postane guverner Narodne banke Srbije. Onda bi imali samo guvernera, ne bi imali i jedno i drugo. Iz ovog predlagačevog izlaganja, da gospođa Kori Udovički ima međunarodno iskustvo, ta preporuka je sasvim besmislena i neozbiljna jer se radi o nesumnjivom stručnjaku, visoko obrazovanoj gospođi, ali ne i u domenu u kome treba da radi, jer je ona bila običan činovnik u svim onim poslovima koje je radila. To bi isto izgledalo kao kada bih se ja sada kandidovao za pilota "Boinga" zato što sam se vozio 50 puta u avionu. To je jedno besmisleno obrazloženje koje nam je predlagač ovde izneo. Fingiranje i svađa između Vlade i bivšeg guvernera još više potvrđuje da politbiro DOS-a sve rešava. Kada govorimo o politbirou DOS-a, onda moram da kažem, kad kažem DOS-manlije, da nas to asocira na davno prošla vremena, na istorijske događaje i tragedije, pa i legende srpskog naroda. Tako verujem da su se DOS-manlije, kada su razmišljali o ovom predlogu, verovatno setili Kraljevića Marka i vile Ravijojle. Onda, naravno, znate posledice, Marko Kraljević nastradao i sada treba ponovo neka gospođa da obrlati građane sa svojim šarmom, izgledom itd. pa da i građani Srbije postanu eksperti, kao što su eksperti svi u Vladi. I ja sam, naravno, ekspert za ovu materiju i zbog toga smatram da bi DOS-ovska većina ozbiljno morala da razmisli o izlaganju koje sam kao narodni poslanik SRS izneo, da eventualno ubedi i ostale poslanike, koji ne pripadaju DOS-ovskoj većini, ili pak da na vreme pripreme koverte, kako bi obezbedili 126 glasova. Ukoliko to ne urade, onda sam ubeđen da je ovaj predlog takođe isfingiran i namešten kako bi guverner Narodne banke ostao Dinkić, a ministar za energetiku i rudarstvo gospođa Kori Udovički. Ovakve obmane narodnih poslanika vam neće biti prvi put. Prema tome, učinite to, imate sve u rukama, vlast je još uvek vaša, ali ne zadugo. Hvala.
Reč ima narodni poslanik Joca Arsić, a posle njega narodni poslanik Slavoljub Matić.
Poštovane koleginice i kolege, ima vreme koje određuje Zeldžo Hurić. Prema tome, neću vas dugo uznemiravati, niti oduzimati vaše vreme. Nisam kriv što ste vi tražili da se rasprava produži i da raspravljamo do mile volje i do kraja. Moje primedbe su principijelne prirode, pa bih rekao sada na šta se odnose. Prošli put, kod rasprave o Radiodifuznom savetu, upozoravao sam ovde na proceuduru. Upozoravao sam ovu skupštinu i one koji su to hteli da čuju na to da ćemo učiniti grešku samim tim što niste hteli da odložite sve to za 30 dana, kako bi podaci o kandidatima bili prisutni u javnosti 30 dana, što je bila zakonska obaveza. Ovog puta činimo ono što smo učinili prošli put, ne na isti način, ali na sličan. Ovog puta smo doneli Zakon o Narodnoj banci Srbije, sa razlogom koji me uverava da je taj zakon donet samo da bi se smenio aktuelni guverner Dinkić i na njegovo mesto kandidovali razni kandidati, pa pošto su razni odustali, ostao je jedini kandidat - gospođa Kori Udovički, protiv koje apsolutno nemam ništa. Ali, imam protiv načina na koji se ovaj guverner bira. Članom 28. Zakona jasno je rečeno ko može, a ko ne može da bude guverner Narodne banke. Razumeo bih da je gospođa Kori Udovički podnela ostavku, da je ova skupština danas, pre nego što je krenula sa raspravom, konstatovala tu ostavku, onda gospođa Kori više ne bi bila ministar, čak i pored tumačenja da dok se ne izabere novi ministar, stari odnosno dosadašnji ministar obavlja tu funkciju. Ali, njena funkcija bi prestala samim momentom konstatacije ostavke. Ovako ulazimo, kako bi to rekao moj kolega Hrane Perić, u rinjalo. Mi ćemo izabrati aktuelnog ministra, ako ga izaberemo, ukoliko se obezbedi skupštinska većina i bude izabran onako kako je to zakonodavac i hteo, sa više od polovine prisutnih poslanika, a ne kako se amandmanima predlagalo da to bude 126 poslanika "za", odnosno na način kako se bira Vlada. Po mom mišljenju, to je bilo korektno. Očigledno je da se unapred znalo da je to problem. Zbog toga i vidim razloge zbog kojih gospođa Kori nije podnela ostavku na mesto ministra rudarstva i energetike. Ukoliko danas ne bude izabrana za guvernera, biće ministar. Može da ostane da bude ministar. Ali, da je podnela ostavku na mesto ministra, a da ne bude izabrana za guvernera, niti bi bila ministar, niti bi bila guverner. Ostao bi Mlađan Dinkić kao guverner, jer njega nismo razrešili. Zaboravili smo na tu činjenicu da prethodnog guvernera treba da razrešimo, sa obrazloženjem da ga ova skupština nije birala nego ga je birala ona skupština, skupština koja više ne postoji. Zakonima koji su doneti regulisano je čije su to ingerencije i nadležnosti. To je nadležnost ove skupštine. Prema tome, tako treba i da se ponašamo. Primetio sam da je zamenjen jedan član Saveta, sasvim je normalno, jer onaj prethodni ne ispunjava uslove. Onaj ko je to predlagao trebalo je ranije to da vidi, ako je hteo pažljivo da čita i da vidi kada je čovek rođen. Međutim, u novom, izmenjenom predlogu došao je mlad čovek, svaka mu čast, koji treba da radi taj posao, ukoliko ga danas izaberemo. Ali, zaboravili smo da je još jedan član napunio 64 godine, da se bira na rok od tri godine, ako sam dobro iz ovog predloga shvatio. Ako sam pogrešio, demantujte me. Taj član će iduće godine napuniti 65 godina života i prestaće mu ovaj uslov. Znači, biramo još jednog čoveka koji ulazi u problem. O tome nismo vodili računa. To nismo gledali. Za divno čudo, gospodin o kome govorim svoju biografiju je potpisao 18. juna 2003. godine, pre nego što je počela procedura, pre nego što je Zakon ušao u proceduru, pre nego što smo znali da ćemo birati guvernera. Proverite, piše "18.06.2003.godine", to je potpisana biografija koja je i kandidatura za ovo mesto. Prema tome, ako je greška, ako to treba da bude jul, a ne jun, neka se to ispravi i neka tako piše i nadalje. Hvala. Samo bih želeo još nešto da kažem, da nemam moralno pravo da glasam za Kori Udovički, jer sam rudarima potpisao predlog za njenu ostavku. (Leila Ruždić-Trifunović, sa mesta: Dobro, tamo je ostavka, a ovde se radi o izboru za guvernera.)
Reč ima narodni poslanik Slavoljub Matić, ali nije prisutan. Reč ima narodni poslanik Branislav Blažić, to je poslednji prijavljeni govornik u jedinstvenoj raspravi prema prijavama za reč.
Dame i gospodo, danas na 35 stepeni Celzijusovih, sa viškom energije, ova vlast smenjuje ministra energetike i rudarstva. Vi kažete da ne smenjujete ministra nego postavljate guvernera. Ima i druga varijanta, a to je da smenjujete gospodina Dinkića a postavljate guvernera. Treća varijanta je da smenjujete gospodina Dinkića i gospođu Kori Udovički, a na mesto guvernera Narodne banke Srbije postavljate Vladu Srbije, Međunarodni monetarni fond ili postavljate možda politbiro DOS-a. Ovo je varijanta u kojoj najviše gubi Srbija i najviše gubi nezavisnost Narodna banka Srbije. Gde nalazite sve te eksperte, kako vi to kažete, belosvetske eksperte, koji u isto vreme mogu da budu i ministri rudarstva, i guverneri Narodne banke? Da li je negde u svetu ikada bilo da jedna ista osoba može da bude i ministar rudarstva i guverner Narodne banke? Kakvi su to eksperti opšte prakse? Poznato nam je da se gospođa Kori Udovički slikala sa šlemom na glavi. Sada je samo pitanje da li će sa tim šlemom ući u Narodnu banku? Kada je već gospodin Dinkić u Narodnu banku mogao da uđe sa puškom, možda i gospođa Udovički može da uđe sa šlemom. Karakteristično je da smenjujte ženu taman onda kada je počela kvalitetno da radi u Ministarstvu rudarstva i energetike i da daje neke rezultate. Uspela je da za cenu struje, koja je trebalo da bude 20% veća, izdejstvuje kod Međunarodnog monetarnog fonda da poveća za 15%. Na taj način je ipak sprečila da mnogim ljudima bude isključena struja. Imam utisak da su ljudi u Srbiji sami počeli da isključuju struju, tako da njen uticaj tu uopšte nije bitan. Šta će ljudima danas u Srbiji struja? Sada je leto. Dugi su dani, verovatno je da svetslost nije potrebna. Bitno je to da mislim da su je penzioneri poslušali i počeli su da prodaju stanove kako bi platili struju. Država tu ima dvostruku korist, s jedne strane dobija porez za prodaju tih stanova, a s druge strane dugovi za struju od strane penzionera se isplaćuju. Ima još nešto što možda i nije tako pozitivno, a to je da zbog teške situacije mnogi penzioneri, što je jedna epidemija u Srbiji, izvršavaju samoubistvo. Međutim, oni su srećni jer uspevaju da plate struju i odu da skoče sa neke terase odnosno balkona. Ono što je bitno u nekoj autobiografiji, koju je napisala gospođa Udovički, jeste da je radila, da je bila predstavnik Međunarodnog monetarnog fonda u nekim zemljama i da je rešavala probleme monetarnog sektora i to u Zimbabveu, Mozambiku, Obali Slonovače ili ne znam sve gde. To je veoma važno njeno iskustvo, koje će ovde moći da prenese, jer ste ovu zemlju doveli do nivoa Bijafre, pa će to iskustvo iz Afrike moći da prenese ovde, u Srbiju. Međutim, ima i onoga što definitivno mislim da nije dobro, a to je da mi nikakav program gospođe Kori Udovički nismo videli. Možda je vreme da počnemo da biramo programe, a ne da biramo ljude. Možda bi iz tog njenog programa mogli mnogo toga da naučimo i shvatimo, možda da zaključimo da bi žena baš bila prava za to mesto. Zašto tog programa nije bilo? Kako se ona našla na sednici Odbora za finansije, kako je bila prisutna sednici Odbora za finansije, na kome je tek trebalo da se određuju kandidati? Ona je tamo već bila prisutna i znala je da će biti kandidat. Ko te ljude postavlja? Ko ih bira? Kako se biraju? Bitno je da ćete imati situaciju da u isto vreme imate ministra rudarstva i guvernera Narodne banke. Kada podnese ostavku, ona će, po Zakonu, obavljati dužnost ministra rudarstva i energetike dokle god se ne izabere drugi ministar. To je momenat koji je apsolutno nespojiv sa funkcijom guvernera Narodne banke Srbije.
Ovim je iscrpena lista narodnih poslanika po prijavama za reč u jedinstvenom pretresu o odlukama za izbor guvernera i Saveta Narodne banke Srbije i kako nema više prijavljenih za reč, pitam da li žele reč predsednici, predstavnici ili zamenici predstavnika poslaničkih grupa ili još neko ko nije iskoristio svoje pravo? (Da.) Reč ima narodni poslanik Bojan Pajtić, predsednik poslaničke grupe DOS - Reforma Srbije.
Poštovano predsedništvo, poštovane dame i gospodo narodni poslanici, evo kako to često biva u ovoj skupštini, vrlo često se rasprava o personalnim pitanjima ponovo vraća na raspravu o institucijama koje smo pre toga zakonima konstituisali. Ali ono što je važno naglasiti jeste da treba da odamo priznanje Odboru za finansije, bilo je mnogo različitih tonova da li Odbor za finansije treba da bude zvaničan predlagač Saveta Narodne banke Srbije, odnosno guvernera Narodne banke Srbije. Dakle, Odbor je u tom smislu uradio izuzetno kvalitetan posao i osnovni princip kojim se Odbor vodio, pored principa koji su predviđeni Zakonom o Narodnoj banci, dakle da se moraju predložiti eminentni stručnjaci iz oblasti bankarstva, odnosno iz oblasti makroekonomskih odnosa, isto tako jeste i da budu ljudi koji su nestranački orijentisani. I zaista, ukoliko se baci pogled na biografije uglavnom profesora univerziteta koje je Odbor za finansije predložio, dakle, profesora dr Pavla Petrovića, do profesora Boška Živkovića, prof. dr Zorana Popova, prof. dr Dejana Šoškića, videćemo da se zaista radi o ljudima koji imaju ne samo iskustva univerzitetskog karaktera, dakle naučnog iskustva, nego se radi o ljudima koji su se i te kako oprobali u praksi i i te kako oprobali u različitim međunarodnim institucijama. Isti je slučaj sa predlogom Odbora za finansije da za guvernera Narodne banke Srbije bude izabrana dr Kori Udovički i sa zadovoljstvom možemo da konstatujemo da ćemo, kada izaberemo novog guvernera, odnosno kada gospođa Kori Udovički preuzme ovu dužnost, imati guvernera koji je u poslednjih 20 godina najkompetentniji guverner Narodne banke. Kada govorimo i postavljeno je u nekoliko navrata formalno pitanje ko razrešava prethodnog guvernera, mi moramo da naglasimo da smo Zakonom o Narodnoj banci konstituisali jednu novu instituciju, da se ovaj parlament ne izjašnjava o prethodnoj instituciji, odnosno o Narodnoj banci Jugoslavije, kako smo imali prema prethodnom zakonu, nego da je ovaj parlament donošenjem Zakona o Narodnoj banci Srbije ustanovio jednu novu instituciju u kojoj je neophodno, da bi počela da funkcioniše, odnosno da bi ispunila svoj smisao, treba konstituisati i osnovne organe upravljanja; dakle, Savet Narodne banke Srbije i guvernera Narodne banke Srbije. Savet koji, pored kontrolnih funkcija, ima izuzetno značajne funkcije u donošenju odluka uovoj instituciji i guvernera koji treba da bude ključni čovek. Gospođa Udovički, kao što smo naglasili, jeste jedan od najkompetentnijih guvernera u zadnjih dvadesetak godina, a verovatno i više. Radi se o osobi koja je diplomirala u Beogradu, a magistrirala i doktorirala na Jejlu, osobi koja ima mnogo komparativnih iskustava i koja se kao ekspert MMF bavila oblašću makroekonomije i to bavila primenjenom oblašću makroekonomije, upravo na primeru naše zemlje, odnosno našeg regiona. Zbog toga možemo da kažemo da se radi o osobi koja će na izuzetno kvalitetan način da odradi svoj posao. U tom smislu treba naglasiti da će gospođa Udovički sasvim sigurno sačuvati i onaj stepen samostalnosti i nezavisnosti kao nestranačka ličnost, a kao takva je došla u Vladu, dakle kao stručnjak MMF, a ne kao neko ko je predložen od bilo koje političke stranke, da će sačuvati tu nezavisnost i da će na najkompetentniji mogući način očuvati stabilnost naše valute, odnosno voditi Narodnu banku. Pitanje guvernera i politike Narodne banke Srbije, pre svega u monetarnoj oblasti, to ne može biti personalno pitanje, ne može se uspešnost te politike svoditi na opredeljenje kakva je ličnost na čelu te institucije, nego može biti pitanje generalne politike i monetarna politika jeste, pre svega, uslovljena generalnom politikom i bez generalne politike i bez neophodne minimalne koordinacije, ali koordinacija koja po prirodi stvari postoji, ne može postojati normalna i zdrava makroekonomska politika u jednoj državi. I ovo što smo imali do sada, ova stabilnost valute, nepostojanje inflacije, jeste pre svega politička odluka, odraz političke volje da nikada više ne doživimo ono što smo kao država preživljavali 1993. godine i gospođa Udovički jeste jedan od garanata da će tako i biti. Isto tako i isto to mogu da obezbede da će takva politika biti predloženi članovi Saveta Narodne banke Srbije. Ukoliko obratimo pažnju kako na njihove specijalizacije, odnosno na to na koji su način i kojim temama završavali diplomske studije, branili magistarske radove, ali isto tako radili i doktorske disertacije i objavljivali članke, vidimo da se radi o ljudima čija je kompetentnost snažno utemeljena u njihovim biografijama i da se radi o ljudima koji takvom kompetentnošću garantuju da će politika Narodne banke Srbije biti u potpunosti konzistentna i na nivou najboljih tekovina onoga što je ostvareno u prethodnih više od dve godine. Kada obratimo pažnju na članke i na predavanja, ovi eksperti su to držali na različitim međunarodnim institutima i na različitim međunarodnim univerzitetima, kada obratimo pažnju na naslove tih radova, dakle, makroekonomska stabilizacija, alternativni pristup, makroekonomska analiza jugoslovenske ekonomije, kada obratimo pažnju na to sa kojim su ovi ljudi ministarstvima sarađivali, vidimo da će sasvim sigurno iskustvo koje su u praksi do sada imali biti dovoljno da se obezbedi da Narodna banka Srbije od prvog dana počne da funkcioniše u potpunosti u skladu sa Zakonom o Narodnoj banci, dakle kao institucija koja je nezavisna i kao institucija koja će moći dovoljno dosledno da vodi, odnosno da bude osnovna poluga makroekonomske politike u ovoj zemlji. Ono što je neobično važno naglasiti jeste da su ova rešenja Odbora za finansije pre svega zasnovana na stručnosti, odnosno na tome koliko zaista ovakvi predlozi i ovakva opredeljenja mogu biti odlučujući prilikom odlučivanja i konstituisanja osnovnih organa Narodne banke Srbije. Što se tiče gospođe Udovički, mi smo mogli da obratimo pažnju i da vidimo da je ona na izuzetno kvalitetan način obavljala i svoj posao kao ministar energetike. Dakle, u tom smislu radi se o osobi koja je kao član Vlade pokazala visoku odgovornost kao profesionalac, koja je kao član Vlade pokazala veoma dobar osećaj za to šta je strateški interes, a šta je globalni interes našeg društva i radi se o takvoj osobi, kada je budemo podržali i kada budemo pritisnuli ovo zeleno svetlo za njen izbor, sasvim sigurno zbog toga se nećemo pokajati. Izbor za Savet jeste izbor za grupu ljudi čiji je, prema Zakonu o Narodnoj banci Srbije, staž limitiran samim zakonom; dakle, predsednik Saveta bira se na pet godina, jedan član Saveta na četiri godine, jedan na tri, jedan na dve i jedan član Saveta na jednu godinu. Taj princip koji smo uveli u Zakonu o Narodnoj banci omogućiće da taj savet funkcioniše na način na koji će kontinuirano biti praćena makroekonomska politika, odnosno stabilnost valute koja će biti zacrtana kao politika i da to neće zavisiti od toga kada je koja politička struktura na vlasti. Neobično je važno da mandat tih članova prevazilazi mandat Skupštine, odnosno poslanika u Narodnoj skupštini Republike Srbije, koji iznosi četiri godine. Njihov mandat iznosi pet godina i predstavlja dovoljan preduslov da Savet Narodne banke neće slediti dnevnu politiku, nego će čuvati stabilnost naše valute, odnosno činiti ono što je zaista i osnovna uloga Narodne banke Srbije, odnosno nacionalne banke u svakoj državi, a to je da bude kamen temeljac privrede te države i da bude institucija koja svojom monetarnom politikom obezbeđuje da ta država bude u privrednom i ekonomskom smislu zdrava. Ono što smo mi iskusili kao država, što smo imali 1993. godine, hiperinflaciju i problem hiperinflacije, jeste nešto što je sasvim sigurno duboko traumatizovalo naše stanovništvo i ponekad su odjeci onoga što smo tada imali, a koji su vezani za personalna rešenja, prevazilazili racionalan momenat prilikom opredeljivanja da zaista Narodna banka Srbije, guverner i Savet Narodne banke Srbije treba da budu ti koji će na osnovu zakona moći da obave ovu važnu dužnost, a nezavisno od toga kako će biti personalno opredeljenje, odnosno koja imena će biti izabrana, pod uslovom da ta imena za sobom nose ljude koji su u profesionalnom smislu superiorni i koji su dovoljno nezavisni, da se ne može sumnjati u to da će na kvalitetan način taj posao obaviti. Ovakva kombinacija za koju se Odbor za finansije opredelio, visokih profesionalaca, a verovatno najboljih profesionalaca u ovoj oblasti kojima Srbija u ovom trenutku raspolaže, garantuje da ćemo imati akademski nivo, budući da će Savet činiti pet univerzitetskih profesora i da će guverner biti neko ko je doktorirao na najeminentnijem američkom univerzitetu i sasvim sigurno na jednom od najeminentnijih svetskih univerziteta. Pored toga akademskog nivoa, obezbediće se stabilnost koja je preko potrebna u periodu tranzicije, stabilnost koju podrazumevaju makroekonomski tokovi koji su nam neophodni. Konstituisanje ove Narodne banke jeste preduslov da se oni ekonomski zakoni koje ćemo donositi u narednom periodu, a koji se tiču pre svega spoljnotrgovinskih odnosa, nadovezuju na one zakone koje je ovaj parlament već doneo, zakone o ručnoj zalozi, hipotekarnom obezbeđenju, lizingu i zakone koji podrazumevaju odnos naših privrednih subjekata, kako pravnih tako i fizičkih lica i privrednih subjekata međunarodno-pravnog karaktera. To iskustvo pomoći će harmonizaciji propisa koje ovaj parlament treba da donosi u ovoj oblasti. Sasvim je sigurno da Narodna banka Srbije može imati u našem parlamentu pouzdanog partnera. Mi očekujemo da ćemo i u samoj Narodnoj banci imati pouzdanog partnera, a pre svega partnera čija će uloga biti konsultantska i partnera koji će svojom nezavisnom, ali u isto vreme odgovornom pozicijom, koja podrazumeva brigu za stabilnost naše valute, biti nešto što je opredeljujući momenat kod izglasavanja ova dva najvažnija organa koja moraju egzistirati da bi naša valuta bila onako čvrsta kao u prethodnih nešto više od dve godine. U isto vreme, ova pozicija garantuje da štampanje novca ili nekontrolisano razuzdavanje inflacije, kakvu smo imali 1993. godine, neće moći da bude mehanizam za pojačavanje privrednih kretanja, niti će moći biti mehanizam za osiromašenje stanovništva, nikada više. Činjenica da se članovi Saveta biraju na pet godina govori u prilog tome da će ova institucija biti i kontronla institucija, ali u isto vreme institucija koja će voditi monetarnu politiku u ovoj oblasti. Kada bude bila izabrana neka sledeća vlada, ostaće ovi članovi samom činjenicom da njihov mandat prevazilazi mandat poslanika Narodne skupštine, a koji je četiri godine, jer članovi Saveta imaju mandat od pet godina pa naniže. Ta činjenica sasvim sigurno i pouzdano govori u prilog tome da će članovi Saveta biti ti koji će moći tu kontrolnu funkciju da obavljaju, odnosno da neće biti osuđeni na dnevno-političke reakcije i na reakcije koje bi bile ishodovane, odnosno iznuđene bilo čim drugim, osim interesom same privrede i nacionalnim interesom da dinar bude stabilna valuta i da dočekamo ulazak u Evropsku uniju 2007. godine i preuzimanje evra, kao država koja može samo da doprinese stabilnosti evropske valute, a ne kao država čiji je status, odnosno čija je valuta problematična. U tom smislu, hramonizacija naših propisa sa propisima Evropske unije sasvim sigurno će biti praćena kroz delatnost Narodne banke i kroz ono što Narodna banka, kao kontrolna institucija, vrši, a to je u svakom slučaju i kontrolna funkcija u odnosu na izvršnu vlast, i funkcija pomoći parlamentu u opredeljivanju onoga što je naša legislativa koju u narednom periodu treba da donesemo i koju smo definisali kao ključnu legislativu koja se nadovezuje na ekonomske potrebe naše privrede. Dakle, doneli smo Zakon o koncesijama, Zakon o lizingu, treba da donesemo zakon o spoljnotrgovinskim arbitražama, zakon o stečaju, treba da izmenimo zakon o preduzećima, i kroz primenu Zakona o privatizaciji i kroz stabilno tržište možemo da budemo konkurentna država i za strane ulagače. Zato su neophodni svi preduslovi koje smo do sada imali. Nova struktura sudova, a pre svega trgovinskih sudova, koji treba ta strana ulaganja da obezbede, mehanizmi obezbeđenja potraživanja, kako založno pravo, tako i hipotekarno pravo, takođe su mehanizmi koji omogućavaju da se uz malo ulaganja postigne veliki ekonomski efekat, kao i kroz Zakon o lizingu i zakone koji su definisali agencije, od Agencije za strana ulaganja do Agencije o hartijama od vrednosti. Naravno, zakon koji nas očekuje, zakon o stečaju, treba da olakša da se jasnije i mnogo brže definiše razlika između preduzeća koja mogu zdravo da posluju i da opstanu na osnovu tržišnih zakona i preduzeća kojima na tržištu nije mesto i koja svojim višegodišnjim tavorenjem u nekom statusu konvalidacije poslovanja, odnosno u statusu stečaja ne mogu da se izbore na osnovu zakona ponuda i tražnje i na osnovu zakona tržišta da ostanu na tom tržištu kao relevantan faktor. Narodna banka Srbije jeste u tom smislu institucija koja obezbeđuje još jedan mehanizam koji pomaže da strana ulaganja budu izvesnija i obimnija. Pored pravne sigurnosti koja je neophodna, pored političke stabilnosti koja je takođe neophodna da bi to funkcionisalo i da bi naša država bila konkurentna prilikom stranih ulaganja, potrebna je nacionalna institucija koja može na dovoljno nezavisan i kompetentan način da definiše monetarnu politiku i da tu monetarnu politiku sačuva. Ona je mehanizam koji omogućuje da Vlada, uz partnerski odnos sa Narodnom bankom i Skupštinom, ostvari ono što su naši ideali, a pre svega spoljnotrgovinski ideali. U tom smislu, mi kao koalicija poklanjamo puno poverenje ovom predlogu Odbora za finansije, kako predlogu za članove Saveta, tako i predlogu za guvernera Narodne banke Srbije. Nama nije potreban ni Savet ni guverner koji bi sledili dnevno-političke porive ili dnevno-političke motive. Potreban nam je Savet i guverner koji mogu samostalno, nezavisno, sa punim autoritetom da se postaraju da naša moneta bude stabilna, da sačuvaju nezavisnost ove institucije. Mi takav autoritet i takvu nezavisnost očekujemo i sa ovog mesta, kao parlamentarna većina, garantujemo novom upravljačkom timu Narodne banke Srbije. Dakle i onim ljudima, profesorima koji čine ovaj savet, koji zaista predstavljaju intelektualnu elitu, odnosno u ekonomskoj oblasti najsuperiornije mozgove u Srbiji danas, tako i gospođi Udovički, koja se nije dokazala samo kao naš ministar, samo u funkcionisanju kao ministar energetike, gde je pokazala zavidne rezultate i jedan od rezultata biće sigurno zakon o energetici, koji će ovaj parlament doneti u septembru mesecu, nego što je najvažnije i u MMF-u, i na terenu onoga što možemo da nazovemo međunarodno tržište rada, odnosno međunarodno tržište mozgova. Mi smo zahvalni da je jedan od takvih mozgova danas među nama i da ga predlažemo za guvernera NBS.
Da li se još neko od predsednika, odnosno predstavnika poslaničkih grupa prijavljuje za reč o ovoj tački dnevnog reda? (Ne.) Da li se predstavnik predlagača, gospodin Nenad Bogdanović, predsednik Odbora za finansije, prijavljuje za završnu reč? Izvolite.
Dame i gospodo, poštovani poslanici, skoro ceo dan smo razgovarali na temu izbora guvernera NBS i članova Saveta. Naravno, moram da priznam da sam očekivao da će se više pričati i da će se u ovoj raspravi više pokušati doći do nekih objektivnih ocena o predloženim kandidatima. Umesto toga, mi smo uglavnom imali prilike da slušamo neke priče. Žao mi je što poslanici opozicije nisu sada u klupama, jer bih se onda možda osećao malo prijatnije kad moram da odgovorim ili da prokomentarišem neke stvari koje smo danas imali prilike da slušamo. Očekujem da će novi guverner, kad ga budemo izabrali, objasniti ili održati jedan mali čas, ne znam na koji način, svim onim poslanicima kojima nije jasno da je jedna od osnovnih funkcija guvernera stabilnost cena. Mnogi su o tome danas pričali; kao da se razumeju u to, kao da im je jasno. Pošto im očigledno nije bilo jasno, jer su čak osporavali kao ključnu funkciju i ulogu guvernera, odnosno da mu je to ključni posao, očekujem da će novoizabrani guverner na adekvatan način uspeti da im objasni o čemu se radi. Ostajem pri svemu onome što sam rekao i ni jednom rečju ni jedan od onih koji su se protivili ovom predlogu to nije osporio. I kandidat za guvernera i kandidati za Savet su ljudi koji mogu biti nama narodnim poslanicima i nama iz Odbora za finansije, kojima je pripao ovaj zadatak u ovoj nekoj konstelaciji ustavnih i zakonskih rešenja da predlažemo, garancija da će osnovni posao koji treba da radi Narodna banka biti odrađen na najbolji mogući način. Naravno, mi znamo da za rad jedne banke, posebno NBS, nije dovoljan samo izbor guvernera i izbor ljudi u Savet Narodne banke, ali sam ubeđen da će guverner na adekvatan način izabrati viceguvernere, da ćemo dobiti radnu ekipu ljudi u Narodnoj banci koji će apsolutno sprovesti sve ono što je projektovana politika, ekonomska politika zemlje Srbije. Naime, grdno se varaju oni koji očekuju da će se, kada dođe do promene u Narodnoj banci, desiti nešto epohalno u lošem smislu. Svačije je političko pravo da osporava namere, da osporava ideju, da osporava ono što većina koja odlučuje danas o ovim predlozima želi da postigne predlažući baš ove ljude. Isto tako, mi smo ljudi koji uvek preuzimamo odgovornost, za razliku od nekih drugih, i spremni smo i stručnoj javnosti i narodu da budemo odgovorni za ono što smo uvek do sada radili i što ćemo danas uraditi. Prema tome, što se mene tiče, ubeđen sam, s obzirom da ni jedan jedini argumentovani glas protiv ovih predloga nisam čuo danas, da su predlozi pravi i ubeđen sam da ćemo danas izabrati ovih šestoro ljudi koje smo predložili, i da će Narodna banka raditi onako kao što svi želimo, a isto tako da će Srbija nastaviti da se razvija, da se reforme dešavaju na način kao što smo to planirali. Bilo je danas zluradih komentara. Nažalost, imamo ovde jednu grupu poslanika koja nas i dalje uči, i dalje nas, bez obzira koliko mi mislimo da smo naučili, uči da nema granica dokle loša namera, nepristojnost u ocenjivanju, nekultura u komunikaciji, može da ide. Očigledno, tome ćemo morati i dalje da se učimo. Mi smo stalno mislili da postoje samo neki ljudi ili neke političke grupacije koje su takve, a sve više se uveravamo da je sve više onih koji se tako ponašaju. Naravno, to se uvek dešava kada je u pitanju nemoć, bilo kakva, a ovde se radi o političkoj nemoći. Mi treba da je razumemo. Još jedanput bih vas pozvao da izaberemo ove kandidate koji su se danas pojavili.
Zahvaljujem predstavniku predlagača, gospodinu Nenadu Bogdanoviću. Zaključujem jedinstveni pretres o predlozima odluka. Određujem pauzu od 15 minuta, kada ćemo pristupiti glasanju. [[Posle pauze - 19,25]] Dame i gospodo narodni poslanici, molim vas da radi utvrđivanja kvoruma ubacite identifikacione kartice u poslaničke jedinice. Konstatujem da je primenom elektronskog sistema utvrđeno da imamo kvorum za odlučivanje. Pošto je Narodna skupština obavila jedinstveni pretres o predlozima odluka, pristupamo odlučivanju. 1. Stavljam na glasanje Predlog odluke o izboru guvernera Narodne banke Srbije, gospođe Kori Udovički. Za 111, protiv 6, nije glasalo devet, od 126 narodnih poslanika. Konstatujem da je Narodna skupština većinom glasova usvojila Predlog odluke o izboru guvernera, gospođe Kori Udovički. Dozvolite mi da u vaše i svoje ime čestitam gospođi Kori Udovički na izboru. 2. Stavljam na glasanje Predlog odluke o izboru predsednika i članova Saveta Narodne banke Srbije, sa izmenom od 22. jula 2003. godine. Za 110, protiv pet, nije glasalo 11, ukupno 126 narodnih poslanika. Konstatujem da je Narodna skupština usvojila Predlog odluke o izboru predsednika i članova Saveta Narodne banke Srbije. Obaveštavam vas da sam primila ostavku dr Kori Udovički na funkciju ministra rudarstva i energetike u Vladi Republike Srbije, a saglasno članu 202. stav 3. Poslovnika o ostavci je obavešten predsednik Vlade Republike Srbije. Saglasno članu 202. stav 4. Poslovnika Narodna skupština, konstatujem da je dr Kori Udovički podnela ostavku na funkciju ministra rudarstva i energetike u Vladi Republike Srbije. Pošto smo obavili razmatranje svih tačaka dnevnog reda i odlučivanje o njima, zaključujem sednicu Četrnaestog vanrednog zasedanja Narodne skupštine Republike Srbije u 2003. godini. Molim narodne poslanike da ostanu prisutni u sali, pošto će nam se obratiti gospođa Kori Udovički, novoizabrani guverner Narodne banke Srbije.
Poštovani narodni poslanici Skupštine Republike Srbije, članovi Vlade i predstavnici medija, prvo da vam se zahvalim, a zatim da vam poželi dobar dan. Donošenjem novog Zakona o Narodnoj banci Srbije po prvi put u istoriji Srbije stvorili su se preduslovi za izgradnju NB kao nezavisne i savreme državne institucije. Za mene je velika čast, ogromna odgovornost, a moram reći i najveći profesionalni izazov što ću u narednih pet godina voditi izgradnju te institucije. Ovih dana sam, kao i vi, imala prilike da čujem kako će poverenje naših građana u dinar zavisiti od ličnosti novog guvernera. Ogroman porast poverenja ostvaren u toku protekle dve i po godine jeste bio zasnovan u dobroj meri i na snazi lične odanosti gospodina Dinkića. Zahvaljujem se gospodinu Dinkiću na toj odanosti i kao građanin i kao stručnjak. Ipak, danas bih govorila o drugoj vrsti poverenja, koje je kičma savremenog ekonomskog, kao i svakog drugog života. Od njega zavisi budućnost Srbije i ona se ne sme zasnivati na ličnosti i pojedincu. Poverenje se mora zasnivati na nečemu jačem i trajanijem od pojedinačnih života, na nečemu što se stvara i dokazuje kroz zalaganje mnogih ljudi i ulaganju mnogo života. To nešto su institucije. Na izgradnji institucija ili ustanova, prema rečima Slobodana Jovanovića, ne radi jedan čovek. One nisu plod razmišljanja malog broja teoretičara, nego plod iskustva nebrojanih naraštaja. Na njima su sarađivali i mrtvi i živi. I to mrtvi više nego živi. Zahvalna sam građanima Srbije koji su mi preko vas, svojih predstavnika u parlamentu Srbije, pružili priliku da svoje napore ugradim u stvaranje institucije koja je u najboljem položaju da uspe da se pretvori u instituciju sa takvim velikim "I". Zakon o narodnoj banci Srbije nije savršen. On ostavlja prostor da mnoga pitanja razradimo, ali on postavlja temelje institucije kakva Narodna banka treba da bude. Prvo, on je postavlja kao nezavisnu instituciju. Drugo, on nedvosmisleno definiše vrhunsku misiju ove institucije: postizanje i održavanje stabilnosti i cena. Zatim, on definiše kao njen cilj i održavanje finansijske stabilnosti. I na kraju, pod uslovom poštovanja ova vrhunska dva cilja, on nalaže NBS podržavanje ekonomske politike Vlade Republike Srbije. Narodna banka Srbije ostvaruje ove ciljeve kroz upravljanje monetarnim, deviznim i drugim instrumentima koji su joj na raspolaganju. Preko tih instrumenata Narodna banka Srbije određuje monetarnu masu, devizni kurs i druge finansijske agregate. Određivanje cenovne stabilnosti, verovali ili ne, tehnički nije teško. Najjednostavnijim rečima potrebno je, prvo, da u svakom trenutku monetarna masa ne prevaziđe sposobnost privrede da pruži dobra, robu koja će odgovoriti na tražnju koja se tim novcem pokreće. Nazovimo to jednom jednačinom. Drugo, potrebno je da kurs i monetarna masa u svakom trenutku obezbeđuju da se devizne rezerve kreću na održiv način. Nazovimo to drugom jednačinom. Narodna banka može i mora da se slepo pridržava ovih principa i tako u svakom trenutku postavlja objektivni okvir. Zamislimo to kao neki monetarni plašt, koji realnoj ekonomiji stalno ukazuje na to da li se ona uklapa u meru potrebnu za stabilnost. Poštovanje tih principa u narednom periodu u Srbiji ipak neće biti lako, jer inflacija se lako zaustavlja, ali se stabilnost cena teško održava. To je zato što se tehničkim instrumentima Narodne banke utiče samo na jednu stranu od opisanih jednačina. Na drugoj strani nalazi se realana ekonomija, a instrumenti uticaja na realnu ekonomiju u rukama Vlade mnogo se teže pokreću. Za uspeh, do sada, zaslužne su i Narodna banka i Vlada Republike Srbije. Posle početne stabilizacije, na Narodnoj banci je da samo dalje čvrsto drži uspostavljene mere, a ključni posao postaje prilagođavanje privredne strukture toj meri. Da bi se postignuta stabilnost prevela u privredni rast, potrebna je nadalje tesna saradnja ove dve institcije, odgovornih za dve strane opisanih jednačina. Stabilnost i rast mogu se obezbediti samo ako se izvrši duboka promena u načinu na koji građani Srbije privređuju i vode ekonomsku aktivnost. Promene koje još moraju da se dogode pogađaće i boleće pojedinačno mnoge ljude, pre nego što urode sigurnim plodom. Stoga očekujem da će pritisak, politički, ljudski, da Narodna banka Srbije samo malo popusti i ublaži taj bol, biti veliki. Nemam iluzije. Duboko sam uverena da je odupiranje tim pritiscima najbolje što mogu da pružim za dobrobit Srbije danas, a pogotovo za dobrobit naše dece i naših unuka. Od kad sam se vratila u Srbiju, videla sam brojne čestite i principijelne ljude, ili ljude koji sebe tako vide, koji odbijaju da se uključe u rad na izgradnji institucija, jer ne veruju da je principijelnost koja gradi institucije sa velikim "I" moguća u Srbiji. Da ne mislim da se časne institucije i vladavina prava mogu izgraditi u Srbiji, ne bih se u nju vraćala. Pred Srbijom se ne postavlja pitanje - da li izgraditi trajne institucije? One su pitanje opstanka Srbije kao društvene zajednice. Pitanje se samo postavlja - kako ih izgraditi i koliko će to da traje? Principijelni ljudi se ne smeju obeshrabrivati dužinom puta koji je pred nama. Što je više ljudi uvereno da je to moguće, što je više ljudi spremno da učni svoj doprinos, ma kako mali, svojim sopstvenim postupanjem, što je veći broj ljudi koji su spremni da se izdignu iznad ličnog ili dnevnog, u postupcima koji su u njihovom domenu, to pre ćemo Srbiju kao društvenu zajednicu postaviti na zdrave i sigurne osnove. Sasvim je moguće da ću napustiti položaj guvernera Narodne banke Srbije pod burnim političkim okolnostima, čak i pre kraja mandata. Ukoliko do toga dođe, smatraću da je moj rad imao smisla ako institucija na čije čelo stupam danas nastavi da radi u punom sastavu i ako u njoj svaki zaposleni jasno zna i dosledno i savesno obavlja svoj zadatak u službi održanja poverenja u stabilnost domaće valute. Hvala. [[Aplauz.]]
Zahvaljujem gospođi Kori Udovički, a vama, kolege i koleginice narodni poslanici, hvala na pažnji. Ovim bismo završili naš rad. Pauza će trajati najverovatnije do 26. avgusta. Lepo se odmorite i lepo se provedite. Doviđenja.